ফুলশয্যাৰ নিশাৰ প্ৰতিবিম্ব দ্বিতীয় অধ্যায় part 2\nHomeমিষ্ট্ৰিয়াচ নাইটফুলশয্যাৰ নিশাৰ প্ৰতিবিম্ব দ্বিতীয় অধ্যায় part 2\nজোনাক অসম - July 14, 2019\nফুলশয্যাৰ নিশাৰ প্ৰতিবিম্ব দ্বিতীয় অধ্যায়\n-( হেমন্ত দাস )\nনৈৰ পাৰে পাৰে খোজকাঢ়ি আহি কিষণ সিং ঘৰ পায় মানে নিশাটো ভাগৰত ক্নান্ত হৈ পৰিছিল ৷ তান্ত্ৰিক কিষণ সিঙে ঘৰত সোমাৱাৰ আগতে এবাৰ কান্ধৰ বেগখন পৰীক্ষা কৰিলে ৷ আহিবৰ সময়ত সি স্মশানত বিচাৰি - বিচাৰি মৃতকৰ আত্মীয়ই আগবঢ়োৱা প্ৰসাদ, পায়স , ফলমুল আৰু খুচুৰা পইচা কেইটামান গোটাই আনিছে ৷ সি এনেই এবাৰ মোনাখন জোকাৰি চালে ৷ কিমান কষ্ট কৰি চিতা জুইৰ পোহৰত পইচাবোৰ বিচাৰে সেই কথা কিষণ সিঙে হে জানে ৷ সি যিখিনি বস্তু বুটলি আনে সেইখিনি সম্পুৰ্ণ পৰিত্যক্ত বস্তু ৷ মৃতকৰ আত্মীয়ই দান-দক্ষিণাৰ নামত যিখিনি মোটা অংকৰ ধন আৰু সামগ্ৰী দিয়ে তাৰ তুলনাত এই খুচুৰা পইচাবোৰ তেনেই নগন্য ৷ মুল্যহীন ৷ মৃতকৰ সকামৰ নামত এচামে মোটা অংকৰ ধন সংগ্ৰহৰ উলাহত খুচুৰা পইচাবোৰ এৰি থৈ যায় ৷ সকামৰ স্হানৰ লগতে নুমাই যোৱা চিতাজুঁইৰ ছাই খুচুৰি খুচুৰি কিষণে খুচুৰা পইচাবোৰ সংগ্ৰহ কৰে ৷ এইবাৰ সি অলপ জোৰকৈ মোনাখন জোকাৰি দিলে ৷ ঝুনুককৈ শব্দ এটা শুনি কিষণ সিংৰ চকুদুটা উজলি উঠিল ৷ আছে, সকলো ঠিকেই আছে ৷ কাৰ্ডবোৰ্ডৰ দুৱাৰখন ঠেলি সি ঘৰটোত সোমোৱাৰ লগে লগে পোৰা মাংসৰ উংকট গন্ধ এটা তাৰ নাকট লাগিল ৷ সি ঘৰটোত সোমায় দেখিলে এটা চুকত তেতিয়াও তাৰ একমাত্ৰ জীয়েকৰ নিথৰ দেহটো পৰি আছে ৷ সি ঘৰটোৰ সোমাজতে থকা বাঁহৰ খুটাটোত কান্ধৰ বেগখন ওলোমাই থৈ জীয়েকৰ আধা জ্বলা মৃত দেহটোৰ কাষতে লেপেটা খায় বহিল ৷ তাৰ পিছত তাইৰ মোৰটো কোচত লৈ আলফুলে মুৰত হাত ফুৰাব ধৰিলে ৷\nকিষণৰ জুপুৰীটোলৈ সাধাৰণতে কোনো মানুহ নাহে ৷ ৰেল আলিৰ দাঁতিত জন সমাগমৰ পৰা কিছু আঁতৰত হোৱা বাৱেই নে অইন কোনো কাৰণত সেই কথা কিষণে নাজানে ৷ অৱশ্যে যোৱা কিছুদিনৰ পৰা কিষণ নিজেও আঁতৰি থাকে জনসমাগমৰ পৰা ৷ দিনটো ঘৰৰ ভিতৰত জোপোকা মাৰি বহি থাকি আন্ধাৰ হ'লেই খাদ্যৰ সন্ধানত স্মশানলৈ ওলায় যায় কিষণ সিং ৷ কিছুদিনৰ পৰা এইটো তাৰ নিত্যনৈমত্তিক কাৰ্য ৷ গভীৰ নিশালৈকে সি তন্ত্ৰ সাধনা কৰে আৰু আহিবৰ সময়ত স্মশানৰ ভোগ আৰু খুচুৰা পইচা জীৱিকাৰ বাৱে গোটাই আনে ৷ এয়াই তাৰ জীৱন - জীৱিকা ৷ কিন্তু কিষণ সিং চিৰদিন এনেকুৱা নাছিল ৷ এটা সময়ত ওচৰৰে গাওঁ এখনত তাৰ ঘৰ আছিল ৷ সুন্দৰী নহ'লেও যিকোনো নাৰীকে ঈৰ্ষাম্বিত কৰিব পৰা দেহ বল্লবৰ এগৰাকী পত্নী আছিল তাৰ ৷ আছিল এজনী বাৰ বছৰীয়া জীয়ৰী ৷ খেতিৰ বতৰত সি পথাৰত হাড় ভগা কষ্ট কৰিছিল ৷ খেতি চপোৱা হ'লেই সি ঘৰৰ পৰা বহুদুৰলৈ ঢাপলি মেলিছিল জীৱিকাৰ বাবে ৷ ইচ্ছা কৰিলে গাঁৱৰ অন্য খেতিয়ৰ নিচিনাকৈ কিষণেও সি উৎপাদন কৰা শস্য বিক্ৰী কৰি তিনিআলি- চাৰিআলিত আদ্দা মাৰি পিছৰ খেতিটোলৈ অপেক্ষা কৰিব পাৰিলেহেঁতেন ৷ কিন্তু কিষণৰ বুকুত আছিল ঘৰখনলৈ অপাৰ মায়া ৷ অযুত আশা ৷ ঘৈণীয়েকক স্বাচ্যণ্ড পুৰ্ণ জীৱন এটা আৰু জীয়েকক পঢ়াই শুনাই মানুহ কৰি গঢ়ি তোলাৰ দুৰ্বাৰ হেপাহ বুকুত বান্ধি সি স্হানীয় বণিক হৰিপ্ৰসাদ বাচফ'ৰ শেঠৰ উপদেশত তেওঁৰ ব্যৱসায়ৰ বাৱে ঘৰে ঘৰে গৈ ফটা কাপোৰ আৰু খৰা চুলি সংগ্ৰহ কৰিছিল দেশে বিদেশে ঘুৰি ৷ সি যি ৰাজ্যলৈ যায় তাতেই ঘৰ ভাড়া লৈ দুই তিনি মাহৰ বাবে ৰৈ যায় ৷ এই সময়খিনিত ৰ'দ বৰষুণ একাকাৰ কৰি ফটা কাপোৰ আৰু খৰা চুলি সংগ্ৰহ কৰে যিমান পাৰে ৷ চিজনৰ অন্তত দেশলৈ যাত্ৰা কৰে সকলোবোৰ গোটাই লৈ ৷\nবিশ্বাস এক সাংঘাটিক বস্তু ৷ ইয়েই মানুহৰ য'ত যন্ত্ৰণাৰ মুল ৷ পৃথিৱীৰ য'ত দুখ যাতনা , যুদ্ধ বিগ্ৰহ বা আতংকবাদ সকলোৰে ভেটি এই বিশ্বাস ৷ এই সংঘাতবোৰ যদিওবা প্ৰথম দৃষ্টিত ভাল আৰু বেয়াৰ মাজৰ বা দুটা ধৰ্মৰ মাজৰ সংঘাত যেন লাগে কিন্তু সুক্ষ্ম ভাৱে চালে বুজিব পাৰিব এই সংঘাত ভাল আৰু বেয়া বা এখন দেশৰ লগত অইন এখন দেশৰ সংঘাত নহয়, বৰঞ্চ এই সংঘাত এটা বিশ্বাসৰ লগত অইন এটা বিশ্বাসৰহে ৷ এই বিশ্বাসেই কিষণ সিংৰ হৃদয়ৰ পৰা চিৰকালৰ বাবে নোহোৱা হ'ল যেতিয়া তিনিমাহৰ অন্তত ঘৰলৈ উভতি আহি সি দেখিলে যে তাৰ ঘৈণীয়েক অংকিতা আৰু মৰমৰ জীয়াৰীজনী ঘৰত নাই ৷ খবৰ লৈ গম পালে যে সি কামলৈ যোৱাৰ কিছুদিন পিছৰে পৰা তাই পিতৃ বয়সৰ হৰিপ্ৰসাদৰ লগত তাৰ ঘৰতে একেলগে থাকিব লৈছে ৷ তাৰ অনুপস্হিতিত বুঢ়া হৰিপ্ৰসাদে টকাৰ লোভ দেখুৱাই তাৰ ঘৈণীয়েকক তাৰ পৰা কাঢ়ি নিলে ৷ গতিশীলতাৰ নামেই জীৱন ৷ তাৰ অনুপস্হিতিত তাৰ ঘৈণীয়েক অংকিতাৰ স্হবিৰ হৈ পৰা জীৱনটোক গতিশীলতাৰ ৰঙীন সপোনত উদ্ভাষিত কৰিবলৈ সক্ষম হৈছিল বৃদ্ধ হৰিপ্ৰসাদ ৷ সি নানান প্ৰলোভনেৰে অংকিতাৰ মন জয়ৰ চেষ্টা চলাইছিল অহৰহ ৷ অৱশেষত অংকিতায়ো স্হবিৰতাৰ পথ এৰি গতিশীলতাৰ হাতত খামোচি বৃদ্ধৰ লগত সংসাৰ পাতিছিল ৰঙীন ভবিষ্যতৰ আশাত ৷ উচ্চকাংক্ষী অংকিতাৰ যিবোৰ সপোন কিষণে কাহানিও পুৰাব নোৱাৰিব সেই সপোন হৰিপ্ৰসাদে নিমিষতে পুৰাব ৷ এয়েই তাইৰ আশা ৷ তাইৰ কলিজাৰ উপবৃত্তত পৰিসীমা সাজি সুখৰ আকাশীগংগাত সাঁতোৰিব খোজা কিষণৰ বুকুত গছকি তাই গুছি গৈছিল হৰিপ্ৰসাদৰ প্ৰসাদলৈ ৷ তাইৰ সপোনবোৰ দুখৰ পপীয়াতৰা হৈ চিটিকি কেতিয়াবা মাটিতো পৰিব পাৰে বুলি তেতিয়া তাই ভাবিবই পৰা নাছিল ৷ উচ্চ জাতিৰ কিষণৰ ঘৈণীয়েক নিম্ন জাতিৰ হৰিপ্ৰসাদৰ লগত পলায় গৈ কিষণৰ নাক-কাণ কটালে ৷ সমাজত ওলাব নোৱাৰা হ'ল কিষণ সিং ৷ যেনি যায় তেনিয়ে ঠাত্তা মক্সৰা ৷ লেই লেই চেই চেই ৷ একমাত্ৰ জীয়েক জনীক তাৰ ওচৰলৈ ঘূৰাই আনিবলৈ সি হৰিপ্ৰসাদৰ ঘৰলৈ গৈছিল কিন্তু ধনবল বাহুবলেৰে বলীয়ান হৰিপ্ৰসাদে মানুহ লগায় কিষণক বৰ বেয়াকৈ মাৰ ধৰ কৰালে ৷ মনৰ ক্ষুভ আৰু লাজে অপমানে এদিন সি ঘৰ এৰি গুছি আহিল ৷ কিষণ সিং অঘৰী হ'ল ৷ পেলনীয়া বাঁহ আৰু কাৰ্ড বোৰ্ডৰ সহায়ত ৰেল আলিৰ দাঁতিতে সৰুকৈ জুপুৰী এটা সাজি সম্পুৰ্ণ অকলশৰে থাকিবলৈ ল'লে সি ৷ কিন্তু তাতো যেন তাৰ বুকুৰ অদ্ৰাহ্য সপোনবোৰে তাক শান্তিত জীয়াই থাকিবলৈ নিদিলে ৷ প্ৰেমৰ অপাৰ ব্ৰহ্মাণ্ডত ঘুৰিও নিজৰ মানুহজনিকে ধৰি ৰাখিব নোৱাৰিলে সি ৷ এক অজান দুখে তাৰ কলিজা কুৰুকি কুৰুকি নিগাজিকৈ বহি ল'লে হৃদয়ৰ কোনোবা এটা চুকত ৷ উজাগৰি নিশাবোৰে লাহে লাহে তাক ভাৰাক্ৰান্ত কৰি তোলিলে ৷ হেঁপাহৰ সংসাৰ খনৰ ধ্বংসস্তুপৰ ভৰত পিষ্ট হ'ল তাৰ সৰ্বস্ব ৷ জ্বলি জ্বলি গলি গলি শেষ হৈ গ'ল সি ৷ মানুহৰ ওপৰত বিশ্বাস হেৰাই পেলালে সি ৷ মানুহ দেখিলেই দৌৰি দুৰলৈ পলোৱা হ'ল কিষণ ৷ মানুহ মানেই যেন বিশ্বাসঘাটক ৷ দিনৰ দিনটো জুপুৰীটোত জোপোকা মাৰি বহি থাকি নিশা হ'লে খাদ্যৰ সন্ধানত স্মশানলৈ ওলায় আহে কিষণ ৷ বিশাল হৃদয়, শিলৰ দেহৰ কিষণ সিং এতিয়া নিশকটীয়া ৷ সমাজৰ দৃষ্টিত ' কিষণ পগলা' ৷\nপ্ৰজনন অংগ শৰীৰৰ এটা অংশ মাত্ৰ ৷ যেতিয়ালৈ তাৰ প্ৰয়োজন শৰীৰত সীমাবদ্ধ থাকে তেতিয়ালৈ ই সমাজৰ কোনো অপকাৰ নকৰে ৷ আমি সকলোবোৰ কিদৰে জন্ম হৈছো সকলোৱে জানো ৷ ই নিতান্তই স্বাভাৱিক আৰু প্ৰাকৃতিক প্ৰক্ৰিয়া ৷ কিন্তু সমাজে ইয়াক এনেদৰে নিষিদ্ধ বিষয় কৰিলে যে প্ৰজনন বিষয়টো শৰীৰৰ পৰা গৈ মগজুৰ বিষয় হৈ পৰিল ৷ পৰিবই ৷ ইয়ো নিত্যান্তই স্বাভাৱিক ৷ কাৰণ যিটো বস্তু নিষিদ্ধ ঘোষিত হয় তাৰ প্ৰতি দুৰ্বাৰ আকৰ্ষণ হোৱাতো মানুহৰ চৰিত্ৰ ৷ প্ৰাচীন ভাৰতত প্ৰজননক এক স্বাভাৱিক প্ৰক্ৰিয়া হিচাপে ধৰা হৈছিল ৷ ই এক সম্পুৰ্ণ প্ৰাকৃতিক পৰিঘটনা ৷ গতিকে ইয়াৰ বিষয়ে আলোচনাও কৰিব পৰা হৈছিল ৷ পৌৰাণিক মন্দিৰ দেৱালয়ত প্ৰজননৰ বিভিন্ন ভংগিমা অংকনো কৰা হৈছিল ৷ যিহেতু ই খোৱা - শুৱাৰ নিচিনাকৈ এক প্ৰাকৃতিক পৰিঘটনা আছিল গতিকে ইয়াৰ কোনো বিকৃত প্ৰভাৱ মগজুত পৰা নাছিল ৷ পশ্চিমীয়া সভ্যতাৰ প্ৰভাৱত যেতিয়া ইয়াক নিষিদ্ধ বিষয় হিচাপে তুলি ধৰা হ'ল তেতিয়াৰ পৰাই ই অস্বাভাৱিক হৈ পৰিল ৷ প্ৰতিটো অস্বাভাৱিক বস্তুৰ প্ৰভাৱ অস্বাভাৱিক হোৱাৰ সম্ভৱনাই প্ৰবল ৷ ইয়াৰ সুদুপ্ৰসাৰী প্ৰভাৱ আজিৰ সমাজে ভোগ কৰিছে ৷ কাৰণ কাম বাসনা এতিয়া শৰীৰৰ ঠাইত মগজুত জাগ্ৰত হ'ব লৈছে ৷ শৰীৰৰ কাম বাসনা এক স্বাভাৱিক প্ৰক্ৰিয়া , কিন্তু মগজুৰ কাম বাসনা এক মহামাৰী ৷ আজি ৰ সমাজ এই মহামাৰীত আক্ৰান্ত ৷\nঅংকিতাক পলুৱাই নিয়াৰ চাৰিমাহ পিছতেই হৰিপ্ৰসাদ নেহোৱা হ'ল ৷ মানুহে কয় হৰিপ্ৰসাদক গংগা মাায়ে লোকৰ ঘৈণীয়েকক পলুৱায় নিয়া অপৰাধৰ শাস্তি দিলে ৷ সি নৈৰ পানীত পৰি মৰিল ৷ সেই সুযোগতে হৰিপ্ৰসাদৰ আগৰ ঘৈণীয়েক আৰু ল'ৰাহঁতে মিলি কিষণৰ ঘৈণীয়েকক হৰিপ্ৰসাদ শেঠৰ ঘৰৰ বাহিৰ কৰিলে ৷ সৰ্বহাৰা অংকিতা পথৰ ভিকহু হৈ পৰিল ৷ দিনৰ ভাগত তাই মানুহৰ ঘৰে ঘৰে বন কৰি ফুৰে আৰু নিশা স্হানীয় মছজিদ এটাৰ বাৰাণ্ডাত মাক জীয়েক দুয়ো পৰি থাকে ৷ তাই ন গাভৰু জীয়েকক লগত লৈ কোনোমতে টুক টাককৈ চলিব লওঁতেই হঠাৎ এক অঘটনত তাইৰ ভৰি এখন ভাগি থাকিল ৷ তাই কাম কৰিবলৈ যাব নোৱাৰা হ'ল ৷ ফলত মাক জীয়েকৰ পানীত হাঁহ নচৰা অৱস্হা হ'ল ৷ বহুদিন খাবলৈ নাপায় দুয়ো লেবেজান হৈ পৰিল ৷ জীৱনৰ দুৱাৰত মৃত্যুৱে খুণ্ডিয়াব ধৰিলে সিহঁতৰ ৷ মছজিদৰ বৃদ্ধ মৌলানাই এই দুৰাৱস্হাৰ সম্পুৰ্ণ সুযোগ উঠালে ৷ তাইৰ ইজ্জতৰ বিনিময়ত সি মাক - জীয়েকৰ খাদ্য যোগান ধৰাৰ প্ৰস্তাৱ দিলে ৷ অংকিতাই জানিছিল এয়া পাপ ৷ মানৱতাৰ দৃষ্টিত ভয়ংকৰ অপৰাধ ৷ তথাপিও পানীত পৰা মানুহে খেৰ কুটা ধৰা দি অংকিতাও তৎক্ষণাত মৌলানাৰ প্ৰস্তাৱ গ্ৰহণ কৰিলে ৷ পেটৰ ক্ষুধাতকৈ ভয়ংকৰ , মৃত্যুতকৈ বীভৎস আৰু কি হ'ব পাৰে !! টকাৰ বাবে তাই মৌলানাৰ প্ৰস্তাৱ স্বীকাৰ কৰি ল'লে ৷ কিন্তু চয়তান মৌলানাৰ চকু আছিল অইন ক'ৰবাত ৷ সুযোগ বুজি এদিন সি কিষণৰ ঘৈণীয়েকক সেই ভয়ংকৰ প্ৰস্তাৱটো দিলে ৷ তাইৰ বাৰ বছৰীয়া জীয়েক জনীক আৰবৰ শেঠ এজনলৈ মোতাহা নিকাহ কৰিব লাগে ৷ তাৰ বিনিময়ত তাইক বহুত ধন টকা পইচাৰ লোভ দেখুৱালে সি ৷ যি ধনেৰে তাই আৰু মৌলানাই বাকীটো জীৱন কোনো অভাৱ নোহোৱাকৈ চলিব পাৰিব ৷ তাইৰ জীয়েকেও লাহ বিলাহত চাকৰ বাকৰৰ ওপৰত ৰাজৰাণী হৈ কটাব পাৰিব ৷ মোতাহা নিকাহ মানে কি অংকিতাই নুবুজে ৷ মাথো বুজে মুছলমানৰ বিয়া মানে নিকাহ ৷ তাই ইয়াকো মুছলমান সকলৰ এক প্ৰকাৰৰ বিয়া বুলিয়ে ধৰি ল'লে ৷ নিজ ভৱিষ্যতৰ নিৰাপত্তা আৰু জীয়েকৰ সুখ চাচ্ছ্যণ্ডৰ বাৱে তাই আগপিছ নুগুণি মৌলানৰ প্ৰস্তাৱত মান্তি হ'ল ৷ চাৰিত্ৰিকভাৱে লুভীয়া কিষণৰ ঘৈণীয়েকে বুজিব পৰা নাছিল যে তাইৰ ক্ষন্তেকীয়া লোভে তাইৰ আৰু জীয়েকৰ জীৱনলৈ এদিন কাল অমানিশা নমাই আনিব ৷\nৰুম নম্বৰ এঘাৰ (গুৱাহাটী বিশ্ববিদ্যালয়ৰ সেই কোঠাটো) মিষ্ট্ৰিয়াচ নাইট-8\nফুলশয্যাৰ নিশাৰ প্ৰতিবিম্ব (দ্বিতীয় অধ্যায় ) fulhosya assamese novel chapter2part 1\nৰুম নম্বৰ এঘাৰ (গুৱাহাটী বিশ্ববিদ্যালয়ৰ সেই কোঠাটো) মিষ্ট্ৰিয়াচ নাইট-8-( অন্তিম খণ্ড)\nঅৰ্ণৱ আস্থা জে চি বি arnab astha jcb full story\nফুলশয্যাৰ নিশাৰ প্ৰতিবিম্ব (দ্বিতীয় খণ্ড) part 3\nকমেওঁ2লাখ 11 হাজাৰ পঢ়ুৱৈ আমাৰ সৈতে সংযুক্ত। আৰু আপুনি??\nCrafted with by jonakaxom | © 2013-2019 jonakaxom


বাৰেচহৰীয়া ভাওনা মহোৎসৱ -জামুগুৰি হাট (নয়ন জ্যোতি নাথ) - সাহিত্য ডট অৰ্গ\nনাট খনৰ নাম ‘সীতা হৰণ বালি বধ’ আছিল। গাঁও বোৰত ভাওনা বুলি ক’লে যিটো পৰিৱেশৰ সৃষ্টি হয় সেয়া বুজা হোৱাৰে পৰা বুজি আহিছোঁ । অংশীদাৰ হ’বলৈ পালে আমাৰো ভাল লাগে। সকলো ফালে নুমাই যোৱা বিজুলীচাকি বোৰৰ মাজতেই কিছুমান কৰ্কশ, অদ্ভুত, অস্বাভাবিক মাতৰে যেতিয়া শূপৰ্নখাৰ প্রৱেশ হৈছিল, ভয়তে কাষত বহি ভাওনা উপভোগ কৰি থকা মানুহজনৰ মুৰত খুন্দা খাই দাঁত এটা হেৰুৱাইছিলোঁ । সেয়া চতুৰ্থ মানত পঢ়ি থকা দিনৰে কথা। তেতিয়াৰ পৰাই গাৱলীয়া ল’ৰা হিচাপে ভাওনাৰ প্রতি টান এটা আছে। মোৰ শিক্ষাগুৰু ‘শৰৎ’ চাৰৰ ৰামৰ ভাৱত তেতিয়াই আপ্লুত হৈছিলোঁ । মহিলাৰ চৰিত্র বোৰত পুৰুষ সকলেই অভিনয় কৰে বাবে বহু সময়ত বহুৱালিও হৈছিল। অৱশ্যে ভাওনা বোৰত বহুৱালিক গুৰুত্ব দিয়া হয় বাবে আমোদো লাগে সেয়া আমাৰ নিৰ্দিষ্ট গাঁওখনৰ উলহ-মালহৰ কথাহে।মোৰ লেখাটিৰ উদ্দেশ্য জামুগুৰীয়া ৰাইজে সমিলমিলেৰে পতা ‘বাৰেচহৰীয়া’ ভাওনাৰ প্ৰসঙ্গ উত্থাপন কৰা।বাৰেচহৰীয়া ভাওনাৰ মূল মণ্ডপটোৱেই আকৰ্ষণৰ কেন্দ্ৰবিন্দু । এই সোনশুৱনি অসমৰ অনুপম সংস্কৃতি বাৰেচহৰীয়া ভাওনাৰ বিচিত্ৰ মণ্ডপটি কোনো অভিজ্ঞ অভিযন্তাৰ দ্বাৰা পৰিকল্পিত নহয়। এই মণ্ডপটি সাজি উলিয়াইছে আপোন বুদ্ধিৰে আমাৰ উপৰিপুৰুষৰ সুযোগ্য উত্তৰাধিকাৰী গাঁৱৰ ৰাইজে।ক’বলৈ গ’লে এয়া জামুগুৰিহাট তথা অসমৰে এক বৃহৎ অনুষ্ঠান। জাতীয় সংস্কৃতিৰ এইপাহ সোণৰ বৰফুল। মুঠতে বাৰেচহৰীয়াৰ কথাই ‘দোচোৰা’।’আপুনি যেতিয়া এই বৈকুণ্ঠপুৰীত পদুমৰ পাহিৰ দৰে মঞ্চত চাৰিশ জন গায়ন-বায়নে সুনিপুন বেশভূষাৰে যোৰা উঠি বৰ ধেমালি কৰা দৃশ্যটো দেখিব, তেতিয়া ভাবিব যে ভিশান্তা-ৰামৰ ছবিৰ নাচৰ ‘টপশ্বট লোৱা দৃশ্যতকৈ ই কোন গুণে হীন?\nঅনুষ্ঠানটোৰ আৰম্ভণি অষ্টাদশ শতিকাৰ শেষাৰ্ধত হয়। সমগ্ৰ ঘীলাধৰীয়া অঞ্চল(জামুগুৰি হাট)ৰ ৰাইজৰ সামূহিক প্ৰচেষ্টাৰ ফলতেই অনুষ্ঠানটোৱে প্ৰাণ পালে। ঐতিহাসিক ক্ষেত্র হিচাপে পৰিচিত জামুগুৰি হাট অঞ্চলৰ ‘পকামূৰা পথাৰ’ বাৰেচহৰীয়া ভাওনাৰ বৰ্তমানৰ স্থায়ী মণ্ডপস্থলী। সাধাৰণতে ৫ বছৰৰ মূৰে মূৰে ফাগুন বা চ’তৰ পূৰ্ণিমা তিথিত এই অনুষ্ঠানটো উলহ-মালহেৰে পতা হয়। পুৱাৰে পৰা ডবা-শংখ-কাঁহ তাল-খোল-মৃদংগৰ ধ্বনিৰে মুখৰিত কৰি শুকান নৰা গুচাই পতা বৃহৎ অনুষ্ঠানটোৱে আধ্যাত্মিক পৰিমণ্ডলৰ সৃষ্টি কৰে।শুকান পথাৰ হৈ পৰে মহামিলনৰ তীৰ্থ ভূমি। য’ত উচ্চ-নীচ, ধনী-দুখীয়াৰ ভেদ নাই।\nবহুবাৰ মানুহৰ মুখত শুনিলোঁ, তোমালোকৰ জামুগুৰি হাট মানে সেই যে প্ৰায় পদুলিয়ে পদুলিয়ে নামঘৰ থকা অঞ্চলটো নহয় জানো? সঁচাকৈয়ে মন ভাল লাগি যোৱা কথা। ‘ধলাইবিল’ পাৰহৈ অলপদুৰ আহিলে ১৫ নং ৰাষ্ট্ৰীয় ঘাই পথটোৰ দুয়ো পাৰে ইমান ঘন-ঘনকৈ নামঘৰবোৰ আছে যে মানুহে পদুলিয়ে পদুলিয়ে নামঘৰ থকা বুলি কয়। অসমৰ আন কোনো অঞ্চলত এনেকৈ নামঘৰ থকা দেখা নাযায়। সোণালী জয়ন্তী গৰকা ‘ত্যাগবীৰ হেমবৰুৱা কলেজ’, দুশবছৰীয়া ঐতিহ্যৰ ‘জগদ্ধাত্ৰী মন্দিৰ’ (বামুন বাৰী), কোঁছগাঁৱৰ ‘কালীয়াদমন ক্ষেত্ৰ’,’পাঞ্চজন্য বৰনামঘৰ’, ঐতিহ্যমণ্ডিত ‘বাসুদেৱ থান'(শান্তিপুৰ), কীৰ্তন গৃহ(শ্ৰীমন্ত শংকৰ দেৱ সংঘ), তিনিশ বছৰ গৰকা ঐতিহ্য মণ্ডিত ‘চেউনী বটদ্রৱা থান'(শলগুৰি), ‘অন্ননোখোৱা থান'(ডেকা-সুন্দৰ), ‘বুঢ়াগোসাঁই দেৱালয়'(নন্দিকেশ্বৰ), ‘পিঠাগুৰি দৌল'(কুসুমটোলা), ‘সৌভাগ্য মাধৱ দেয়ালয়'(মাধৱ),’মাধৱ গোসাঁই থাম'(মুঢ়াদ’ল), ‘শুক্লেশ্ৱৰ দেৱালয়'(ভলুকাতল), ‘ন-ৰোৱা থান'(ন-ৰোৱা), আৰু কত যে কিমান! এয়া জামুগুৰিৰে ঐতিহ্য।অলপদুৰ আগুৱাই গ’লেই ‘নাগশঙ্কৰ মন্দিৰ’। ঐতিহাসিক ক্ষেত্র শোণিতপুৰৰ জামুগুৰি হাট অঞ্চলটি এই সমূহ ঐতিহ্যৰে জিলিকি আছে। বাৰেচহৰীয়া অনুষ্ঠানটিও ইয়াৰ মাজৰে এটি।\nবাৰেচহৰীয়া শব্দটোৰ ‘বাৰে’ বা ‘বাৰ’ শব্দই গাণিতিক অৰ্থৰ সলনি বহুবচন প্রকাশ কৰে। এই কথাত ভুল কৰি জামুগুৰিৰ বাহিৰৰ বহুলোকে বাৰ বছৰৰ মূৰত হোৱা ভাওনা বুলি ভাবে। বহু সংখ্যক খেল বা গাঁৱৰ ৰাইজ লগহৈ পতা হয় বাবে অনুষ্ঠানটোক বাৰেচহৰীয়া ভাওনা বুলি কোৱা হয়। নিজা সাংস্কৃতিক পৰম্পৰাৰে সময়ৰ গতিত খোজ মিলাই এই অনুষ্ঠানটো ২১৬ টা বছৰ গতিত যতি নপৰাকৈ ধাৱমান হৈছে। ভগৱত প্ৰেম,ভকতি আৰু আধ্যাত্মিক চিন্তা-চৰ্চাৰ বিধৌত শংকৰী কলা-কৃষ্টিৰ এক স্বৰ্ণসৌধ হিচাপে চিহ্নিত এই অনুষ্ঠানটো বৰ অসমৰ বৃহত্তম সমাজখনৰ ঐক্য-সংহতিৰ স্তম্ভ বুলিলেও বঢ়াই কোৱা নহয়।\n‘বাৰেচহৰীয়া’ সম্পূৰ্ণ ৰূপে একে নহ’লেও অসমৰ মৰিগাঁও জিলাৰ চৰাইবাহী নামৰ অঞ্চলত প্রায় একে ৰূপত ‘বাৰেখেলীয়া’ নামেৰেও এটা অনুষ্ঠান থকা বুলি গম পোৱা যায়।কিন্তু দুয়োটা অনুষ্ঠানৰে মাজত কেৱল অঞ্চল গত পাথৰ্ক্যই নহয় আন আন বহু দিশত অমিল দেখা যায়।বাৰেচহৰীয়াৰ মণ্ডপ খনিৰ কাৰুকাৰ্য বিশেষ ভাবে উল্লেখনীয়। চহা জীৱনৰ মনৰ চিন্তা, ঠেকি,দেখি-শিকি হোৱা অভিজ্ঞতাৰে পুষ্ট এই মণ্ডপ খনি।একেটা মণ্ডপৰ ভিতৰতে ১৫-২১ টা খেলে ভাওনা অনুষ্ঠিত কৰিবৰ বাবে নিজাকৈ নামঘৰৰ সুবিধা লাভৰ বাবে পৰীক্ষা মূলক চেষ্টা অব্যাহত ৰাখিলে। অৱশেষত এটা বৃত্তৰ ভিতৰত এখন সিংহাসনক কেন্দ্র কৰি সম্ভৱ হৈ উঠিল ১৫ৰ পৰা ২১ টা নামঘৰ। মণ্ডপটিৰ আকৃতি দেখাত ফুলি থকা এপাহি পদুম ফুলৰ আকৃতিৰ।প্রত্যেকটি সুকীয়া নামঘৰ বা খলাবোৰ যেন প্ৰস্ফুটিত পদুমৰ একো একোটা পাহি। কাঠ,বাঁহ,ৰাইডাং,বেত,ইকৰা,খাগৰি,খেৰ,তৰা, পাটীদৈ আদি প্রকৃতিয়ে দান দিয়া উপাদানবোৰেই মণ্ডপটি নিৰ্মাণৰ প্ৰধান উপাদান।প্ৰথমেই এই সৰল লোক সকলৰ মনত এইটো ধাৰণা নাছিল যে তেওঁলোকে নিৰ্মাণ কৰি থকা মণ্ডপ খনিয়ে এপাহ প্ৰস্ফুটিত কমলৰ ৰূপ ল’ব। চক্রাকাৰ মঞ্চ খনৰ লগত যুঁজ বাগৰ দি থকাৰ লগতে সময়ত গৈ বৃত্তাকাৰ ডাঙৰ মণ্ডপটি নিৰ্মাণৰ জোখ-মাখ আৰু কলা-কৌশলৰ উদ্ভাৱন হ’লগৈ।\nচিত্র নং ২ত দেখুৱাৰ দৰে মণ্ডপৰ বৰ্ণনা এনে ধৰণৰ- ক/ সিংহাসন, খ/ নামাচাৰ্য, শৰণাচাৰ্য আদি বিশিষ্ট ভকত বহা স্থান, গ/ ভাৱৰীয়া সকল অহা-যোৱা কৰা ঠাই, ঘ/ ভাওনাৰ মূল ৰংগভূমি, ঙ/ দৰ্শক বা সামাজিক বহা ঠাই, চ/ বাটচ’ৰা, ছ/ছোঁ ঘৰ, জ/দৰ্শক আৰু ভকত সকল চাৰিওফালে ঘূৰা বৃত্তাকাৰ অংশ। ছোঁ ঘৰ, বাটচ’ৰাক সংলগ্ন কৰি গোটেই বৃত্তাকাৰ মণ্ডপটিৰ ব্যাসাৰ্দ্ধ ১৯৬ ফুট, পৰিধি ১২৩২ ফুট, মাটিকালি ১,২o,৭৩৬ বৰ্গফুট। মণ্ডপটিৰ কেন্দ্রীয় বৃত্তাকাৰ অংশৰ গম্বুজ আৰু কলচি বা চূড়া পৰ্যন্ত উচ্চতা প্রায় ৪৫ৰ পৰা ৫o ফুট। বৃহৎ কলচিটোৰ উচ্চতা প্ৰায় ছয় ফুট আৰু ব্যাস আঢ়ৈ ফুট। এই কলচিটোৰ সৌন্দৰ্য্যই বহু দূৰৈৰ পৰাই মানুহক আকৰ্ষণ কৰে।ভাওনাৰ প্রায় তিনি মাহ আগৰ পৰাই শিল্পি-খনিকৰে এই কলচিটো নিৰ্মাণ কৰে।\nঅপূৰ্ব মঞ্চ শৈলীৰে নিৰ্মাণ কৰা বাৰেচহৰীয়া ভাওনাৰ পদ্মাকৃতিৰ মণ্ডপটিত গভীৰ আধ্যাত্মিক আৰু তাত্বিক দৃষ্টিভংগীও নিহিত হৈ আছে বুলি ভবা হয়। চক্রাকৃতিৰ ৰংগমঞ্চক হিন্দু দৰ্শনৰ মতে সৃষ্টিৰ মূলাধাৰ ভগৱান বিষ্ণুৰ নাভিকমলৰ লগত তুলনা কৰা হৈছে।প্রতিখন ৰভাত দা খলাত থকা ১৪টা খুঁটাই হিন্দু শাস্ত্ৰত উল্লেখ থকা পাপ-পুণ্যৰ বিচাৰকৰ্তা চৈধ্যজন পৰিষদ সাক্ষীৰূপে অৱস্থান কৰি আছে বুলি বিশ্বাস কৰা হয়\nবহু জনপ্রিয় বিখ্যাত অসমীয়াই এই বাৰেচহৰীয়াৰ গুণ গাই গৈছে। বনগীতৰ ওজা জনপ্রিয় শিল্পী গীতিকাৰ ৰুদ্ৰ বৰুৱাদেৱে লিখিছে- “সন্ধিয়া হোৱাৰ লগে লগে বন্তি জ্বলি উঠিছে। থাপনালৈ মূৰ দোঁৱাই গায়ন-বায়নে খোলত চাপৰ দিছে। জামগুৰিৰ পথাৰৰ আকাশ-বতাহ ৰজনজনাই গৈছে।…..কমেও ৪oহাজাৰ দৰ্শক।খেলে খেলে, খলাই খলাই বেলেগ বেলেগ ভাওনা- কোনোৱে ভীষ্ম পৰ্ব, কোনোৱে ৰাম বিজয়, কোনোৱে দ্ৰোণ পৰ্ব মঞ্চস্থ কৰিছে। ভাৱৰীয়া ওলাল কমেও চাৰিশ আৰু গায়ন-বায়ন গাওঁতা দুশ। একেলগে ইমান শিল্পীৰ সমাৱেশ বিৰল! বোধ হয় ভাৰতত এনে অনুষ্ঠান দ্বিতীয়টি নাই।” সংগীত সূৰ্য ড৹ ভূপেন হাজৰিকাদেৱে লিখিছিল- “বাৰেচহৰীয়া ভাওনা অকল জামুগুৰিৰে নহয়, ভাৰতৰো সম্পত্তি। আমাৰ প্রচাৰ নাই। আমি চিঞৰিব নাজানো। ঘৰৰ মুকুতাক আমিয়ে অৱহেলাৰ জাবৰেৰে ঢাকি থওঁ। সেয়েহে আমি মৰিছোঁ । জামুগুৰিৰ বাৰেচহৰীয়া ভাওনা আৰু মুকলি বিহুটোক ৰাষ্ট্ৰীয় সম্পদ কৰিব লাগিব। মই আকাশ বাণীৰ যোগেৰে এই কথা কৈছোঁ।”\nকালৰ বুকুত হেৰাই নোযোৱাকৈ ৰক্ষা কৰা কলা-সংস্কৃতিত আগবঢ়া মোৰ এই মৰমৰ জন্মভূমি জামুগুৰি আৰু ইয়াৰ অতিকে আপোন জামুগুৰীয়া ৰাইজৰ প্রতিভাৰে সমৃদ্ধ এই প্ৰচেষ্টা ভৰলীৰ পাৰৰ পৰা ওলাই লুইতৰে ভটিয়াই যাওঁক। গংগা, যমুনা, গোদাবৰী, নৰ্মদাৰ পাৰত খলক লগাই জাতিষ্কাৰ হৈ পৰক, এই চিকমিকনিৰে গোটেই পৃথিৱী উজ্বলি উঠক।\n(বি:দ্র: বাৰেচহৰীয়া ভাওনা মহোৎসৱৰ স্মৃতিগ্র্রন্থৰ পৰা লোৱা তথ্যৰ সহায় লৈ প্রৱন্ধটি লিখা হৈছে।)\n← চাকনৈয়া (মল্লিকা কলিতা)\nপ্ৰথম প্ৰতিশ্ৰুতি (অনামিকা বৰুৱা) →


What Is Paypal Account,Paypal Account কি হয়,Asaamese ~ Assam Best\nWhat Is Paypal Account,Paypal Account কি হয়,Asaamese\nadmin October 11, 2017 September 30, 2018 No Comments on What Is Paypal Account,Paypal Account কি হয়,Asaamese\nহেল্ল ভাই বন্ধু সকল আপুনি জানে নেকি Paypal Account কি হয় . আৰু আমি কথ কথ Paypal Account ব্যৱহাৰ কৰিব পাৰোঁ .যদি আপুনি নাজানে তেতিয়া আজি আমি Paypal Account ৰ বিষয়ে কম কি হয়? আৰু কথ কথ ব্যৱহাৰ কৰিব পাৰোঁ.দি আপুনি যানিব বিচাৰে তেন্তে শেষলৈ পঢ়িবলৈ অনোৰুধ কৰিলো আহা আৰম্ভ কৰো\nWhat is Paypal Account, Paypl Account কি হয়?\nPaypal Account এটা Digetel Bank বা Online Bank হয় .জোনটোৰে আমি কাৰোবাক পইচা পঠাব পাৰোঁ বা কাৰোবাৰ পৰা পইচা আনিব পাৰো. Paypal Account অকল India ত নহয় পোৰা Worldত তো আমি ব্যৱহাৰ কৰিব পাৰোঁ. World ৰ যিকোনো জগাৰ পৰা আপুনি Tranclaction কৰিব পাৰে ,একো অসুবিধা নাই .\nপইছা পটালে কি কৰিব লাগিব\nFriend আপুনি যদি কাৰোবাক পইছা পাঠাব বিচাৰে. তেন্তে আপুনি আপোনাৰ বেংক একাউনট এডঢ কৰিব লাগিব ..\nযেনে = Bank Account Number, Bank IFCC Code.Bank Name.জি Details লাগে আপুনি দিব লাগিব. আৰু যদি আপুনি কৰবাৰ পৰা পইছা আনিব বিচাৰে তেন্তে . আপুনি আপোনাৰ Debite Card Add কৰিব লাগিব. তাৰ পিছত আপুনি পইছা আনিব পাৰিব\nDomain Name ki Hoi\nBlogge Ki Hoi\nকিয় Paypal ব্যৱহাৰ কৰো আমি\nযেনেদৰে মানিলোৱা আমি আমাৰ Famaly বা নিজৰ যিকোনো মানুহক পইছা পঠোবলৈ হলে . আমি কোনো বেংকৰ চাহাৰা বা কোনো Money Sheva কেনদ্ৰত জাব লাগে. আৰু যেতিয়া আমি অলপ পইছা পঠাবলৈ বিচাৰো তেতিয়া তাক আমি কিবা charge দিও . কিন্তু যদি আপোনাৰ ওচৰত এটা Paypal Account হয় . তেতিয়া কাৰোবাক একো Charge দিব নালাগে .আৰু যদি কওঁ Online বহুত Website আছে. Online কাম কৰো .সেই পইছাটো আমি Paypal Account ৰে Received কৰিব পাৰো. এনেদৰে বহুত জগাত Paypal Use কৰিব পাৰোঁ .\nকি Paypal Safe Hoi.\nহয় একদম Safe হয় একো Problem নাই .মই ৫বছৰৰ পৰা Paypal Account Use কৰি আছোঁ আজিলৈকে একো Problem পোৱা নাই .আৰু এটা কথা যিমান Online ত পইচাৰ লেন দেন আপুনি কৰে .চোৰি হোৱা আৰু নোহোৱা চব নিজৰ মাজত .\nতেতিয়া আমি আপোনাক বোজাব পাৰিছো Paypal Account কি হয় আৰু কিয় ব্যৱহাৰ কৰো .যদি আপুনি এই Post ৰ বিষয়ে কিবা প্ৰশ্ন আছে. তেন্তে কমেন্টম লিখক আপোনাৰ প্ৰশ্ন আমি আপোনাৰ উত্তৰ দিম নিচ্চয় .আজিলে ইমান আগলৈ মিলি থাকিম\nHack Atm Blance,Bank Hack,কেনেকৈ Safe ৰাখিব পাৰীম\nWhat Is Website Hosting, Housting কি হয় অসমীয়াত


সেই মেডিকেল ৰিপ্ৰেজেণ্টেটিভ ল’ৰাজন – মিতালী চহৰীয়া – ফটাঢোল\nDecember 1, 2018 ফটা প্ৰেম\t23 Comments\nসেই মেডিকেল ৰিপ্ৰেজেণ্টেটিভ ল’ৰাজন – মিতালী চহৰীয়া\nসকলোৱে কয় প্ৰেম জনমে জনমে। কিছুমানৰ প্ৰেম হ’লেও নজমেহে নজমে, মোৰ আকৌ প্ৰেম নজন্মেহে নজন্মে। কত জন্মিব? ডিউটি কৰা, খোৱা, ফেচবুক হোৱাটছএপ এইবোৰ কৰি থাকোঁতে প্ৰেম কৰিবলৈ সময়েই নাইকিয়া হয়।\nপ্ৰেম জন্মাবলৈ এদিন ফেচবুকত এজনৰ লগত কথা পাতিলোঁ। হাই হেল্ল’ কৈ চিনাকি হোৱাৰ পিছত পিছৰদিনা মেছেজ কৰিলে হাই কি কৰিছা? ব্ৰেকফাষ্ট কৰিলা? মই ক’লো ব্ৰেকফাষ্ট কৰিব নাই দেই অসমীয়া ছোৱালী হয় তিনিবেলা তিনিসাজ ভাত খাওঁ আমি।\nউফফ..লগে লগে ব্লক কৰিলে। অন্তৰত বহুত আঘাত পালোঁ, জনম পোৱাৰ আগতেই যেন মৃত্যু। ডিউটি কৰি আছিলোঁ সেইসময়ত। লগে লগে ৱাৰ্ড বয় জনক পঠিয়াই গৰম চিঙৰা আনি দুটা চিঙৰা আৰু গাখীৰ দিয়া চাহ একাপ খাই দিয়াতহে অলপ হৃদয়ৰ আঘাতৰ উপশম হ’ল।\nখোৱা, ডিউটি যোৱা, ডিউটিৰ সময়ত ৰোগী নহলে আড্ডা জমোৱা, বৰষুণ বতৰত পকৰি বনোৱা এনেকৈ চলি আছিল জীৱন। এদিন ডিউটিত থাকোতেই এজনক দেখিয়েই প্ৰথম চাৱনিতেই প্ৰেম জাগিল। কিন্তু অকল মোৰেই নহয় মোৰ লগৰ জনীৰো হেনো প্ৰথম দেখোতেই ভাল লাগিল। আৰু এজনী বাইদেউৰো হয়তো প্ৰেম জাগিলহেঁতেন কিন্তু তেওঁ ভিতৰত ড্ৰেছিং কৰি আছিল বাবেহে দেখা পোৱা নাছিল। ধুনীয়া, ওখ পাখ হেণ্ডচাম ল’ৰাজন মেডিকেল ৰিপ্ৰেজেনটেটিভ আছিল। আগতে কেতিয়াও দেখা নাছিলোঁ ল’ৰাজনক, হয়তো প্ৰথম আহিছিল। মই টিকেট কাউন্টাৰত আছিলোঁ লগৰজনী ফাৰ্মাচীত। মই চকুৰে দেখিলোঁহে কিন্তু লগৰজনীৰ লগত ঔষধ আৰু ডাক্তৰ সম্পৰ্কীয় কথাও পাতিলে। ল’ৰাজন গুছি যোৱাৰ লগে লগে লগৰজনীৰ ওচৰত গৈ ক’লো,\n:অই ইমান ধুনীয়া ল’ৰাজনৰ লগত তই কথাও পাতিলি মই জাষ্ট দেখাহে পালোঁ।\n:তামাম লাগিছে ন ল’ৰাজন, আকৌ কেতিয়া আহিব জানো ভিজিট দিবলৈ( ল’ৰা জন মাত্ৰ দহ মিনিটমানৰ কাৰণেহে দেখা পাইছিলোঁ) ।\nমই তাইক ক’লো,\n:চা তই মোতকৈ বয়সত সৰু গতিকে মই এইবাৰ চান্স লম।\n:নাই নাই নহ’ব মই লম, মইয়ো বহুত দিন হল ছিংগল হৈ আছোঁ মোকো লাগে।\nঠিক তেনেতে চিনিয়ৰ বাইদেউজনী আহি পালে, কি সুধিলত গোটেই কথাখিনি ক’লো আৰু সুধিলোঁ বাইদেই এতিয়া কওঁক ইয়াৰ পিছত আহিলে আমি কোনজনী ল’ৰাজনক চাল দিম ??\nবাইদেউজনী ক’ ত সিদ্ধান্ত দিব, ওলোটাই ক’লেহে\n:তহঁতৰ ইমান ভাগ্য ভাল মই কিয় ইমান ধুনীয়া ল’ৰাজন দেখা নাপালোঁ। কিমান দিন হ’ল বিয়া হোৱাৰ পৰা এজনো ভাল ল’ৰা দেখা নাই, তঁহতেটো মোক মাতিব পাৰ।\nআটাইকেইজনী খুব হাঁহিলো এক ফুল তিনি মালি হ’ল গৈ বুলি।\nতাৰ পিছত সিদ্ধান্ত ল’লোঁ ল’ৰাজন আকৌ আহিলে প্ৰথমে মই মাতিম তাৰ পিছত আমি দুয়োজনীয়ে কথা পাতিম।\nকিন্তু, কিন্তু ল’ৰাজন দুনাই কেতিয়াও নাহিল। সদায় ওলাই চাওঁ, বেলেগবোৰ আহি থাকিল কিন্তু সি কেতিয়াও নাহিল। সি কাম কৰা কোম্পানীৰ নামো জনা নাছিলোঁ সেইকাৰণে কাকোৱেই সুধিব নোৱাৰিলোঁ। ফেচবুকত আওপকীয়াকৈ ষ্টেটাছো দিলোঁ কেনেবাকৈ পাই যদি পাওঁক বুলি। একবছৰীয়া মেমৰীত মই কবিতাও লিখিলোঁ, কিন্তু আৰু কেতিয়াও নাহিল। লাহে লাহে দুয়োজনীয়ে দহ মিনিটত জাগি উঠা প্ৰেম পাহৰি পেলালোঁ। এতিয়াটো মোৰ ল’ৰাজনৰ মুখখনো মনত নাই।\n« ভাওনা বধ ভাওনা – পুণ্য শইকীয়া\nঅবৈধ বাংলাদেশীৰ সমীপেষু! – প্ৰাঞ্জল শইকীয়া »\nভগৱান! কি যে হব৷ বঢ়িয়া লাগিল মিতালী৷\nইচ ৰাম😂😂 । মজ্জা\nধন্যবাদ মৃদুলা বা।\nআয়ৌ দেহি৷ভাল লিখিছা৷\nধন্যবাদ মৃদুলা নীলাক্ষি বা।\nআয়ৌ দেহি। সমূহীয়া গোলাপৰ বাগিছা খনত ফুলে কলি নেপেলাওতেই কালে ডাল পাত ভাঙি মুচৰি পেলালে। ইস ইস। কিন্তু এনেকৈ সমব্যয় ভিত্তিত গোলাপৰ বাগিছা কৰা আইডিায়টোত সন্তোষ পালো\nহাঃ হাঃ। ধন্যবাদ দাদা।\nমিতালীৰ প্ৰেম জনমে জনমে, কিন্তু লগৰকেইজনীৰ বাবে নজমেহে নজমে। দুখ লাগিল দেহি\nবৰ দুখলগা অ।\nপঢ়ি সুখ পালো যদিও অজান দুখ এটাও লাগিল…লিখি থাকিবা ….শুভকামনা সদায় আছে..\nবহুত ধন্যবাদ আপোনালৈ ।\nপ্ৰেম নজমেহে নজমেহে ন!এইবাৰ জমিব দেই নতুন বছৰত।ভাল লাগিল।\nনহব আৰু নজমেও নজন্মেও।\nকেনেবাকৈ মোৰ কথা কোৱা নাই নে\nতুমি আহিছিলা নেকি ??\nঅ’ এই দশা হ’ল হাঁ।\nহয়। বৰ দুখ লগা।\nউফ দুখ লাগিল দে মালিনী জনীৰ বাবে ।\nএই দশা হ’ল নেকি মিতালী , দেহি ঐ ।\nআইঐ দেহি, বিষাদ ভৰা প্ৰেম ।


তেজপুৰত জঘন্য কাণ্ড! ৬০ উৰ্ধৰ মহিলাক ধৰ্ষণ দুই ভতিজাকৰ, থানাত গোচৰ|tezpur-60-year-old-woman-raped-by-own-nephews-case-lodged-tv-hemanta– News18 Assam\nতেজপুৰত জঘন্য কাণ্ড! ৬০ উৰ্ধৰ মহিলাক ধৰ্ষণ দুই ভতিজাকৰ, থানাত গোচৰ\nUpdated:November 17, 2020, 11:24 AM IST\nভুক্তভোগী মহিলা গৰাকীৰ পুত্ৰই জানিবলৈ দিয়া মতে, ধৰ্ষণৰ পিছত মহিলা গৰাকীক ভয় দেখুৱাই ওলোটাই টকা বিচাৰিহে ভাবুকি প্ৰদান কৰিছিল দুই ধৰ্ষণকাৰীয়ে৷\nLast Updated: November 17, 2020, 11:24 AM IST\nএক জঘন্য ধৰ্ষণকাণ্ডই জোকাৰি গৈছে তেজপুৰ৷ ৬০ উৰ্ধৰ এগৰাকী মহিলাক উপৰ্যুপৰি ধৰ্ষণ কৰে দুই পাষণ্ডই৷\nএই জঘন্য তথা চাঞ্চল্যকৰ ধৰ্ষণকাণ্ড সংঘটিত হৈছে তেজপুৰৰ কৰৈয়নি নেপালী গাঁৱত৷\nদেওবাৰে সংঘটিত হয় এই অপৰাধ।\nমহিলাগৰাকীৰ নিজৰে দুই ভতিজাক ক্ৰমে ২৪ আৰু ২৫ বছৰীয়া হবিবুৰ ৰহমান আৰু মন্নাচ আলিয়ে ঘৰৰ পৰা পথাৰলৈ মাতি নিয়ে ভুক্তভোগী মহিলাগৰাকীক৷ আৰু তাৰ পিছত সন্ধ্যা প্ৰায় ৬ বজাৰ পৰা নিশা প্ৰায় ১২ বজালৈ দুই পাষণ্ডই উপৰ্যুপৰি ধৰ্ষণ কৰে মহিলা গৰাকীক৷\nআৰক্ষী থানাত সকলো বিৱৰি কৈছে নিৰ্যাতিতা মহিলাগৰাকীয়ে। নিশা ১২ বজাৰ পিছত মহিলা গৰাকী ঘৰত উপস্হিত হোৱাৰ পিছতে পোহৰলৈ আহে সমগ্ৰ ঘটনা৷ ভুক্তভোগী মহিলা গৰাকীয়ে সোমবাৰে বিয়লি তেজপুৰ সদৰ থানাত ন্যায় বিচাৰি দাখিল কৰিছে এজাহাৰ৷\nইয়াৰ পূৰ্বে, দেওবাৰে নিশা মহিলা গৰাকীৰ পুত্ৰই স্হানীয় বৰঘাট আৰক্ষীক ঘটনা সম্পৰ্কে অৱগত কৰে আৰু আৰক্ষীৰ এটা দল নিশাই উপস্হিত হয় যদিও দুই ধৰ্ষণকাৰী পলাতক বুলি জানিব পৰা যায়। ভুক্তভোগী মহিলা গৰাকীৰ পুত্ৰই জানিবলৈ দিয়া মতে, ধৰ্ষণৰ পিছত মহিলা গৰাকীক ভয় দেখুৱাই ওলোটাই টকা বিচাৰিহে ভাবুকি প্ৰদান কৰিছিল দুই ধৰ্ষণকাৰীয়ে৷\nধৰ্ষণৰ বলি হোৱা মহিলা গৰাকীক এতিয়া প্ৰয়োজন উপযুক্ত চিকিৎসাৰ৷ ধৰ্ষণৰ বলি হৈ খোজ কাঢ়িব নোৱাৰা এই গৰাকী বৰ্ষীয়ান মহিলাই উপযুক্ত ন্যায় পাবনে ? তেজপুৰ আৰক্ষীয়ে এই ক্ষেত্ৰত কি ব্যৱস্হা গ্ৰহণ কৰে, সেয়াহে হ'ব লক্ষ্যণীয়৷\nFirst published: November 17, 2020, 11:24 AM IST


LIC ৰ এই আঁচনিত আপোনাৰ কন্যাৰ নামত ১৫০ টকা জমা কৰক আৰু লাভ কৰক ২২লাখ টকা !– News18 assam\nLIC ৰ এই আঁচনিত আপোনাৰ কন্যাৰ নামত ১৫০ টকা জমা কৰক আৰু কন্যাৰ বিয়াৰ সময়ত লাভ কৰক ২২ লাখ টকা...\nভাৰতীয় জীৱন বীমা নিগম (Life Insurance Corporation of India), দেশৰ সৰ্ববৃহৎ ৰাজ্যিক মালিকানাধীন বীমা কোম্পানী এক বিশেষ আঁচনি উলিয়াইছে। আঁচনিখনৰ নাম হৈছে এল.আই.চি. কন্যাদান নীতি (LIC Kanyadaan policy)।\nLast Updated : June 16, 2021, 23:18 IST\nযদি আপুনি আপোনাৰ ছোৱালীৰ বাবে ধন ৰাহি কৰি আছে, আপোনাৰ এটা মহান আঁচনি আছে। য'ত আপুনি আপোনাৰ ছোৱালীৰ উন্নত ভৱিষ্যতৰ বাবে (investment Scheme) বিনিয়োগ কৰিব পাৰে। আজি আমি আপোনাক এল.আই.চি.-ৰ এক আঁচনিৰ বিষয়ে কৈছোঁ যি আপোনাৰ ছোৱালীৰ ভৱিষ্যত সুৰক্ষিত কৰিব। ভাৰতীয় জীৱন বীমা নিগম (Life Insurance Corporation of India), দেশৰ সৰ্ববৃহৎ ৰাজ্যিক মালিকানাধীন বীমা কোম্পানী, এই উদ্দেশ্যৰ বাবে এক বিশেষ আঁচনি উলিয়াইছে। আঁচনিখনৰ নাম হৈছে এল.আই.চি. কন্যাদান নীতি (LIC Kanyadaan policy)। এল.আই.চি.-ৰ আঁচনিয়ে নিম্ন-উপাৰ্জনৰ অভিভাৱকসকলক কন্যাৰ বিবাহৰ বাবে ধন সংগ্ৰহ কৰাত সহায় কৰে। কন্যাৰ একাউণ্টত ই একমুঠ ২২ লাখ টকা লাভ কৰিব।\nগোটেই আঁচনিখন কি জানি লওক?\nএই LIC আঁচনিৰ অধীনত আপুনি প্ৰতিদিনে মাত্ৰ ১৫০ টকা বিনিয়োগ কৰিব লাগিব। যেতিয়া আপুনি আপোনাৰ ছোৱালীক বিয়া দিব, আপুনি ২২ লাখ টকা পাব। এই নীতি গ্ৰহণ কৰাৰ পিছত দেউতাকৰ মৃত্যু হ'লে , বিনিয়োগ কৰিব নালাগে। আঁচনিখন একেধৰণে অব্যাহত থাকিব। পিতৃৰ বিযোগৰ সময়ত কন্যাই লগে লগে ১০ লাখ টকা পাব। লগতে, যদি দেউতাকৰ দুৰ্ঘটনাত মৃত্যু হয়, তেন্তে তেওঁ ২০ লাখ টকা লাভ কৰিব।\nএই আঁচনিৰ মুখ্য বিষয়সমূহ\nএই আঁচনিখনৰ আটাইতকৈ ডাঙৰ বৈশিষ্ট্যটো হ'ল যে ছোৱালীজনীৰ বিয়া নহ'লে, তাই অধ্যয়ন বা অন্যান্য ব্যয়ৰ বাবে প্ৰতি বছৰে ১ লাখ টকা লাভ কৰি থাকিব আৰু ইয়াৰ সৈতে আঁচনিখন অব্যাহত থাকিব। আপুনি এই আঁচনিখনৰ বিষয়ে অধিক তথ্যৰ বাবে এলআইচিৰ ৱেবছাইটলৈ যাব পাৰে বা নিকটতম এলআইচি এজেণ্টৰ পৰা সম্পূৰ্ণ তথ্য প্ৰাপ্ত কৰিব পাৰে।\nFirst published: June 16, 2021, 23:18 IST\nKanyadan PolicyLIC India


ৰূপহী (চলচ্চিত্ৰ) - অসমীয়া ৱিকিপিডিয়া\n(ৰূপহীৰ পৰা পুনঃনিৰ্দেশিত)\nপাৰ্বতি প্ৰসাদ বৰুৱা\n'বৰুৱা বোলছবি, ৰূপালী পাম'-ৰ হৈ পাৰ্বতি প্ৰসাদ বৰুৱা\nবিভূতি দাস, ধীৰেন দে\nশ্ৰী ভাৰত লক্ষ্মী ষ্টুডিঅ', কলিকতা\nৰূপহী (ইংৰাজী: Rupahi) ১৯৪১ চনত মুক্তিপ্ৰাপ্ত চতুৰ্থখন অসমীয়া চলচ্চিত্ৰ। পাৰ্বতি প্ৰসাদ বৰুৱাৰ দ্বাৰা নিৰ্মিত আৰু পৰিচালিত এই ছবিখনৰ একমাত্ৰ প্ৰিণ্টটো ১৯৭৮ চনত সোণাৰিৰ চিত্ৰগৃহত জুই লাগি ভস্মীভূত হয়। আনকি কলিকতাৰ ফিল্ম ছাৰ্ভিছেছৰ গুদাম ঘৰত ছবিখনৰ নিগেটিভো নষ্ট হৈ যায়।\n1 নিৰ্মাণৰ কথা\n2 ছবিৰ কাহিনী\nনিৰ্মাণৰ কথা[সম্পাদনা কৰক]\nদ্বিতীয় মহাসমৰৰ দপদপনিৰ মাজতে ৰূপহী নিৰ্মাণৰ কাম আৰম্ভ কৰা হয়। পাৰ্বতি প্ৰসাদ বৰুৱাই 'বৰুৱা বোলছবি, ৰূপালী পাম' নাম দি এটা চলচ্চিত্ৰ নিৰ্মাণ প্ৰতিষ্ঠানৰ জন্ম দিয়ে। এই প্ৰতিষ্ঠানৰ বেনাৰতে ৰূপহী নিৰ্মান কৰা হয়। ছবিখন প্ৰযোজনা আৰু পৰিচালনা কৰাৰ উপৰিও পাৰ্বতি প্ৰসাদে ছবিখনৰ চিত্ৰনাট্য, সংলাপ আৰু গীতি-সাহিত্য ৰচনা কৰে আৰু সংগীত পৰিচালনাৰো দায়িত্ব লয়। কমলেশ্বৰ চলিহাৰ এটা চুটি গল্পৰ আধাৰত ৰূপহীৰ কাহিনী গঢ় লৈ উঠে। অৱশ্যে পাছলৈ মূল গল্পৰ লগত ছবিখনৰ কাহিনীৰ অমিল দেখা যায়। তাৰ কাৰণ তলত উল্লেখ আছে।প্ৰথম অংশৰ দৃশ্য গ্ৰহণ মাজুলীত কৰা হৈছিল। দক্ষিণপাট সত্ৰৰ ৰাস-নৃত্য আৰু ব্ৰহ্মপুত্ৰৰ গৰা খহনীয়াৰ দৃশ্য তুলি কলিকতালৈ অন্তৰ্দৃশ্যৰ চিত্ৰগ্ৰহণৰ বাবে যোৱা হয়। কলিকতাত গম পোৱা যায় যে অসমত কৰা দৃশ্যগ্ৰহণৰ এখনো ছবি নুঠিল। সেয়ে পাৰ্বতি প্ৰসাদে সেই অংশ বাদ দি গোটেই গল্পটোকে নকৈ সজাই লবলগীয়া হয়। তাৰ ফলতে বিয়োগান্ত গল্পটো মিলানান্ত গল্পলৈ পৰিবৰ্তন কৰা হয়। কলিকতাৰ 'শ্ৰী ভাৰত লক্ষ্মী ষ্টুডিঅ'ত' ছেট সাজি ছবিখনৰ দৃশ্য গ্ৰহণ কৰা হয়। ১৯৪১ চনৰ ৩০ আগষ্ট তাৰিখে কলিকতাৰ 'পূৰবী থিয়েটাৰ'ত ছবিখনৰ প্ৰিমিয়াৰ কৰা হৈছিল। ১৯৪১ চনৰ ৬ ছেপ্টেম্বৰ তাৰিখে গুৱাহাটীৰ 'সতী টকী হাউছ'ত (বৰ্তমানৰ বিজুলী চিনেমা ঘৰ) ছবিখন মুক্তি দিয়া হয়।\nছবিৰ কাহিনী[সম্পাদনা কৰক]\nৰূপহী বোলছবিত আনন্দৰ ভাওত পাৰ্ৱতি প্ৰসাদ\nলুইতপৰীয়া এখনি সৰু গাঁও ৰূপহীমুখৰ এহাল ডেকা-গাভৰু ভূমি আৰু চম্পা। তেওঁলোকে দুয়ো মিলনৰ সপোন দেখিছিল। কিন্তু ঘাট মাউৰা চম্পাই ডাঙৰ-দীঘল হয় বৰমেধিৰ ঘৰখনত। পিছে বৰমেধি মায়াৰামে শুৱনী চম্পাক কোনোবা ধনীলৈ বিয়া দি টকা ঘটাৰ সপোন দেখিছিল। নগৰৰ উকীল বিশ্বকান্ত হাজৰিকাৰ মহৰী ধনঞ্জয় দত্তৰ হাতত চম্পাক বিয়া দিম বুলি মায়াৰামে টকা পইচা সৰকাইছিল।\nনগৰৰ আঢ্যৱন্ত ভদ্ৰলোক হৰপ্ৰসাদ বৰুৱাৰ সন্তান কনক আৰু মিনতি। উৎসাহী বন্ধু কেইজনমানৰ সহযোগত তেওঁলোকে অসমীয়া কলা-শিল্প-সাহিত্যৰ উন্নতি সাধনত ব্ৰতী হৈছে। আনহাতে বিশ্বকান্ত হাজৰিকাই নিজৰ আভিজাত্যাভিমানী আৰু তৰল মতি ছোৱালী মৃদুলাক বিয়া দিব বিচাৰিছিল কনকৰ ওচৰত। কিন্তু মাৰ্জিত ৰুচিৰ কনকে এই বিয়াত মত দিয়া নাছিল।\nব্ৰতী সংঘৰ সংগঠনৰ কামত কনক আহি ৰূপহীমুখ গাঁও পায়, আৰু ইয়াতেই চম্পাৰ লগত চিনাকি হয়। মায়াৰামে এই চিনাকিৰ পৰা অধিক লাভ কৰাৰ আশাত ব্ৰতী সংঘৰ ঘাই সভ্য পৱনৰ কাণত বিহ ঢালেগৈ। মানৱধৰ্মী, কিন্তু ভাৱপ্ৰৱন পৱনে ভুলি বুজিলে আৰু তেওঁ আজলী ৰূপহী চম্পাক মিছা অপবাদৰপৰা ৰক্ষা কৰিবলৈ কনকক বাধ্য কৰে। কনকে চম্পাক বিয়া কৰাবলৈ সাজু হয়। হৰপ্ৰসাদ বৰুৱা পুতেকৰ বিয়াৰ জোৰোণ লৈ মায়াৰামৰ পদূলিত উপস্থিত হয়। কিন্তু ভূমি আৰু মৃদুলা?\nডানকান আচাও (ভূমি)\nকানন চক্ৰবৰ্তী (চম্পা)\nগৌৰী কাকতি (কনক)\nপূণ্য কোঁৱৰ (মৃদুলা)\nসুভা দত্ত (মিনতি)\nসূৰ্য বৰুৱা (মায়াৰাম)\nশৈলেন ফুকন (বিশ্বকান্ত)\nপদ্মধৰ চলিহা (হৰপ্ৰসাদ)\nদুলাল গোস্বামী (ধনঞ্জয়)\nমণিকা নাজিৰ (কেতেকী)\nপ্ৰদীপ চলিহা (পবন)\nতৰুণ হাজৰিকা (গগন)\nচাৰু বৰদলৈ (অমৰ)\nদুৰ্গা ফুকন]] (বেজ)\nবাপুৰাম বৰা (গোচৰীয়া)\nএছ. এম. মহবুবুল্লা (ডাক্তৰ)\nশৰৎ বৰা (দাৰোগা)\nৰাম দত্ত (লাটুম)\nপাৰ্বতি প্ৰসাদ বৰুৱা (আনন্দ) আৰু বহুতো\n(তথ্যছকত উল্লেখ নথকা সকল)\nসংলাপ- পদ্মধৰ চলিহা, মোক্ষদা চলিহা\nব্যৱস্থাপনা- গিৰিজা প্ৰসাদ বৰুৱা\nৰসায়ানাগাৰ- জগৎ ৰায়চৌধুৰী, পূৰ্ণ চেটাৰ্জী\nশব্দ- চাৰ্লচ ক্ৰিড্\nগীত ৰচনা তথা সঙ্গীত পৰিচালনা পাৰ্বতি প্ৰসাদ বৰুৱা। কণ্ঠ দিছিল চাৰু বৰদলৈ, তৰুণ হাজৰিকা, দুৰ্গা ফুকন, পূৰ্ণ কোঁৱৰ আৰু পাৰ্বতি প্ৰসাদ বৰুৱাই।\n১ নোবোলো তোক সোণৰ অসম পাৰ্বতি প্ৰসাদ বৰুৱা তৰুণ হাজৰিকা আৰু চাৰু বৰদলৈ\n২ জোনাক জোনাক শীতল জোনাক ঐ পূণ্য কোঁৱৰ\n৩ বজালে আহিনে বাঁহী নে বীণ ঐ দুৰ্গা ফুকন\n৪ অকলশৰীয়া বাটৰুৱা ঐ তৰুণ হাজৰিকা\n৫ প্ৰিয়তম তুমি আহিবা বুলি ঐ দুৰ্গা ফুকন\n৬ হাতৰ হেৰোৱা ধন বাটত হেৰা পায় ঐ পাৰ্বতি প্ৰসাদ বৰুৱা\n৭ তোৰ নাই যে বন্ধোৱা বাট ঐ চাৰু বৰদলৈ\nমুঠ দুটা প্ৰিণ্টেৰে ৰূপহী মুক্তি দিয়া হৈছিল। ৰূপহী ছবি ঘৰত ভালকৈ চলোৱা হোৱা নাছিল। সেই বাবে এই ছবিখনে ভাল ব্যৱসায় কৰিব পৰা নাছিল।\n↑ 1.0 1.1 1.2 অৰুণলোচন দাস (২০০১). এবাৰ উভতি চাওঁ. শিশুসাৰথি প্ৰকাশন, গুৱাহাটী.\n↑ 2.0 2.1 2.2 2.3 "Assamese Movie Rupohi". http://www.boxofficeassam.com/movie/rupohi/। আহৰণ কৰা হৈছে: 30 April 2020.\n↑ Flashback-Ruphi (1941) আহৰণ কৰা তাৰিখ: ০২-০৪-২০১২\n↑ 4.0 4.1 4.2 4.3 অৰুণলোচন দাস (২০১৩). ১০০ অসমীয়া চলচ্চিত্ৰৰ কাহিনী আৰু গীত. শশী শিশু প্ৰকাশন, গুৱাহাটী.\n↑ Babul Das (1985). Asomiya Bolchabir Geetor Sankalan. Bani Prakash, Dibrugarh. পৃষ্ঠা. 9.\nগীতিকবি পাৰ্ৱতি প্ৰসাদ বৰুৱা\n"https://as.wikipedia.org/w/index.php?title=ৰূপহী_(চলচ্চিত্ৰ)&oldid=224099"ৰ পৰা সংকলিত\n১৯৪০ দশকৰ অসমীয়া চলচ্চিত্ৰ\nএই পৃষ্ঠাখন ৩০ এপ্ৰিল, ২০২০ তাৰিখে ১৪:১৫ বজাত অন্তিম সংশোধন কৰা হৈছিল।


বিজ্ঞান-প্ৰযুক্তি আৰু বিজ্ঞানী বিষয়ক ১০খন প্ৰিয় চিনেমা - ঈশান জ্যোতি বৰা : (৫) দা মাৰ্টিয়ান - গণিত চ’ৰা\n01 Feb বিজ্ঞান-প্ৰযুক্তি আৰু বিজ্ঞানী বিষয়ক ১০খন প্ৰিয় চিনেমা – ঈশান জ্যোতি বৰা : (৫) দা মাৰ্টিয়ান\nPosted at 01:34h in বিজ্ঞান-প্ৰযুক্তি by ঈশান জ্যোতি বৰা0Comments\nপৃথিৱীৰ পৰা ৫০ নিযুত কিলোমিটাৰতকৈও অধিক নিলগত থকা ৰঙা গ্ৰহ— নাম মংগল৷ ধৰি লওক, আপুনি এইমুহূৰ্তত মংগল গ্ৰহত আছে৷ মংগলৰ ভূখণ্ডত চলি থকা নাছাৰ এক ঐতিহাসিক অভিযানৰ আপুনি এজন অন্যতম সদস্য৷ মংগলৰ মাটি, পানী, বায়ু, জলবায়ু আৰু জীৱৰ অস্তিত্ব সম্বন্ধীয় বিচিত্ৰ তথ্যৰ অনুসন্ধান, অন্বেষণ আৰু সংগ্ৰহত আপুনি আৰু আপোনাৰ অভিযানৰ সংগীসকল এতিয়া ভীষণ ব্যস্ত৷ তেনে ব্যস্ততাৰে ভৰা ক্ষণ এটাতেই— যেতিয়া আপোনালোকে পৰম মনোযোগেৰে নিজ নিজ দায়িত্ব পালন কৰি আছিল; তেনে এটা মুহূৰ্ততেই আপোনালোকৰ কাণত পৰিলহি এক উৎকণ্ঠামিশ্ৰিত সতৰ্কবাণী— “এজাক প্ৰচণ্ড ধুমুহা আহি আছে৷ এজাক প্ৰচণ্ড ধুমুহা আহি আছে৷ সকলোৱে নিৰাপদ স্থানলৈ আহিব লাগে৷” মুহূৰ্ততে হৈ-চৈ আৰম্ভ হ’ল৷ প্ৰাণনাশী এই ধুমুহাজাকৰ পৰা ৰক্ষা পোৱাৰ নিমিত্তে বিশেষ অভিযানটোৰ নেতৃত্ব লোৱা ব্যক্তিজনে অভিযানৰ জৰুৰী সমাপ্তি ঘোষণা কৰিলে আৰু তৎকালে সকলোকে লৈ নিৰাপদ স্থানত থকা যানখনলৈ গমন কৰিলে৷ ইতিমধ্যে ধুমুহাজাকো কাষ চাপি আহিল৷ বিধ্বংসী ধুমুহাৰ তীব্ৰ সোঁত ভেদি যানখনলৈ আগুৱাই গৈ থাকোঁতেই ধুমুহাত উৰি অহা আৱৰ্জনাই (Debris) আপোনাৰ দেহত সজোৰে খুন্দিয়ালে আৰু আপোনাক আঁতৰত পেলালেগৈ৷ মুহূৰ্ততে আপুনি দলটোৰ পৰা বিচ্ছিন্ন, সংযোগহীন হৈ পৰিল৷ ধুমুহাই আপোনাৰ পৰিধানত সংযোজিত এণ্টেনাডাল ছিঙি পেলালে যাৰ ফলত আপোনাৰ সাম্প্ৰতিক অৱস্থান সম্বন্ধীয় কোনো তথ্যয়েই আপোনাৰ সংগীবৃন্দই উদ্ধাৰ কৰিব নোৱাৰিলে৷ ধুমুহাত আপোনাৰ মৃত্যু হৈছে বুলি তেওঁলোক শংকিত হ’ল৷ সিপিনে যানৰ জৰুৰী উৎক্ষেপনৰ সময়ো ওচৰ চাপি আহিছে৷ অৱশেষত আপোনাৰ মৃত্যু সম্পৰ্কীয় শংকা বিশ্বাসলৈ পৰিণত হ’ল আৰু উপায়বিহীন হৈ আপোনাৰ সতীৰ্থসকলে আপোনাক এৰি গুচি আহিল৷\nকিন্তু আশ্চৰ্যজনক কথাটো হ’ল, তেওঁলোকে ভবাৰ দৰে আপোনাৰ মৃত্যু হোৱা নাছিল৷ ধুমুহাজাকৰ অৱসান ঘটাৰ পাছত আপুনি সম্বিৎ ঘূৰাই পালে৷ পেটত সোমাই আছে এণ্টেনাৰ ভঙা টুকুৰা৷ প্ৰচণ্ড যন্ত্ৰণাক একাষৰীয়া কৰি আপুনি খুপি খুপি “Hab”লৈ গ’ল (Hab— Short for habitat. The crew’s base of operations)। নিজেই নিজৰ চিকিৎসা কৰিলে৷ সুস্থিৰ হোৱাৰ পিছত আপোনাৰ অনুভৱ হ’ল— জন-প্ৰাণীহীন মংগল গ্ৰহটোত আপুনিয়েই এতিয়া একমাত্ৰ বাসিন্দা৷ আপোনাৰ সতীৰ্থসকলে আপোনাৰ অবিহনেই পৃথিৱী অভিমুখে গমন কৰিছে৷ পলকতে আপোনাক পৰ্বত-প্ৰমাণ নিসঙ্গতাই আগুৰি ধৰিলে৷ অৱশ্যে সেয়া স্বাভাৱিকো৷ কাৰণ, আপুনি থাকিবলগীয়া ‘হেব’খন নিৰ্মাণ কৰা হৈছে মাত্ৰ ৩১ দিন টিকিবৰ বাবেহে৷ তাৰপিছত সেইখনে আপোনাক পৰ্যাপ্ত পৰিমাণে অক্সিজেনৰ যোগান ধৰিব নোৱাৰিব৷ বহুকেইটা অত্যাৱশ্যকীয় উপাদান বিকল হ’বলৈ আৰম্ভ কৰিব৷ নাছাৰ লগত যোগাযোগ কৰিব পৰাকৈ আপোনাৰ ওচৰত কোনোধৰণৰ যন্ত্ৰপাতি মজুত নাই৷ সম্ভাব্য পৰৱৰ্তী মংগল অভিযানটোৰ বাবে আপুনি অপেক্ষা কৰিব লাগিব চাৰিটা বছৰ৷ ধৰি লওক; সৌভাগ্যক্ৰমে এইকেইটা চৰ্ত ভুল প্ৰমাণিত হ’ল৷ কিন্তু তথাপি আপোনাৰ জীয়াই থকাৰ সম্ভাৱনীয়তা নগণ্য৷ কিয়নো আপোনাৰ ওচৰত পৰ্যাপ্ত পৰিমাণৰ খাদ্য-সম্ভাৰ নাই৷ কেইদিনমানৰ পিছতেই আপুনি ভুগিব লাগিব অভাৱনীয় খাদ্য-সংকটত আৰু খাদ্য অবিহনে আপুনি জীয়াই থাকিবইবা কেইদিন? এদিন, এসপ্তাহ নে পোন্ধৰদিন? গতিকে আপুনি ভাবিব পাৰে— আপুনি মাত্ৰ কেইটামান দিনৰহে আলহী৷\nএতিয়া আপোনাৰ হাতত আছে দুটা বিকল্প—\n(ক) জীয়াই থকাৰ সমস্ত বাসনা পৰিত্যাগ কৰিব৷ মজুত থকা খাদ্য-সামগ্ৰী শেষ নোহোৱা পৰ্যন্ত আপুনি জীয়াই থাকিব৷ পৰিস্থিতিয়ে আপোনাক য’লৈকে লৈ যায়, আপুনি ত’লৈকে যাব৷ যিদিনাই খাদ্যসামগ্ৰী শেষ হ’ব, তাৰ পিছদিনাৰ পৰাই আপুনি তিলতিলকৈ মৃত্যুৰ বাবে অপেক্ষা কৰিব৷\n(খ) আপুনি জীয়াই থকাৰ বাসনাক জলাঞ্জলি নিদিয়ে৷ আপুনি মৰ্মে মৰ্মে হৃদয়ঙ্গম কৰিব যে— প্ৰায় পঞ্চাছ নিযুত দূৰত অৱস্থিত পৃথিৱী নামৰ গ্ৰহটোৱে আপোনাক এইমুহূৰ্তত হাত বাউল দি মাতি আছে৷ পৃথিৱী নামৰ গ্ৰহটোত আপোনাৰ এখন ঘৰ আছে৷ ঘৰত আপোনাৰ প্ৰিয়জন আছে৷ তেওঁলোকৰ সন্মুখত গৈ পুনৰবাৰ উপস্থিত হ’বলৈ, তেওঁলোকৰ উজ্জ্বল মুখকেইখন এবাৰ নিচেই ওচৰৰ পৰা চাবলৈ আপুনি উদ্বাউল হৈ উঠিব৷ আপুনি ব্যাকুল হৈ উঠিব৷ জীয়াই থকাৰ এই পৰম শক্তিশালী বাসনা, প্ৰিয়জনক পুনৰ সাক্ষাৎ কৰাৰ এই সাগৰসম হাবিয়াস আপুনি স্বীকাৰ কৰিব আৰু ৰঙা গ্ৰহ মংগলৰ এই চৰম বিপদজনক, সংকটজনক আৰু নিসংগ অৱস্থাত থাকিও আপোনাৰ মুখৰ পৰা সৰকি পৰিব কেইটামান জীৱনদায়িনী শব্দ— “I’m not gonna die here.”\nআপুনি এতিয়া কোনটো বিকল্প আদৰি লয় সেই কথা মোতকৈ বেছি ভালদৰে জানিব আপুনি৷ কিন্তু ৰিডলি স্কটে পৰিচালনা কৰা ২০১৫ চনৰ বিখ্যাত, বহু প্ৰশংসিত আৰু বহুজন সমাদৃত কল্প-বিজ্ঞানধৰ্মী ছবি “দা মাৰ্টিয়ান” (The Martian)ৰ মহাকাশচাৰী মাৰ্ক ৱাটনিয়ে বাছি ল’লে দ্বিতীয়টো পথ৷ প্ৰচণ্ড ধুমুহাজাকৰ কৱলত পৰি মাৰ্ক ৱাটনিৰ মৃত্যু হোৱা বুলি অনুমান কৰি তেওঁৰ বন্ধু-মহাকাশচাৰীসকলে তেওঁক তাতে এৰি থৈ যেতিয়া গুচি আহিল, তেতিয়া মাৰ্ক ৱাটনিৰো মন-মগজুলৈ অজস্ৰ নেতিবাচক চিন্তাৰ সোঁত বৈছিল৷ মৃত্যুৰ ভয়েও তেওঁৰ অৱচেতন মনত থিতাপি লৈছিল৷ কিন্তু জীয়াই থকাৰ উদগ্ৰ বাসনা যেতিয়া এজন মানুহৰ মন-মগজুত গুৰিলৈকে সংস্থাপিত হয়, তেতিয়া পৃথিৱীৰ অলঙ্ঘণীয়, অকল্পনীয় দুৰ্যোগো সেই বাসনাৰ সন্মুখত সৰু হৈ পৰে ৷ জীয়াই থকাৰ বাসনাই অপ্ৰতিৰোধ্য, সুউচ্চ ৰূপ এটা পৰিগ্ৰহ কৰি সন্মুখৰ বন্ধ পথবোৰ এটা এটাকৈ খুলি দিয়ে৷\nমংগল গ্ৰহৰ চৌদিশে সংকটে আগুৰি থকা মাৰ্ক ৱাটনিৰো জীয়াই থকা দুৰ্দান্ত বাসনা আছিল, আৰু সেই দুৰ্দান্ত বাসনাকেই নাম দিয়া হ’ল— ‘দা মাৰ্টিয়ান’। জীয়াই থাকিবলৈ মাৰ্ক ৱাটনীয়ে কি কি কৰা নাছিল! মানুহৰ বিষ্ঠা আৰু কৃত্ৰিমভাৱে প্ৰস্তুত কৰা পানীৰে মাৰ্ক ৱাটনিয়ে ‘হেব’ৰ ভিতৰতে আলুৰ খেতি আৰম্ভ কৰিলে৷ মাৰ্ক ৱাটনি এজন উদ্ভিদবিজ্ঞানীও আছিল৷ যি মঙলৰ মাটিত উদ্ভিদৰ নামত অপতৃণ এডালো নাছিল, সেই মাটিতে মাৰ্কে আলুৰ খেতি কৰি সফল হ’ল৷ মাৰ্কে ডাঙৰ ডাঙৰ আলুবোৰ গোটাই থৈ সৰু আলুবোৰক পুনৰ বীজ হিচাপে ব্যৱহাৰ কৰিলে৷ কিন্তু দুৰ্ভাগ্যৰ কথা; প্ৰচণ্ড এজাক ধুমুহা এদিন ‘হেব’ৰ গোলাকাৰ প্ৰৱেশপথ ভেদি ভিতৰলৈ সোমাই আহিল আৰু সমস্ত আলু নষ্ট কৰি পেলালে৷ গোটাই থোৱা আলুখিনিৰেই মাৰ্কে কম পৰিমাণে খাই দিন কটাবলৈ ধৰিলে৷\nইফালে মংগলত মাৰ্কৰ জীয়াই থকাৰ অভিযান চলি থাকোঁতেই, নাছাৰ অভিযানসমূহ পৰিচালনা কৰা অন্যতম ব্যক্তি ভিনচেণ্ট কাপুৰ আৰু ছেটেলাইট কমিউনিকেশ্যন বিভাগৰ কৰ্মী মিন্দি পাৰ্কে মঙল গ্ৰহত মাৰ্ক ৱাটনিৰ গতিবিধি লক্ষ্য কৰিলে৷ মুহূৰ্ততে এক উৎকণ্ঠামিহলি প্ৰৱল চাপে নাছাৰ অভ্যন্তৰ তোলপাৰ লগালে৷ কাৰণ, নাছাই ইতিমধ্যে মাৰ্কৰ মৃত্যু হোৱা বুলি ভাবিছিল৷ মাৰ্কৰ লগত কিদৰে যোগাযোগ কৰিব পাৰি, মাৰ্কক কেনেকৈ পুনৰ পৃথিৱীলৈ ঘূৰাই আনিব পাৰি – সেইবিষয়ে নাছাৰ তীক্ষ্ন মগজু ব্যস্ত হৈ পৰিল৷ ব্যস্ত হৈ পৰিল কেলিফৰ্ণিয়াস্থিত জেট প্ৰপালছন লেবৰে’টৰীৰ বিজ্ঞানীসমাজ৷\nসিপিনে ১৯৯৬ চনৰ পৰা মংগলৰ মাটিত নিৰৱ হৈ থকা ‘পাথফাইণ্ডাৰ’টো (Pathfinder) বিচাৰি মাৰ্কে মেৰামতি কৰি লোৱা ৰোভাৰখনৰে যাত্ৰাৰম্ভ কৰে৷ জেট প্ৰপালছন লেবৰে’টৰীত উপস্থিত থকা ভিনচেণ্ট কাপুৰৰ তৎপৰতা আৰু সতীৰ্থসকলৰ আন্তৰিক প্ৰচেষ্টাত লেণ্ডাৰৰ (Lander’s Camera) কেমেৰা ব্যৱহাৰ কৰি মাৰ্কৰ লগত তেওঁলোকে যোগাযোগ কৰিবলৈ সক্ষম হয়৷\nআৰম্ভ হ’ল নাছাৰ মাৰ্ক-উদ্ধাৰকাৰী অভিযান৷ প্ৰাৰম্ভিক পৰিকল্পনা প্ৰত্যাহাৰ কৰি নাছাৰ উচ্চপদবীধাৰীসকলে শেষত সিদ্ধান্ত ল’লে— তেওঁলোকে ৰিচ্চ পাৰ্ণেল নামৰ বিশৃংখল জীৱনশৈলীত অভ্যস্ত অথচ সন্দেহাতীতভাৱে মেধাৱী যুৱকজনৰ পৰামৰ্শমতে আগবাঢ়িব৷ মাৰ্কক মঙলত এৰি পৃথিৱী অভিমুখে ধীৰ গতিৰে আহি থকা হাৰমিছ মহাকাশযানৰ গতিবেগ বঢ়াই পুনৰ মঙলমুৱা কৰি মাৰ্কক ঘূৰাই আনিব পৰা যায় —এইয়াই হ’ল ৰিচ্চ পাৰ্ণেলৰ দিহা৷ হাৰমিছত থকা একালৰ মাৰ্কৰ সতীৰ্থসকলে এই প্ৰস্তাৱত আন্তৰিকতাৰে সন্মতি জনালে৷ গভীৰ প্ৰত্যাশা বুকুত বান্ধি মিছন কমাণ্ডাৰৰ লিউছ, বেক, জোহানচন, ভিগেল আৰু মাৰ্টিনেজে ৰাওনা হ’ল মঙললৈ— প্ৰিয় বন্ধুক উদ্ধাৰ কৰিবলৈ৷\nসেইদিনা মঙলৰ মাটিত মাৰ্ক ৱাটনিৰ ৫৬১সংখ্যক দিন৷ পৃথিৱীত তেওঁৰ উদ্ধাৰ অভিযানৰ পোনপটীয়া সম্প্ৰচাৰ ৰাজহুৱাকৈ দেখুৱাই থকা হৈছে৷ আনহাতে মাৰ্কক উদ্ধাৰৰ হেতু গমন কৰা মহাকাশৰ সতীৰ্থসকলে প্ৰতিমুহূৰ্ততে ন-ন কৌশল উদ্ভাৱণ কৰিছে, যাতে জীৱন্ত অৱস্থাত মাৰ্কক ঘূৰাই পাব পাৰি৷ মিছন কমাণ্ডাৰ লিউচে পুনৰ এবাৰ যুঁজ দিব লগা হৈছে প্ৰচণ্ড চাপ আৰু ৰিস্কৰ বিৰুদ্ধে৷ মহাকাশৰ পৰা পৃথিৱীৰ ভূখণ্ডলৈকে — সকলোতে প্ৰচুৰ উৎকণ্ঠা আৰু উত্তেজনা৷ সকলোৰে মুখবোৰ দুশ্চিন্তাময়৷\nঅৱশেষত বিৰল সংবাদটো আহিল৷ নাছাৰ বিশাল মনিটৰৰ সন্মুখত বহি থকা উৎকণ্ঠিত বিজ্ঞানী, কাৰিকৰী শাখাৰ ব্যক্তিসকল আৰু ৰাস্তাই-ঘাটে ওলমি থকা ডিজিটেল পৰ্দালৈ পৰম কৌতূহলৰে চাই থকা অগণন মানুহৰ মুখত আনন্দ আৰু বিজয়ৰ উজ্জ্বল জ্যোতি বিয়পি পৰিল৷ মাৰ্ক ৱাটনি উদ্ধাৰ হ’ল৷ মিছন কমাণ্ডাৰ লিউছৰ স্পষ্ট আৰু আত্মবিশ্বাসী কণ্ঠৰে নিগৰি অহা অবিস্মৰণীয় খবৰটোৱে, নাছাৰ এই দুঃসাহসী অভিযানে পৃথিৱীবাসীৰ সন্মুখত পুনৰ এবাৰ প্ৰমাণ কৰি দেখুৱালে— অসম্ভৱ বুলি একো নাই— “Nothing is Impossible.”\nথূলমূলকৈ এইয়াই ছবিখনৰ কাহিনী৷ উল্লেখযোগ্য যে, এই ছবিখনৰ নিৰ্মাণ আৰু সঠিক উপস্থাপনৰ গুৰুত্ব উপলব্ধি কৰি মহাকাশ সংস্থা নাছায়েও ছবিনিৰ্মাতাৰ লগত নিজ অভিজ্ঞতা আৰু জ্ঞানৰ আদান-প্ৰদান কৰে৷ নাছাৰ সদস্য জেমছ এল. গ্ৰীণ আৰু ডেভ লেভাৰিয়ে ছবিনিৰ্মাতাৰ বহু অনুসন্ধিৎসূ দূৰ কৰে৷ ‘দা মাৰ্টিয়ান’ৰ কাহিনী, মহাকাশচাৰীৰ পোছাক, ‘হেব’ৰ আৰ্হি ইত্যাদিক লৈ উত্থাপিত হোৱা শতাধিক প্ৰশ্নৰ উত্তৰ নাছাৰ ফালৰ পৰা দিয়া হয়৷\n২০১১ চনৰ, এণ্ডি ৱেৰৰ একে নামৰ উপন্যাসৰ আধাৰত নিৰ্মিত এই ছবিখনে বাণিজ্যিকভাৱেও অপাৰ সফলতা লাভ কৰিছে৷ লাভ কৰিলে বহুকেইটা জনপ্ৰিয় বঁটা আৰু একাধিক মনোনয়ন৷ মুখ্য চৰিত্ৰত মেট ডেমনে মননশীল অভিনয় কৰিছে৷ ছবিখনৰ গুৰুত্বপূৰ্ণ ভূমিকাত অৱতীৰ্ণ হোৱা জেছিকা ছাছটেইন, ক্ৰিষ্টেন উইগ, জেফ ডেনিয়েলছ আদিয়ে প্ৰশংসনীয় কাম কৰিছে৷ কল্পবিজ্ঞানধৰ্মী ছবিখনত তথ্য-প্ৰযুক্তিৰ ভৰপূৰ প্ৰয়োগ হৈছে, উচ্চাৰিত হৈছে সাধাৰণ মানুহে আগেয়ে নুশুনা কেতবোৰ কাৰিকৰী শব্দ৷ কিন্তু ছবিখনৰ কাৰিকৰী ভাষাৰ আঁৰত লুকাই আছে জীৱনৰ জয়গান, জীৱনৰ প্ৰতি দুৰ্দান্ত ভালপোৱা, জীৱনৰ প্ৰকৃত মহত্ত্ব, সৌন্দৰ্য — সেইকাৰণেই হয়তো ছবিখনে নাছাৰ উচ্চপদবীত থকা বিজ্ঞানীজনৰ পৰা আৰম্ভ কৰি সৰ্বসাধাৰণ মানুহ এজনলৈকে-সকলোৰে হৃদয় জয় কৰি পেলাইছে৷ জীয়াই থকাৰ বাসনাই মানুহৰ দ্বাৰা অসম্ভৱকো সম্ভৱ কৰি তুলিব পাৰে৷ মঙলৰ প্ৰচণ্ড ধুমুহা, প্ৰতিকূল জলবায়ু, খাদ্য-সংকট আৰু অসহনীয় নিসংগতাৰ সন্মুখত পৰাভূত নহৈ মহাকাশচাৰী মাৰ্ক ৱাটনিয়ে যেন সেই সত্যকেই পুনৰ এবাৰ স্থাপিত কৰিলে৷ পুনৰ এবাৰ সদম্ভে ঘোষণা কৰিলে মানুহ হোৱাৰ গৌৰৱ৷ গালে জীৱনৰ জয়গান৷ হয়, আৰ্ণেষ্ট হেমিঙৱেই সঠিক কথাই কৈছে— “Man can be destroyed. But not defeated.”। “মানুহক ধ্বংস কৰিব পাৰি, কিন্তু পৰাস্ত কৰিব নোৱাৰি৷”\nনাচা, প্ৰিয় চিনেমা, বিজ্ঞান-প্ৰযুক্তি, মংগল, ৰঙা গ্ৰহ


ভ্ৰমণ কাহিনী-কাজিৰঙাৰপৰা অৰুণাচললৈ (দীপা ঠাকুৰীয়া) - সাহিত্য ডট অৰ্গ\nৰাতিপুৱাৰ কোমল ৰ’দজাকৰ উম লৈ আমাৰ বাহন “সোণপৰী” যোৰহাটৰপৰা আগবাঢ়িছিল। আলিৰ দাঁতিৰ জান-অজান গছবোৰত চৰাইবোৰে, মাইল মাইল জুৰি থকা আঘোণৰ উকা পথাৰত চৰণীয়া গৰুবোৰৰ খোজত নৰাবোৰে খচ-মচাই কথা পাতি আছিল। আমি দুপৰীয়া গৈ কাজিৰঙা পালোঁ। পৰ্যটকৰ ভিৰৰ বাবে অৰণ্য, জুপুৰি, বননিত ঠাই নাপাই আমি প্ৰশান্তি ল’জতে কোঠা এটি ল’লোঁ। তিনিদিন ধৰি দিনে-ৰাতিয়ে ALL INDIA RADIO CONFERENCE হৈছিল। মানুহখিনিয়ে দিনে-ৰাতিয়ে হৈ-হাল্লা কৰি স্ফূ্ৰ্ত্তি কৰিছিল। ৰখীয়া-পহৰীয়া সকলো টোপনিত লালকাল। আমাৰ পৰিয়ালটো অলপ সতেজ হৈ কাষৰ ধাবাখনতে দুপৰীয়াৰ আহাৰ খাই উভতি আহিলোঁ।\nকাজিৰঙা নামৰ উৎপত্তি সম্পৰ্কে নিশ্চিত তথ্য পোৱা হোৱা নাই, অৱশ্যে বিভিন্ন জনশ্ৰুতি বিৰাজমান। এটা এনে প্ৰবাদ অনুসৰি ৰঙা নামৰ ছোৱালী এজনীয়ে কাৰ্বি ডেকা কাজিক ভাল পাইছিল। কিন্তু সমাজৰ বাধাৰ বাবে দুয়ো এক হ’ব নোৱাৰিলে। এদিন দুয়ো পলাই গৈ কাষৰ হাবিত সোমাল আৰু কেতিয়াও উভতি নাহিল। সেই হাবিখনেই বৰ্তমানৰ কাজিৰঙা। আন এটা প্ৰবাদ মতে, শ্ৰীমন্ত শংকৰদেৱে কাজি আৰু ৰঙাই নামে এহাল অপুত্ৰক দম্পতিক সন্তান লাভৰ বাবে সেই ঠাইত এটা বৃহৎ পুখুৰী খন্দাবলৈ কৈছিল। তেওঁলোকৰ নামৰপৰাই ঠাইখনৰ নাম হ’ল কাজিৰঙা।\nকাজিৰঙা নামটোৰ প্ৰাচীনত্ব সম্পন্ধে যথেষ্ট সমল পোৱা যায়। সপ্তদশ শতিকাৰ আহোম স্বৰ্গদেউ প্ৰতাপ সিংহ সেই ফালেৰে যাওঁতে সেই ঠাইৰ মাছৰ সোৱাদত আকৃষ্ট হৈ ঠাইখিনিৰ নাম সোধাত ‘কাজিৰঙা’ বুলি উত্তৰ দিয়াৰ উল্লেখ পোৱা যায়। কাজিৰঙাৰ আন এটা উৎস হ’ব পাৰে কাৰ্বি ভাষাৰ শব্দ ‘কাজি’ (অৰ্থ: ছাগলী) আৰু ‘ৰঙাই’ (অৰ্থ: ৰঙা), অৰ্থাৎ ‘ৰঙা ছাগলীৰ স্থান’ (Land of red goats/deer)।\nআবেলি ওচৰৰ পিকনিক স্থান চাবলৈ গ’লোঁ। শিলত ঠেকা খাই খাই জুৰিটোৰ পানীবোৰ খিল-খিলাই হাঁহি নামি আহিছে। মোৰ মনটো অতীতলৈ উৰা মাৰিছিল। যোৰহাট অভিযান্ত্ৰিক মহাবিদ্যালয়ৰপৰা বনভোজ খাবলৈ আহোঁতে প্ৰথম মই মোৰ স্বামীৰ লগত এই ঠাইতে চিনাকি হৈছিলোঁ।\nকাজিৰঙা ৰাষ্ট্ৰীয় উদ্যানৰ অৱস্থিতি অক্ষাংশ ২৬°৩০’ উ. আৰু ২৬°৪৫’ উ.-ৰ মাজত আৰু দ্ৰাঘিমাংশ ৯৩°০৮’ পূ. আৰু ৯৩°৩৬’ পূ.উ.-ৰ মাজত। নগাঁও জিলাৰ কলিয়াবৰ মহকুমা আৰু গোলাঘাট জিলাৰ বোকাখাত মহকুমাত উদ্যানখন অৱস্থিত।\nউদ্যাখনৰ দৈৰ্ঘ্য প্ৰায় ৪০ কিমি (পূব-পশ্চিম) আৰু প্ৰস্থ প্ৰায় ১৩ কি.মি. (উত্তৰ-দক্ষিণ)। কাজিৰঙাৰ মুঠ মাটিকালি ৩৭৮ বৰ্গ কি.মি., ইয়াৰে প্ৰায় ৫১.১৪ বৰ্গ কি.মি. বিগত দশককেইটাত গৰাখহনীয়াৰ বুকুত জাহ গৈছে। উদ্যানৰ বৰ্তমান চাৰিসীমাৰ বাহিৰৰ ৪২৯ বৰ্গ কি.মি. কাজিৰঙাৰ লগত সাঙুৰি অইন এখন ৰাষ্ট্ৰীয় উদ্যান হিচাপে স্বীকৃতি দিয়া হৈছে। এই সংযোজনে বন্যপ্ৰাণীৰ বাবে আৱাসিক পৰিসৰ বঢ়োৱাৰ উপৰিও কাৰ্বি আংলং পাহাৰলৈ বন্য জন্তুৰ আহ-যোৱাৰ বাবে নিৰাপদ বাট উলিয়াই দিছে। সমুদ্ৰ পৃষ্ঠৰপৰা কাজিৰঙাৰ উচ্চতা ৪০ মিটাৰৰপৰা ৮০ মিটাৰলৈ বিস্তৃত। উদ্যানৰ পূব আৰু উত্তৰ সীমা ব্ৰহ্মপুত্ৰ নদীৰে আগুৰা। উদ্যানৰ দক্ষিণ সীমা মৰা ডিফলু নৈয়ে আগুৰি ৰাখিছে। কাজিৰঙাৰ মাজেৰে ডিফলু আৰু মৰা ধনশিৰী নৈ বৈ গৈছে। পৃথিৱীৰ প্ৰায় দুই তৃতীয়াংশ এশিঙীয়া গঁড়ৰ বাসস্থান কাজিৰঙা বিশ্ব ঐতিহ্যবাহী স্থান সমূহৰ এখন। কাজিৰঙাতেই সংৰক্ষিত বনাঞ্চল সমূহৰ ভিতৰত সৰ্বাধিক ঘনত্বৰে ঢেঁকীয়াপতীয়া বাঘৰ বসতি আছে। ২০০৬ চনত কাজিৰঙাক বাঘ সংৰক্ষণ ক্ষেত্ৰ হিচাপে স্বীকৃতি দিয়া হয়। এই উদ্যান হাতী (Asian Elephant), ম’হ (Wild Asiatic Water Buffalo) আৰু হৰিণা (Swamp deer)-ৰ এক বৃহৎ প্ৰজনন ক্ষেত্ৰ। ‘আন্তৰাষ্ট্ৰীয় পক্ষীজীৱন’ (Birdlife International) সংস্থাই কাজিৰঙাক পক্ষীকূলৰ সংৰক্ষণৰ বাবে ‘গুৰুত্বপূৰ্ণ পক্ষী ক্ষেত্ৰ’ (Important Bird Area) বুলি স্বীকৃতি দিছে।\nপিছদিনা ল’জৰপৰা আমি হাতীৰে কাজিৰঙা চাবলৈ বাগৰিলৈ গ’লোঁ। ডিচেম্বৰ মাহৰ কুঁৱলীয়ে আচ্ছাদিত কৰি ৰাখিছিল বাট-পথ। ডাৱৰবোৰ আলিবাটলৈ নামি আহিছিল। লাইট জ্বলাই জ্বলাই “সোণপৰী” গন্তব্য স্থানলৈ আগবাঢ়িছিল।\nআমাৰ পৰিয়ালটো লক্ষীপ্ৰসাদ নামৰ হাতীটোৰ পিঠিত উঠিছিলোঁ। লগত কাৰ্ত্তিক নামৰ মাউতজন। ইকৰাৰ মাজে মাজে হাতীটো আগবাঢ়িছিল। এক অজান উন্মাদনা লৈ সেউজ অৰণ্যৰ বুকুলৈ লাহে লাহে আগবাঢ়িছিলোঁ। অলপ দূৰ যোৱাৰ পিছত গঁড় দেখিলোঁ। হাতীটো একেবাৰে কাষ পাইছিল। সংমিশ্ৰিত ভয় আৰু আনন্দত মনটো ভৰি পৰিছিল। চাৰিওফালৰ ইকৰা আৰু তৰাগছবোৰ বনৰীয়া লতাবোৰে মেৰিয়াই ধৰি আছিল। মাজে মাজে এজাৰ গছবোৰৰ ৰঙচুৱা পাতবোৰ। দাঁতিয়ে দাঁতিয়ে শিৰিখ-শিমলু, পমা, জামু, ভেলু্, শিলিখা-জলফাই গছবোৰ। ডোঙা বিলৰ চিতল মাছবোৰৰ ছট-ফটনিবোৰ কুঁৱলিয়ে সাৱট মাৰি ধৰি আছিল। লাহে লাহে কুঁৱলিৰ আচ্ছাদন ফালি এচেৰেঙা সোণোৱালী ৰ’দে ভুমুকি মাৰিছিল। আপোনমনেৰে ফুটুকী হৰিণকেইজনীয়ে ঘাঁহ খাই আছিল। সিহঁত মানুহ দেখাত অভ্যস্ত যেন লাগিছিল। বনকুকুৰা, বনগাহৰি, বনৰীয়া ম’হে মেটেকা খাই থকা দেখিছিলোঁ। জাক জাক বান্দৰে ডালে ডালে টলবলাই আছিল। ইকৰাৰ মাজে মাজে এৰাখাটী চৰাইবোৰ! ডিফলু নৈৰ পাৰত জাক জাক শামুকভঙা চৰাই উমলি থকা দেখিলোঁ। এঘণ্টামান বুকুত প্ৰকৃতিৰ স্পন্দন সানি আমি উভতি আহিলোঁ।\nপ্ৰশান্তি লজত ৰাতিপুৱাৰ জলপান গ্ৰহণ কৰি পুনৰ কঁহৰা অৰণ্যত সোমালোঁ। দাঁতিয়ে দাঁতিয়ে আকাশলঙ্ঘা শিমলু-শিৰিখ গছবোৰ দেখি বিস্ময়ত হতবাক হলোঁ। ইমান বিশাল পুৰণি বুঢ়াগছবোৰে আকাশ-বতাহৰ লগত নিবিড় আলিংগন কৰি নীৰৱ সাক্ষী হৈ চাই আছে কাজিৰঙা। গঁড়বোৰ, হৰিণবোৰ ঘূৰি ফুৰা দেখিছিলোঁ। হঠাৎ এটি গঁড়ৰ তপিনাৰ এবখলা এৰাই তেজ বিৰিঙি থকা দেখিলোঁ। মনটো ইমান বেয়া লাগিছিল যে নামি গৈ প্ৰাথমিক চিকিৎসা কৰিবলৈ মন গৈছিল। স্বামীয়ে থাপ মাৰি হাতত ধৰোঁতেহে সম্বিত ঘূৰাই পাইছিলোঁ। কাষৰ ডিফলু নৈৰ বুকুত উভালি পৰা গা-গছবোৰৰ ওপৰত উঠি কাচবোৰে ৰ’দ পুৱাইছিল। ১০-১৫ খন জীপ গাড়ী ৰৈ মানুহখিনিয়ে সেই দৃশ্য উপভোগ কৰিছিল। জীপৰ ঘৰ্ ঘৰ্ শব্দ আৰু ধূলিৰ ধুমুহা দেখি জীৱ-জন্তুবোৰ অৰণ্যৰ গভীৰতালৈ সোমাই গৈছিল। মাজতে ইকৰাৰ মাজেৰে গুঁইসাপ এজনী মুখ উলিয়াই বিস্ময়ৰে চাই থকা দেখিলোঁ। উভতি আহি বনবিভাগক গঁড়টোৰ কথা অৱগত কৰি ল’জলৈ উভতি আহিলোঁ। ল’জত গা-পা ধুই সোণপৰীত উঠি তেজপুৰ অভিমুখে যাত্ৰা কৰিলোঁ। মাজে মাজে ড৹ ভূপেন হাজৰিকাৰ গীতটো গুণ-গুণাই গলোঁ।\nকাজিৰঙা ভয়াবহ নহয়\nনহয় ই অভয়াৰণ্য\nইয়াতকৈও ভয়াবহ জানা\nঅৰণ্যই যুগে যুগে জন্ম দিলে\nকত শত জ্ঞানৰ আদৰ্শ দিলে\nদিলে কত মনিষী গুণী।\nসেয়ে ভাৰত আজি হ’ল ধন্য।\nআপোন কঁহৰা বাগৰী\nআপোন মৰমী কুঠৰী।\nমোৰ কাজিৰঙাখনি অনন্য।\nকাজিৰঙাৰ চিৰসেউজ পৰিৱেশ\nএক খড়্গৰ গঁড় পৃথিৱীয়ে চায়\nপখীৰ সুৱদী প্ৰকাশ।\nমোৰ কাজিৰঙা নহয় যে বন্য।\nগঁড় আৰু হৰিণীৰ জাক\n(পিছে) জনৰ অৰণ্যত হিংস্ৰজনে\nকাহানি শিকিবনো তাক।\nসভ্য মানুহ হেনো মান্য!!\nপ্ৰকৃতিৰ ধুনীয়া কোলাত খেলি\nআমাৰ মন হল পুণ্য।।


টকিঅ' অলিম্পিকত থমকি ৰ'বলগীয়া হ'ল পি ভি সিন্ধু; ছেমিফাইনেলত টাই জুৱৰ হাতত পৰাস্ত সিন্ধু\nপিঁয়াজ বহু দিনলৈ সতেজ কৰি ৰখাৰ কেইটামান বিশেষ ঘৰুৱা উপায়\nমহেন্দ্ৰ সিং ধোনীক পৰিচালনা কৰি ফাৰাহ খানৰ মন্তব্য; কি সুন্দৰ দৃশ্যগ্ৰহণ!\nশিল্পা চেট্টীয়ে সংবাদ মাধ্যমৰ ওপৰত মানহানিৰ গোচৰ তৰি খালে মুখঠেকেছা\nগুৱাহাটীত কেৱ চালকৰ ৰূপত ডকাইতে চলালে লুন্ঠন, ৩ জনক গ্ৰেপ্তাৰ\nটকিঅ' অলিম্পিক: পুৰুষৰ ১০০ মিটাৰ সাঁতোৰ প্ৰতিযোগিতাত কেলেব ড্ৰেচেলে দ্বিতীয়বাৰৰ বাবে গঢ়িলে বিশ্ব ৰেকৰ্ড\nটকিঅ অলিম্পিকত ভাৰতৰ জয়যাত্ৰা:ভাৰতীয় মহিলা হকী দলে পৰাস্ত কৰিলে দক্ষিণ আফ্ৰিকাক\nমিজোৱে বনাঞ্চলৰ গছ কাটি বনাইছে শিবিৰ; মন্ত্ৰী অশোক সিংঘাল\nমিজোৰামৰ চৰম দুঃসাহস; অসমৰ মুখ্যমন্ত্রী সহ ২০০ জন অসম আৰক্ষীৰ বিৰুদ্ধে তৰিলে গোচৰ\nআজি ঘোষণা কৰা হ'ব উচ্চতৰ মাধ্যমিকৰ ফলাফল\n২০২১ বৰ্ষৰ উচ্চতৰ মাধ্যমিক চূড়ান্ত পৰীক্ষাৰ ফলাফল:মূল্যাংকন পদ্ধতিৰে ফলাফল ঘোষণা\nSearch Result of Sushmita Sen Manipur is home now\nFilmfare OTT Awards: This completes the comeback, says Sushmita Sen on winning Best Actor in Drama Series\nSushmita Sen stuns in traditional Manipuri outfit, says Manipur is home now!\nLeader of the Opposition takes stock of Assam-Mizoram border situation\nThe Leader of the Opposition (LoP) in the Assam Legislative Assembly, Debabrata Saikia took stock of the situation along the Assam-Mizoram interstate border in Cachar district on Sunday.\nCongress leader Sushmita Dev tests positive for COVID-19\n'You are mind blowingly good': Taapsee Pannu lauds Sushmita Sen's performance in 'Aarya'\nToday women don't need to pull down each other to be better: Sushmita Sen\nActor Sushmita Sen says society is moving in the right direction as women no longer believe in elbowing each other to be "one up".\nCong MP alleges Bengalis beaten up after NRC draft release\nCongress MP Sushmita Dev today tried to createascene in Lok Sabha by entering the Well and alleging that some Bengalis were beaten up along the Assam- Meghalaya border after the draft National Register of Citizens (NRC) was published and sought their safety.\nActor Sushmita Sen says she has lots of aspirations likea12-year-old child and one of the things that tops her long list is doingamovie with which she can "takeabow".\nSushmita Sen to walk for Kotwara at Lakme Fashion Week\nActor Sushmita Sen is all set to turn showstopper for poet-filmmaker Muzaffar Ali and his producer wife Meera Ali's label, Kotwara at the upcoming Lakme Fashion Week Summer/Spring 2018.\nGenuine citizens should not be left out of NRC for Assam: Cong\nCongress in the Lok Sabha today asked the government that "genuine" citizens should not be left out of the draft National Register of Citizens (NRC) for Assam. Raising the issue during Zero Hour, Sushmita Dev (Cong) said that the first draft list has come out.\nআৰক্ষীয়ে লুণ্ঠন কৰা সামগ্রীখিনি উদ্ধাৰ কৰিবলৈ সক্ষম হয়\nশিৱসাগৰত ঔপন্যাসিক চাইৰা ইছলাম বড়াৰ গ্ৰন্থ "জীৱন বাটৰ মুকুতা বুটলি" উন্মোচন, সাহিত্যিক কনকসেন ডেকাৰ জন্মদিন পালন\nঅদম্য মানসিক শক্তিৰে জীৱন-যুদ্ধত জয়ী হ’বলৈ সক্ষম হোৱা এগৰাকী লেখিকা চাইৰা ইছলাম বড়া।\nFully vaccinated air, train passengers have to undergo COVID test on arrival in Assam\nAssam announces new SOP for air, train passengers\nThree accused in killing of egrets arrested at Tangla\nThree accused Santana Das, CEO, Udalguri Town and Country Planning and EO, Tangla Municipal Board, Sadanda Sahari, JE, Tangla Municipal Board and Milton Sangma, driver booked under Section 55 of Wildlife Protection Act, 1972 were produced at the CJM Court, Udalguri and sent to judicial custody.\nনগালেণ্ডৰ ইণ্ডো-ম্যানমাৰ সীমান্তৰ দুৰ্গম অঞ্চলত পথ নিৰ্মান অসম ৰাইফলছৰ\nঅসম ৰাইফলছৰ এনে কাৰ্যক অঞ্চলটোৰ ৰাইজে প্ৰশংসা কৰে\nমণিপুৰত যুৱক-যুৱতীয়ে বয়োজ্যেষ্ঠ লোকৰ বাবে স্থাপন কৰিলে বিদ্যালয়\nক'ভিড মহামাৰীৰ সময়ত মানসিক স্বাস্থ্য সুস্থিৰ কৰি ৰখাটো নিতান্তই প্ৰয়োজনীয়\nঅলিম্পিক পদক বিজয়ী মীৰাবাই চানুক প্ৰদান কৰা হ'ব অতিৰিক্ত আৰক্ষী অধীক্ষকৰ পদ\nঅংশগ্ৰহণকাৰী খেলুৱৈক ২৫ লাখ টকাকৈ প্ৰদান কৰা হ'ব\nমীৰাবাই চানুক অভিনন্দন জনাই মণিপুৰৰ মুখ্যমন্ত্ৰী এন বীৰেন সিঙে ঘোষণা কৰিলে ১ কোটি টকা\nতুমি ৰে'ল ষ্টেচনত এতিয়াৰ পৰা আৰু টিকট সংগ্ৰহ কৰিবলগীয়া নাই মই তোমাৰ বাবে এটা বিশেষ পদ সংৰক্ষণ কৰিছোঁ।\nমণিপুৰত ১৮ জুলাইৰ পৰা ২৮ জুলাইলৈ লকডাউন ঘোষণা,ডেল্টা ভেৰিয়েন্টৰ সংক্ৰমণ\nকৃষি কাৰ্যকলাপত অনুমতি দিয়া হ'ব।\nমণিপুৰত বৃহৎ পৰিমাণৰ অস্ত্ৰ-শস্ত্ৰ, বিস্ফোৰক সামগ্ৰী উদ্ধাৰ\nঅস্ত্ৰ-শস্ত্ৰসহ বিস্ফোৰক সামগ্ৰীসমূহ কামজং আৰক্ষী থানাক হস্তান্তৰ কৰা হৈছে\nটকিঅ' অলিম্পিকত বিজয়ী খেলুৱৈসকললৈ ১.২ কোটি নগদ পুৰস্কাৰৰ ঘোষণা মণিপুৰৰ মুখ্যমন্ত্রীৰ\n১.২ কোটি টকা, ১ কোটি টকা আৰু ৭৬ লাখ টকা পুৰস্কাৰ হিচাপে প্ৰদান কৰা হ'ব\nঅসম ৰাইফলছে মণিপুৰত উদ্ধাৰ কৰে দুটা ভালুকৰ পোৱালী\nএনজিঅ' পিপল ফৰ এনিমেলছক পোৱালী দুটা ইতিমধ্যে হস্তান্তৰ কৰা হৈছে\nAll Rights Reserved 2021 © The Janambhumi | Total visits : 52657577


agriculture-minister-inaugurated-mechanical-system-of-crop-showing-at-numaligarh-manju-b– News18 assam\nনুমলীগড়ত অত্যাধুনিক মেচিনেৰে পথাৰত ভূঁই ৰুলে মন্ত্ৰী অতুল বৰাই। কম সময়ত অধিক মাটিত ভূঁই ৰোপণ।\nখুমটাই কৃষি বিজ্ঞান কেন্দ্ৰৰ উদ্যোগত আৰু এপাৰ্টৰ অধীনত আধুনিক পদ্ধতিৰ জড়িয়তে ভূঁই ৰোপণ কাৰ্যসূচীৰ শুভাৰম্ভ কৰে ।\nLast Updated : July 18, 2021, 19:10 IST\nআকৌ এবাৰ কৃষকৰ ৰূপত পথাৰত নামিল কৃষি মন্ত্ৰী অতুল বৰা। নুমলীগড়ত এইবাৰ অত্যাধুনিক যন্ত্ৰৰ জড়িয়তে পথাৰত ভূঁই ৰোপণ কৰে মন্ত্ৰী অতুল বৰাই । নুমলীগড়ৰ কাষৰীয়া বৰপাকৰ পথাৰত কৃষি মন্ত্ৰী গৰাকীয়ে খুমটাই কৃষি বিজ্ঞান কেন্দ্ৰৰ উদ্যোগত আৰু এপাৰ্টৰ অধীনত আধুনিক পদ্ধতিৰ জড়িয়তে ভূঁই ৰোপণ কাৰ্যসূচীৰ শুভাৰম্ভ কৰে ।\nএই পদ্বতিৰ জড়িয়তে খুব কম সময়ৰ ভিতৰত অধিক মাটি তথা কম খৰচত ভূঁই ৰোপণ কৰিব পাৰিব কৃষক সকলে। তাৰেই শুভাৰম্ভ কৰি কৃষক সকলক উৎসাহিত কৰে কৃষি মন্ত্ৰী অতুল বৰাই ।\nমন্ত্ৰী বৰাৰ এনে কাৰ্যই উৎসাহিত কৰিলে স্থানীয় কৃষকসকলক লগতে ৰাজ্যখনৰ কৃষক সমাজক । তেওঁ কয় যে, "এই চৰকাৰ খনে দেশৰ পাঁচখন ৰাজ্যৰ ভিতৰত এখন ৰাজ্য হিচাপে অসমখনক গঢ়ি তুলিবলৈ হাতে-কামে সকলো দিশতে চেষ্টা অব্যাহত ৰাখিছে ।ইতিমধ্যে কৃষকৰ ক্ষেত্ৰত বহু আঁচনি হাতত লৈছে চৰকাৰখনে যাৰ ফলত কৃষক সকল অধিক লাভাম্বিত হ'ব ।" আগন্তুক সময়ত কৃষকৰ ক্ষেত্ৰত আৰু অধিক গুৰুত্ব দিব বুলি জানিব দিয়ে মন্ত্ৰী অতুল বৰাই।\nFirst published: July 18, 2021, 19:09 IST\n১ জুনৰ পৰা অধিক ব্যয়বহুল হৈ পৰিব মটৰ ইঞ্চুৰেন্স! চৰকাৰে বৃদ্ধি কৰিলে থাৰ্ড পাৰ্টী বীমাৰ মিনিমাম ৰেট! এতিয়াৰ পৰা ইঞ্জিন অনুসৰি বাঢ়িব খৰচ!\nRobber Arrested: ঘাইপথত ডকাইতিৰ উদ্দেশ্যে আহি থকা অৱস্থাত আৰক্ষীৰ তালাচীত জালত পৰিল ৫ দুৰ্ধৰ্ষ ডকাইত\nHailakandi: অসম-মিজোৰাম সীমান্তত এল্টো গাড়ীত তালাচী চলাই জব্দ ৫৫ লাখ টকা


a-group-of-women-takes-unique-initiative-to-bring-a-ray-of-hope– News18 assam\nআকৌ আহিব ভাল সময়! ডিব্ৰুগড়ৰ লিটল ফ্লাৱাৰ স্কুলৰ ১৯৯১ বেটছৰ ৪৪ গৰাকী মহিলাই লৈছে বিশেষ পদক্ষেপ\nকোৰোণাৰ সৈতে প্ৰত্যক্ষ আৰু পৰোক্ষ যুঁজ দিয়াৰ সৱল প্ৰকাশ এই বিশেষ ভিডিঅ’।\nLast Updated : May 20, 2020, 22:46 IST\n২০২০, এক নিৰাশাজনক বৰ্ষ! কোনেও হয়টো কল্পনাই কৰা নাছিল যে, চলিত বৰ্ষটোত বিশ্বই এনেদৰে চকুলো টুকিব লগীয়া হ’ব! মানৱ জীৱনলৈ ২০২০ চনটোৱে সঁচাকৈ যেন নমাই আনিছে এক বিভীষিকাময় পৰিৱেশ। বিশ্বৰ যিটো প্ৰান্তলৈকে চোৱা যায়,তাতেই কেৱল দুখ আৰু কষ্ট। সকলোৰে এতিয়া এটাই কামনা, আঁতৰি যাওক এনে দিন, আকৌ ঘূৰি আহক ভাল দিন।\nতাৰ মাজতে এনে অন্ধকাৰ আঁতৰাবলৈ আগ‍বাঢ়ি আহিছে ডিব্ৰুগড় চহৰৰ লিটল ফ্লাৱাৰ স্কুলৰ ১৯৯১ শিক্ষাবৰ্ষৰ প্ৰায় ৪৪গৰাকী মহিলা। বৰ্তমান কৰ্মসূত্ৰে বিশ্বৰ বিভিন্ন প্ৰান্তত থকা মহিলাসকলে নিৰাশাৰ মাজতো কিছু আশাৰ ৰেঙণি তুলি ধৰিবলৈ যেন চেষ্টা কৰিছে।\n‘AMI@WE’ৰ মহিলাসকলে সমাজলৈ ব্যতিক্ৰমী ৰূপত পঠিয়াব বিচাৰিছে বিশেষ বিশেষ বাৰ্তা। বিভিন্ন সময়ত সন্মুখীন হোৱা বিভিন্ন আকৰ্ষণীয় ঘটনাৱলী, অভিজ্ঞতা আদি Youtubeৰ জৰিয়তে জনাব বিচাৰিছে জনসাধাৰণক। কোৰোণাৰ সৈতে প্ৰত্যক্ষ আৰু পৰোক্ষ যুঁজ দিয়াৰ সৱল প্ৰকাশ এই বিশেষ ভিডিঅ’।\nFirst published: May 20, 2020, 22:46 IST


অসমৰ জাতীয় উৎসৱ হিচাপে বিহুঃ এক ঐতিসাহিক বিশ্লেষন | Sahapedia\nImage GalleryBihu in Photos\nInterviewHistory of Bihu\nOverviewBihu: The Festival of Assam\nVideoBohag Bihu: Mukoli\nVideo Mukoli Bihu\nঅসমৰ জাতীয় উৎসৱ হিচাপে বিহুঃ এক ঐতিসাহিক বিশ্লেষন\nA schoolteacher in Assam, Ridip Kumar isapoet.\nHe has worked with Mishing and Tea Garden communities of Assam in various capacities.\nBihuAhom ruleVaishnavismBaishakSowing festivalBohag Bihu\nসাংস্কৃতিক চেতনাৰ দিশেদি অসমীয়া মানুহৰ অন্তর্জগতখনত ভুমুকি মাৰিলে পোন- প্রথমে বিহুৰ কথাই মনলৈ আহে, অন্ততঃ সাধাৰন শ্রেনী জনতাৰ মাজত। ইতিহাসে ঢুকি নোপোৱা কালৰে পৰা এই ভূ-খণ্ডত বিভিন্ন নৃগোষ্ঠীয় লোকে তেঁওলোকৰ উৎসৱ-অনুষ্ঠান সমূহ পালন কৰি আহিলেও সাম্প্রতিক সময়ত জাতি, বর্ণ, ধর্ম নির্বিশেষে অসমৰ মানুহে জাতীয় উৎসৱ বুলি আদৰি লোৱা উৎসৱটিয়েই হ’ল বিহু। ভাৰতবর্ষৰ বিভিন্ন স্থানতো ‘বিহু’ অসমীয়া মানুহৰ অন্যতম সাংস্কৃতিক পৰিচয়। তাহানিৰ মুকলি পথাৰ আৰু গছতলৰ বিহুৱে এতিয়া দুৰদর্শন-ইন্টাৰনেটটো প্রৱেশ কৰিলে। তদুপৰি প্রৱাসী অসমীয়া সকলৰ জৰিয়তে বিহুৱে আজি সাত সাগৰ তেৰ নদীৰ সিপাৰৰ বিদেশৰ মঞ্চও কঁপাবলৈ সক্ষম হৈছে। স্বাভাৱিক ভাবেই এনেবোৰ কাৰণতে বিহুক কেৱল সাংস্কৃতিক চেতনাৰ দিশেদিয়েই নহয়, জাতীয় চেতনা উদ্দীপনৰো অন্যতম বাহক হিচাপে অভিহিত কৰিব পাৰি। কাৰণ বিহু হ’ল অসমৰ সকলো জনগোষ্ঠীৰ সমন্বয়ৰ প্রতীক। ই একক আৰু অনন্য। ভাৰতবর্ষৰ আন ঠাইত এনে উৎসৱৰ চানেকি বিৰল। স্বাভাৱিকতেই গো-বলয়ৰ আর্যীকৰণ তত্ত্বক নস্যাৎ কৰি অসমীয়া জাতি-সত্বাক পৃথকভাৱে গঢ়ি তোলাৰ ক্ষেত্রত সবাতোকৈ বৃহৎ অৱদান ৰখা উৎসৱটিয়েই হ’ল- বিহু- অসমৰ জাতীয় উৎসৱ।\nআমাৰ বহুতৰে মনত সততে এক প্রশ্ন উদয় হয় যে প্রাচীন অসমত ইমানবোৰ জাতি-জনগোষ্ঠীৰ লোকাচাৰ, অনুষ্ঠান, উৎসৱ আদি থাকোঁতে বিহুনো কিয় জাতীয় উৎসৱ হ’ল? বিহুৰ পৰিবর্তে অন্যান্য উৎসৱেওটো জাতীয় উৎসৱৰ মর্যদা পাব পাৰিলেহেতেন! এই প্রশ্নৰ উত্তৰ পাবলৈ বিহুৰ উৎস আৰু ঐতিহাসিক পটভূমি সম্পর্কে অধ্যয়নৰ গত্যন্তৰ নাই। কাৰন বর্তমান সময়ত ব্যাপক পৰিসৰ লাভ কৰা বিহুৱে এদিনতে আজিৰ পর্যায় পোৱাহি নাছিল। যুগ-যুগান্তৰৰ পৰা এই ভূ-খণ্ডত বাস কৰা প্রতিটো জনগোষ্ঠীৰ বহুমুলীয়া উপাদানে আমাৰ চেনেহৰ বিহুটিক চহকী কৰি আহিছে।\nএসময়ত বিহু শব্দটো সংস্কৃত শব্দ ‘বিষু’ বা ‘বিষুবণ’ৰ পৰা আহিছে বুলি বর্ণ হিন্দু পণ্ডিতে কৰা মন্তব্যক বিশ্বাস কৰিছিলো যদিও বিস্তৃত অধ্যয়ন আৰু প্রনালীবদ্ধ গৱেষনাই এনে মতবাদৰ সাৰশূন্যতাক প্রমান কৰিলে। দৰাচলতে বিহুত আর্যমুলীয় উপাদান নৃতান্তই গৌণ, কাৰন বিহু হ’ল মূলতঃ মংগোলীয় সকলৰ উৎসৱ। অষ্ট্রীক সকলৰ পিছতে অসমৰ এই ভূ-খণ্ডলৈ অহা তীব্বত-বর্মী আৰু তাই বা শ্যাণ সকলেই বিহুক অসমত প্রতিষ্ঠা কৰিছিল।তীব্বত-বর্মী সকলৰ বড়ো, মিচিং, চুতীয়া, মৰাণ, মটক, কছাৰী, ডিমাচা, তিৱা, ৰাভা আদি আৰু তাইসকলে বিহুক বৈছাগু, আলি-আয়ে-লিগাং, বিছু, বুচু, বিছুৱা, দোমাহী, পয়হু, পিহু আদি বিভিন্ন নামেৰে অতীজৰে পৰা পালন কৰি আহিছিল। এই সকলোবোৰ উৎসৱেই বসন্তকালীন আৰু কৃষিভিত্তিক উৎসৱ। এনে পটভূমিত, গৰিষ্ঠ সংখ্যক মংগোলীয় মূলৰ বাসিন্দাৰে ভৰা ৰাজ্য এখনত মংগোলীয় সকলৰ উৎসৱ বিহুৱে জাতীয় উৎসৱৰ মর্যদা লাভ কৰা বুলি ভাবিবৰ থল আছে।\nমংগোলীয় সকলৰ ভিতৰত চুতীয়া সকলে উজনি অসমৰ শদিয়া অঞ্চলক কেন্দ্র কৰি আহোম সকল অহাৰ বহু আগতেই এখন শক্তিশালী ৰাজ্য স্থাপন কৰিছিল। চুতীয়া সকলৰ ৰাজত্ব কালতেই এই ভূ-খণ্ডত পোন-প্রথমে বিহুৱে পোখা মেলিছিল আৰু পৰৱর্তী সময়ত আহোমসকলে ইয়াৰ লালন-পালন কৰিছিল। ডঃ পৱন চন্দ্র শইকীয়াই ‘দেউৰী চুতীয়া’ত তথ্য সহকাৰে উল্লেখ কৰিছে যে,-'চুতীয়া ভাষাত বিহুক "বিচু" বুলি কোৱা হয়। "বি" মানে অতি, "চু" মানে আনন্দময় বুজায়। গতিকে, "বিচু" শব্দটি অপ্রভংশ হৈ ‘বিহু’ শব্দৰ উৎপত্তি হৈছে।' আনহাতে, গৱেষক ডিম্বেশ্বৰ গগৈয়ে মত প্রকাশ কৰিছে যে,- 'টাই ভাষাৰ ‘পয়হু’ শব্দই গো-পূজা বা গো-উৎসৱ বুজায়। "পয়" মানে উৎসৱ আৰু "হু" মানে গৰু।... বহাগ বিহুৰ আগদিনা গৰুক গা-ধুৱাই গো-পূজা কৰা,...আৰু পবিত্র গৰুৰ ছালৰ বাদ্যক আগস্থান দি গো-পূজাৰ দৰে সন্মান জনোৱা হয় বাবে এই উৎসৱক "পয়হু" বোলা হয়। সেই "পয়হু" শব্দৰ অপভ্রংশই "বিহু" হোৱা বুলি কৰা ধাৰনা অমুলক নহয়।' অৱশ্যে বিহুৰ ভাৱ আৰু অর্থৰ দিশেদি বিচাৰ কৰিলে চুতীয়া ‘বিচু’ শব্দৰেই অপভ্রংশ বুলি অনুমান কৰিব পাৰি।\n‘বিচু’ নাইবা ‘পয়হু’, য’ৰ পৰাই বিহুৰ উৎপত্তি নহওঁক কিয়, বিহু মুলতঃ মংগোলীয় সকলৰ অৱদান। দেহৰ ৰন্ধ্রে ৰন্ধ্রে বিহুৰ বীজ নিহিত হৈ থকা চুতীয়া সকলৰ ৰাজত্বৰ পতন হৈছিল এই বিহুৰ বাবেই। আনহাতে, আহোম-সকলে এই বিহুৰ জৰিয়তেই চলেৰে মোৱামৰীয়াৰ হাতৰ পৰা ৰাজ্যোদ্ধাৰ আৰু চুতীয়া ৰাজ্য জয় কৰিছিল। চুতীয়া ৰাজ্য পতনৰ পাছত আহোমসকলৰ শাসন কালত বিহুৱে অধিক বিস্তৃতি লাভ কৰে। ‘সাত ৰাজ মাৰি এক ৰাজ কৰা’ আহোম স্বর্গদেউ সকলৰ পৃষ্ঠপোষকতাই বিহুক অন্য মাত্রা প্রদান কৰিলে। অৱশ্যে বহু লেখক, গৱেষকে আকৌ আহোম স্বর্গদেউ সকলে বিহুৰ পৃষ্ঠপোষকতা কৰা নাছিল বুলিও মন্তব্য কৰে। এই সন্দর্ভত পদ্মেশ্বৰ গগৈৰ ভাষ্য এনেকুৱাঃ 'কোনো বুৰঞ্জীত আহোম ৰজাই ৰংঘৰৰ বাকৰিত বিহু চোৱা কথাৰ উল্লেখ নাই। সাতসৰী অসম বুৰঞ্জীৰ মতে ৰংঘৰৰ ওপৰ মহলাত কোন ক’ত বহিব তাক নির্দিষ্ট কৰা থাকে। সেইমতে ৰজা বহাৰ যিখন ঠাই, তাত যদি এজন মানুহ চকীটো বহে, তেঁও ৰংঘৰৰ বাকৰিখন তাৰপৰা দেখা নেপায়। দ্বিতীয়তে, যদি ৰজাই তাত বিহু চাইছিল- এজন ৰজাই চাওক বা ধাৰাবাহিক কেইবাজনো ৰজাই চাওক- তেতিয়াহ’লে বিহুক কেন্দ্র কৰি এটা বিষয়বাব সৃষ্টি হ’লহেতেন। কিন্তু তেনে কোনো শ্রেনী আমি নেপাও।' আহোম ৰজা সকলে বিহুক কেন্দ্র কৰি বিষয়বাব বা ধাৰক–বাহক হিচাপে এটা শ্রেনীৰ সৃষ্টি নকৰিলেও তেঁওলোকৰ বিহু প্রীতি সর্বজন বিদিত। জয়ধবজ সিংহৰ ৰাজত্ব কালত অসম আক্রমনকাৰী মিৰজুমলাৰ লগত অহা পার্চী ইতিহাসবিদ চিহাবুদ্দিন তালিচে তেঁওৰ অসম-সম্বন্ধীয় টোকাত স্বর্গদেউ সকলৰ বিহুপ্রীতিৰ কথা উল্লেখ কৰিছে। আনহাতে জমিলি নামৰ ভ্রমণকাৰী এজনে লিখিছে-'...ৰাজকাৰেঙৰ ওচৰতে বিশেষভাৱে সজোৱা বিহুতলিলৈ ৰজা আহে ৰং চৰোৱা হাতীত উঠি। সোণ চৰোৱা সাজপাৰ আৰু মুকুট পিন্ধি অহা ৰজাৰ চাৰিওকাষে খোজকাঢ়ি আহে যাঠি আৰু চেপেটা তৰোৱালধাৰী দেহৰক্ষী। পাছে পাছে দোলাভাৰীয়ে কান্ধেৰে কঢ়িয়াই অনা দোলাত আহে পাত্র- মন্ত্রীসকল। সমবেত দর্শকসকলে অলপ দূৰৈৰ পৰা ৰজাক সেৱা জনায়। বিহুৱা দলবিলাকে বিহু নৃত্য কৰে। ... ৰজাই নাচ-গান দেখি সন্তুষ্টি প্রকাশ কৰে আৰু প্রশংসা কৰে।'\nযি কি নহওক, আহোম স্বর্গদেউসকলৰ দিনতেই পথাৰ আৰু গছতলৰ বিহু আহি ৰংঘৰৰ বাকৰি শুৱনি কৰিলে। বুৰঞ্জীত উল্লেখ নেথাকিলেও স্বর্গদেউ ৰুদ্রসিংহই পোনপ্রথমে বিহুক জাতীয় উৎসৱ হিচাপে ৰাজকীয় মর্যদা দিয়ে বুলি কথিত আছে। গতিকে ৰজাঘৰীয়া পৃষ্ঠপোষকতাৰ ফলতেই আজি আমি বিহুটিক জাতীয় উৎসৱ হিচাপে পালন কৰিবলৈ পোৱাৰ সম্ভাৱনীয়তা নুই কৰিব নোৱাৰি।\nৰজাঘৰীয়া পৃষ্ঠপোষকতা লাভ কৰিলেও আহোম ৰাজত্বত বিহু প্রধানকৈ উজনি অসমতে সীমাবদ্ধ আছিল। কিয়নো আহোমসকলৰ ৰাজত্বও আছিল ৰংপুৰ কেন্দ্রিক। এই সময়ছোৱাত বিভিন্ন জনগোষ্ঠীয়ে বিহু পালন কৰিলেও নামনি অসমৰ সমাজখনক বিহুৱে স্পর্শ কৰিব পৰা নাছিল আৰু এই ধাৰা কুৰি শতিকাৰ পঞ্চাশৰ দশকলৈকে অব্যাহত আছিল। আনহাতে, আহোমসকলৰ পৰৱর্তী বৃটিছৰ শাসনকালত বিহুৱে পৃষ্ঠপোষকতাৰ পৰিৱর্তে প্রত্যাহবানৰহে সন্মুখীন হৈছিল অধিক। তথাপিও বিহুৱে অসমৰ প্রধান উৎসৱৰ মর্যদা হেৰুওৱা নাছিল। অসমৰ গাভৰুৰ দেহত- নাচত ‘wanton movement(!)’ দেখা পালেও বৃটিছ লেখক উইলিয়াম ৰবিনছনকে আদি কৰি বহুজনে বিহুক অসমৰ প্রধান উৎসৱ বুলিয়ে অভিহিত কৰি গৈছে। অৱশ্যে তেঁওলোকৰ মতে বিহু দুটাহে। উইলিয়াম ৰবিনছনে তেঁওৰ ‘A Descriptive Account of Assam’ গ্রন্থত বিহুৰ বিষয়ে লিখিছে, 'The Assamese have two principal festivals, called Bihu. The first festival of the year termed the Baisak Bihu and is celebrated in the first three days of Baisak. On this occasion people devote the whole of the first day to mutual visit and compliment, as Europeans to the first day of the year.' বৃটিছ সকলৰ উপৰিও ৰামকুমাৰ বিদ্যাৰত্নৰ ‘উদাসীন সত্যশ্রবাৰ অসম ভ্রমন’(১৮৮১) শীর্ষক গ্রন্থত বিহুক অসমৰ জাতীয় উৎসৱ হিচাপে অভিহিত কৰিছে। এনেধৰনৰ মত আৰু উদ্ধৃতি সমুহৰ পৰা এইকথা প্রমানিত হয় যে, বৃটিছ শাসনৰ সময়ছোৱাতো বিহু অসমৰ, বিশেষকৈ উজনি অসমৰ জনসাধাৰনৰ মাজত সবাতোকৈ জনপ্রিয় উৎসৱ আছিল।\nআনহাতে, বৃটিছ শাসনৰ সময়ছোৱাতে বিহুৱে আটাইতকৈ কঠিন প্রত্যাহবানৰ সন্মুখীন হৈছিল। সেই সময়ৰ সামাজিক সংঘাতে বিহুৰ অস্তিত্বৰ প্রতি একপ্রকাৰ ভাবুকি কঢ়িয়াই আনিছিল। বিশেষকৈ, পাশ্চাত্যৰ ন-শিক্ষাৰে শিক্ষিত তথা কলিকতীয়া বাবু সংস্কৃতিত দীক্ষিত কিছু মধ্যবিত্ত লোকে বিহুক অশ্লীল বুলি অভিহিত কৰিছিল।এই সকলৰ ভিতৰত বাংলাভাষাত আসাম বুৰঞ্জীৰ প্রনেতা হলিৰাম ঢেকীয়াল ফুকন, গুনাভিৰাম বৰুৱা, কমলাকান্ত ভটাচার্য আদি আছিল অন্যতম। আনহাতে প্রথম অসমীয়া কাকত ‘অৰুণোদই’ আৰু ডিব্রুগড়ৰ পৰা প্রকাশিত তাৰানাথ চক্রৱর্তীৰ ‘অসম বান্ধৱ’ৰ দৰে সংবাদপত্রও আছিল বিহু-বিৰোধী। মাহেকীয়া কাকত ‘আসাম বান্ধৱ’ আৰু কবি বুৰঞ্জীবিদ হিতেশ্বৰ বৰবৰুৱাৰ দৰে লোকে এঢাপ ওপৰলৈ উঠি বিহুৰ পৰিবর্তে অসমৰ জাতীয় উৎসৱ ‘দুর্গা-পূজা’ হ’ব লাগে বুলি মত প্রকাশ কৰিছিল। বৰবৰুৱাৰ মতে, “বুঢ়াৰজা স্বর্গদেৱৰ দিনত ১৫৩৫ শকৰে পৰা অসমত দুর্গাপূজাৰ প্রচলন হলেও আজি ইমান দিনে সেই পূজা অসমীয়া জাতিৰ জাতীয় উৎসৱ শাৰীত কিয় সোমাব পৰা নাই, তাক ভাবিহে আমি আচৰিত মানিছো।” স্বাভাৱিকতেই সেই সময়ৰ কলিকতীয়া চাকচিক্যত মোহিত এচাম অসমীয়া মধ্যবিত্তৰ এনে মন্তব্য অৱধাৰিত আছিল।\n১৮২৯ চনতেই হলিৰাম ঢেকিয়ায়াল ফুকনে বিহুৰ বিৰুদ্ধে বিষোদগাৰ কৰিলেও, আচল প্রত্যাহবান আহিল ১৮৯৮ চনত। এই বর্ষতে প্রথম ইংৰাজী-অসমীয়া অভিধান প্রনেতা বুদ্ধীন্দ্রনাথ ভটাচার্যই ৰাষ্ট্রীয় পর্যায়ৰ 'The National Guardian' কাকতত বিহুক ‘notorious’ আখ্যাৰে “The Assamese Bihoo” শীর্ষক প্রৱন্ধ লিখি ইয়াক নিষিদ্ধ কৰাৰ ব্যৱস্থা ল’বলৈ চৰকাৰক আবেদন জনাইছিল। ভটাচার্যৰ কথা মতেই বৃটিছ চৰকাৰে বিহুক নিষিদ্ধকৰনৰ ব্যৱস্থা গ্রহন কৰে। কিন্তু সেই সময়ৰ নগাঁও আদালতৰ তৰণী আনন্দ দাসৰ উদ্যোগত পুৰনিগুদাম অঞ্চলৰ হালোৱা গাঁৱৰ ঢোলৰ ওজা মৈমত টাটিঙা হাজৰিকা আৰু তেখেতৰ ভনীয়েক চেনি গাভৰুৱে অন্য কেইজনমান সহযোগীৰ সৈতে গুৱহাটীত গর্ডন চাহাবৰ আগত বিহু নাচি প্রমান কৰিছিল যে, বিহু নাচত অশ্লীলতাৰ পৰিৱর্তে অসমীয়া জনজীৱনৰ কলাত্মক উপস্থাপনহে আছে। উল্লেখযোগ্য যে, মৈমত টাটিঙাক ধর্মসুত্রে মুছলমান বুলি জনা যায়। এই কথাই ইয়াকো প্রমান কৰে যে বিহু ধর্ম বা বর্ণৰ মাজতে সীমাবদ্ধ নাছিল, ব্যতিৰেকে সকলো কৃষিজীৱি মানুহৰ সঞ্জীৱনী সুধাস্বৰুপহে আছিল। সেইবাবেই হয়তো ধর্মীয় গণ্ডীৰ ভিতৰত থকা দুর্গাপূজাই বিহুক চেৰাই জাতীয় উৎসৱৰ মর্যদা ল’বলৈ সক্ষম নহ’ল। বৰং এক উদাৰ আৰু গণতান্ত্রিক সমাজ ব্যৱস্থাৰ প্রতিভু হিচাপে বিহুৱে উজনিৰ পৰা মধ্য অসম হৈ নামনিলৈও জনপ্রিয়তা লাভ কৰি জাতীয় উৎসৱৰ মর্যদা পাবলৈ সক্ষম হ’ল।\nঅন্যহাতে, বিহুবিৰোধী সকলৰ বিপৰীত মেৰুত অৱস্থান কৰি ইয়াৰ প্রতিষ্ঠাত ব্রতী আছিল অসমৰ সুযোগ্য সন্তানসকল। এইক্ষেত্রত বিলাত ফেৰৎ অভিযন্তা বলিনাৰায়ন বৰা, পদ্মনাথ গোহাঞিবৰুৱা, লক্ষ্মীনাথ বেজবৰুৱা, ৰজনীকান্ত বৰদলৈৰ দৰে অসমৰ মহান ব্যক্তিসকলৰ নাম বিশেষভাবে প্রনিধানযোগ্য। সাহিত্যৰথী বেজবৰুৱা আছিল ইয়াৰ সৱল নেতৃত্বত। অৱশ্যে বেজবৰুৱাইও ৰত্নেশ্বৰ মহন্তৰ দৰে বেয়াখিনি আঁতৰাই শুদ্ধ অমৃত পিয়াত বিশ্বাসী আছিল।পৰৱর্তী যুগত জ্যোতিপ্রসাদ আগৰৱালা, হেমাংগ বিশ্বাসৰ দৰে ব্যক্তিত্বও আছিল বিহুৰ প্রৱল শুভাকাংক্ষী। এইসকল মহান সাহিত্যিকৰ কাপৰ পৰা নিগৰিত বাণীসমুহেও বিহুক আজি সর্বজনগ্রাহ্য হিচাপে জাতীয় উৎসৱ হোৱাৰ ক্ষেত্রত বিশেষভাৱে অৰিহণা যোগালে। বিহুৰ প্রসংগত এবাৰ হেমাংগ বিশ্বাসে কৈছিল,“ যি নাই বিহুগীতত, সি নাই অসমত। যি নাই অসমত সি নাই বিহুগীতত। অসম আৰু অসমীয়া জনমানসৰ নির্ভূল দাপোন এই বিহু।অসমৰ পাহাৰ-পর্বত, চৰাই-চিৰিকটি, নৈ-বিল, পথাৰ-সমাৰ, ফুল-ফল, গোন্ধ-বৰণ আৰু সিবিলাকৰ মাজত কর্মৰত নাৰী-পুৰুষৰ এনে প্যানোৰামা ভাৰতৰ লোকসংগীতত বিৰল। বিহুৰ সহিত্যিক আৰু সাংগীতিক ভেটিৰ ওপৰতেই থিয় হৈ আছে অসমীয়া সংস্কৃতিৰ উপৰিসৌধ।”\nস্বাধীনোত্তৰ কালত দেশৰ শাসন ব্যৱস্থাৰ লগতে বিহুলৈও আমোল পৰিবর্তন আহিল। বিশেষকৈ পৰিবেশনৰ স্থানৰ ক্ষেত্রত। তাহানিতে বিহু হৈছিল পথাৰত, গছতলত, ৰজাঘৰৰ বাকৰিত অথবা হুচৰিৰ ৰুপত গৃহস্থৰ চোতালত। কিন্তু কুৰি শতিকাৰ মাজভাগত বিহু গৈ মঞ্চত উঠিলগৈ। ১৯৩৪ চনত গোলাঘাট জিলাৰ বেতিয়নী অঞ্চলৰ মঞ্চত বিহু পৰিবেশনৰ তথ্য পোৱা যায়। পৰৱর্তী সময়ত ১৯৫২ চনত ৰাধাগোবিন্দ বৰুৱাৰ উদ্যোগত গুৱাহাটীৰ লতাশিল খেলপথাৰত আয়োজিত বিহু সন্মিলনেই আছিল সবাতোকৈ চর্চিত বিহু মঞ্চ। দৰাচলতে এইখন মঞ্চৰ আদর্শতেই অসমত সর্বত্র মঞ্চবিহুৰ জনপ্রিয়তাৰ ভেটিটো গঢ়ি উঠিল।\nবিহুক মঞ্চত উপস্থাপনৰ ফলত ইয়াৰ জনপ্রিয়তাৰ দিশটো শক্তিশালী হ’ল ঠিকেই, কিন্তু নগৰীয়া দর্শকৰ ৰুচি অনুসৰি তথাকথিত আধুনিকীকৰণৰ প্রয়াসে বিহুৰ লোক-সংস্কৃতিক বৈশিষ্ট্যৰ প্রতিও ভাবুকি কঢ়িয়াই আনিলে। পঞ্চাশ বা ষাঠীৰ দশকৰ মঞ্চ সমূহত বিহুক গাঁৱৰ সৰল ৰুপত উপস্থাপন কৰিলেও পৰৱর্তী সময়ত পৰিবেশনৰ ধৰণসমুহ সলনি হৈ আহিল। পৰিধান-অলংকাৰ আদিৰ দিশেদিও বিহু ক্রমশঃ ধনীৰ উৎসৱ হৈ উঠিল। বিহুমঞ্চ সমূহে বিহুৱা-বিহুৱতী, বিশেষকৈ বিহুৱতী সকলৰ প্রতি ঘোষণা কৰা অর্থিক পুৰস্কাৰ সমূহেও বিহুক গ্লেমাৰাছ কৰি তোলাত বিশেষভাৱে অৰিহনা যোগাইছে। আকৌ এনেবোৰ কাৰণতে, সাধাৰণ কৃষক-শ্রমিকৰ সন্তানে বিহু নচাটো এতিয়াৰ সময়ত একপ্রকাৰ দূৰুহ হৈ পৰিছে। মূগাৰ ৰিহা-মেখেলা, গামখাৰু, ঢোলবিৰি, জোনবিৰি, লোকাপাৰ অথবা ডুগডুগী আদিৰে সজ্জিত হৈ মঞ্চত বিহু নচাটো সাধাৰণ ঘৰৰ ছোৱালী এজনীৰ বাবে এতিয়া অলীক সপোনৰ দৰেহে। ফলস্বৰুপে, কৃষিজীৱি মানুহৰ হাতৰ পৰা বিহু আঁতৰি গৈ ক্রমশঃ বিত্তশালীৰ হাতত পৰিলগৈ। একপ্রকাৰে, বিত্তবান সকলেই খেতিয়কৰ বিহুটিক হাইজেক কৰিলে।\nকৃষিজীৱি মানুহৰ উৎসৱ এটা মধ্যবিত্ত শ্রেণীৰ হাতত লালিত-পালিত হ’লে কেনে ৰুপ পৰিগ্রহ কৰে, তাৰ উৎকৃষ্ট উদাহৰণ হ’ল বর্তমান সময়ৰ বিহু মঞ্চসমূহ। এই প্রসংগত অধ্যাপক পদ্মেশ্বৰ গগৈদেৱে ‘ আজিৰ বিহু তাহানিৰ বিহু’ শীর্ষক প্রৱন্ধত কৰা এটি মন্তব্য বিশেষভাৱে উল্লেখযোগ্য। তেখেতৰ মতে, 'এতিয়া বিহু পাতিবলৈ লোৱা মানুহখিনিৰ মাজত এজনো খেতিয়ক নোলাব, এজনো খাটি খোৱা মানুহ নোলাব, এতিয়াৰ বিহু পতা সকলে কেৱল আনুষ্ঠানিকতাহে কৰে। বিহু আহিছে, বিহুটো পাতিব লাগে, বচ ইমানেই। অন্তঃকৰণেৰে নেভাবে। বিহু আহিছে বুলি খেতিয়ক এজনে হিচাপ কৰিব; যে বিহুৰ আগতে মই এই কামখিনি শেষ কৰি ল’ব লাগিব। মহিলা হ’লে তাঁতযুটি বৈ শেষ কৰিব লাগিব, ঘৰ-দূৱাৰ চাফা কৰাৰ কাম শেষ কৰিব লাগিব- এনেকৈহে ভাবিব। যাৱতীয় কামখিনি শেষ কৰি লৈ বিহুৰ দিনকেইটা তেঁওলোকে যেনেকৈ উপভোগ বা আনন্দ কৰিব, চাকৰি কৰা মানুহ বা খাটি নোখোৱা মানুহে তেনেকৈ কৰিব নোৱাৰে। খাটি খোৱা মানুহক বাদ দি বা যাৰ বস্তু তেঁওলোকৰ পৰা টানি আজুৰি আনি অন্য এটা চামে পাতিবলৈ লোৱাৰ ফলত বিহুৰ নানা ধৰনৰ বিকৃতি ঘটিছে। চাকৰি বাকৰি কৰা মানুহে পতা বিহু কেৱল আনুষ্ঠানিকতাহে।'\nঅজস্র অর্থ ব্যয়েৰে মধ্যবিত্তৰ হাতত আয়োজিত মঞ্চৰ বিহুত লোক-সাংস্কৃতিক বৈশিষ্ট্য সমুহ ক্রমশঃ লোপ পালেও ইয়াৰ কিছুমান ইতিবাচক দিশো নথকা নহয়। বিশেষকৈ, বিহুক অসমৰ চুকে কোনে জনপ্রিয় কৰি তোলাৰ ক্ষেত্রত মঞ্চ সমুহৰ অৱদান অনস্বীকার্য। ষাঠী-সত্তৰ দশকত, গুৱাহাটীত অধ্যয়নৰত উজনিৰ ডেকা ল’ৰাই সম্ভ্রান্ত গুৱাহাটীয়াৰ ঘৰত হুচৰি জুৰিবলৈ গৈ ‘উজনীয়া কেলেহুৱাহঁত’ বুলি গালি শুনাৰ উদাহৰণ আছে।কিন্তু মঞ্চবিহুৰ প্রসাৰে এই স্থিতাৱস্থাৰ পৰিবর্তন আনিবলৈ সক্ষম হ’ল। দৰাচলতে, বিহুক জাতীয় উৎসৱ বুলি কলেও অতীতৰ নামনি অসমত ইয়াৰ প্রচাৰ আৰু প্রসাৰ আছিল একেবাৰে সীমিত। কিন্তু মঞ্চৰ মাৰফৎ নামনিৰ জনগনেও বিহুক জাতীয় উৎসৱ হিচাপে আদৰি ললে আৰু ইয়াৰ লগত জড়িত হৈ পৰিল। তেঁওলোকে বিহুৰ লগত জড়িত লোকাচাৰ সমুহ সম্পুর্ণৰুপে পালন নকৰিলেও মঞ্চত বিহু আয়োজনৰ জৰিয়তে ‘বিহু আমাৰ জাতীয় উৎসৱ’ বুলি ক’বলৈ দ্বিদ্ধাবোধ নকৰা হ’ল।ইয়াৰ দ্বাৰা নিশ্চিতভাৱে এইকথা প্রমানিত হয় যে, প্রকৃতার্থত বিহুৱে জাতীয় উৎসৱৰ মর্যদা পোৱাৰ ক্ষেত্রত বিহু মঞ্চসমুহৰ অৱদান অপৰিসীম।\nবিহু মঞ্চ সমুহৰ ওপৰিও বিহুক অসমৰ সকলো ঠাইতে আদৰি লোৱাত সহায় কৰা আনসমুহ মাধ্যম হ’ল-গ্রাম’ফোন ৰেকর্ড, অডিঅ’ কেছেট, ৰেডিঅ’ আৰু বিহুভিত্তিক ভি চি ডি ছবি সমুহ। গ্রাম’ফোন ৰেকর্ডত ডঃ ভূপেন হাজৰিকা অথবা সত্রৰ মধ্যযুগীয়া ৰক্ষণশীলতাৰ গণ্ডী পাৰ হৈ শুদিৰৰ মুখৰ বিহুনাম গোৱা গোঁসাইৰ ল’ৰা খগেন মহন্তৰ দৰে মহান শিল্পীৰ জড়িতকৰণে বিহুনাম আৰু বিহুসুৰীয়া গীতসমুহ অসমৰ সকলো প্রান্ততে বিয়পাই দিয়াত সহায় কৰিলে। তদুপৰি আশীৰ দশকৰ পৰা এই শতিকাৰ প্রথম দশকলৈকে শ্রুতা সকলৰ প্রতি নিবেদিত অডিঅ’ কেছেটৰ বিহু এলবাম সমুহেও বিহুগীত সমুহ জনপ্রিয় কৰি তোলাত বিশেষ অৰিহনা যোগালে। এই ক্ষেত্রত বিহু ভিত্তিক ভিচিডি ছবি সমুহৰ অৱদানো কোনো গুনে কম নহয়। অৱশ্যে সৰহ সংখ্যক বিহুগীতৰ এলবামতে প্রকৃত বিহুনাম সুদূৰপৰাহত। বহু সময়ত, লেহেৰিয়াই আই নাম-বিয়া নাম- নাগাৰা নাম আদিৰ বিভিন্ন সূৰত গোৱা এই গীত সমূহে প্রকৃত বিহুনামক প্রতিনিধিত্ব নকৰিলেও জনপ্রিয়তা অর্জনত ঠিকেই সফলতা লাভ কৰিছিল। এই সময়ছোৱাত বহু গায়ক- গায়িকাই জনপ্রিয় হিন্দী চিনেমাৰ গীতৰ সুৰতো বিহুগীত সমুহক বিকৃতভাৱে সজাবলৈ অপচেষ্টা কৰা দেখা গৈছিল। এনেধৰণৰ প্রচেষ্টা নিশ্চিতভাৱে নিন্দনীয় আৰু গৰিহণাযোগ্য, কিন্তু বিহুক জনপ্রিয় কৰাৰ ক্ষেত্রত অডিঅ’ কেছেটৰ বিহু এলবাম সমুহৰ অৱদান অতি উল্লেখনীয়।\nঅন্যহাতে, এই শতিকাৰ প্রথম দশকত আবির্ভাৱতে জনপ্রিয়তাৰ শীর্ষস্থান দখল কৰি হঠাৎ অদৃশ্য হৈ যোৱা বিহু ভিত্তিক ভি চি ডি ছৱি সমুহেও বিহুক অধিক জনপ্রিয় হোৱাত সহায় কৰিলে।বিশেষকৈ দৃশ্য আৰু শ্রাব্য দুয়োটা মাধ্যমতেই উপলব্ধ হোৱাৰ বাবে পৰম্পৰাগত তান নাথাকিলেও নতুনকৈ বিহুনাচ-বিহুনাম আয়ত্ব কৰাৰ ক্ষেত্রত, বহুতৰ বাবে সহজ হৈ পৰিল। ফলস্বৰুপে, বিহুৰ জনপ্রিয়তা আৰু চর্চা আগতকৈ বৃদ্ধি পালে।\nশেহতীয়াকৈ, ব্যক্তিগত মালিকাধীন টি ভি চেনেল সমুহেও বিহুক সকলো ঠাইতে জনপ্রিয় কৰি তোলাত আগভাগ লৈছে। অৱশ্যে বিহুৰ তিনিমাহমান আগৰে পৰা আৰু তিনিমাহ মানৰ পাছলৈকে বিহুৰ নামত কৰা অযথা প্রচাৰে আপামৰ জনতাক উত্যক্ত নকৰা নহয়। এনেধৰণৰ কার্যবোৰ নিঃসন্দেহে বিয়োগাত্মক প্রচাৰ হিচাপে অভিহিত কৰিব পাৰি। তৎসত্বেও, বিহুক মেলামুখিতাৰে অধিক ৰজগুনীয়া পৰিবেশত উপস্থাপন কৰি মানুহৰ মাজত জনপ্রিয়তা বৃদ্ধি কৰাৰ ক্ষেত্রত এই টি ভি চেনেল সমুহৰ ভূমিকা নুই কৰিব নোৱাৰি।\nসাম্প্রতিক কালত, যথার্থতেই বিহু হ’ল অসমীয়া মানুহৰ সাংস্কৃতিক চেতনাৰ প্রতীক তথা জাতীয় জীৱনৰ উদ্দীপনাস্বৰুপ, অর্থাৎ জাতীয় উৎসৱ। এদেও-দুদেওকৈ অসমবাসী মানুহৰ চিত্ত জয় কৰি বিহু আজি এই স্থানত উপবিষ্ঠ হৈছে। লোক-সংস্কৃতিৰ সকলো উপাদানেৰে ভৰপূৰ এই উৎসৱটি জাতীয় জীৱনৰ প্রধান উৎসৱ হৈ উঠাৰ বিভিন্ন কাৰণসমুহ পূর্বতে চমুকৈ আলোচনা কৰিলেও এটি বিশেষ দিশ বাদ পৰি গৈছে। অসমখন যিহেতু কৃষিজীৱি মানুহৰ ৰাজ্য, গতিকে স্বাভাৱিকতেই কৃষিভিত্তিক উৎসৱ এটাই জাতীয় উৎসৱৰ মর্যদা লাভ কৰিছে ধৰণৰ মতামতক স্বীকাৰ কৰিও আমি ভাষিক দৃষ্টিকোণৰ পৰা বিষয়টো অন্যধৰণেৰে বাখ্যা কৰিব পাৰো।\nসামগ্রিক ভাৱে অসমৰ সাংস্কৃতিক বৈশিষ্ট্য হ’লঃ বৈচিত্রৰ মাজত ঐক্য। এই ভূ খণ্ডৰ প্রধান লোকসাংস্কৃতিক দিশসমুহ মংগোলীয় সকলৰ লগত জড়িত হ’লেও ইয়াত অষ্ট্রিক,ককেছীয় আদি সকলো জনগোষ্ঠীৰেই অৱদান অসামান্য। ভাষিক দৃষ্টিকোণৰ পৰাও ইয়াত ইণ্ডো- ইউৰোপীয়, তীব্বতবর্মী আদি সকলো ভাষা গোষ্ঠীৰেই অৱদান আছে। একেদৰেই ব্রহ্মপুত্র উপত্যকাৰ উজনি আৰু নামনি দুয়োটা অংশৰ মানুহৰ উমৈহতীয়া অৱদানৰ ফলতেই বৃহত্তৰ অসমীয়া জাতি আৰু সংস্কৃতি গঢ় লৈ উঠিছে। তৎসত্বেও আমি লক্ষ্য কৰিলে দেখা পাও যে,জাতীয় জীৱনৰ ধাৰাটোক উজনিৰ পৰা নামনিলৈ সকলো জাতি- জনগোষ্ঠীয়ে সমৃদ্ধ কৰিছে যদিও ইয়াত উজনি কেন্দ্রিক দমন অধিক। বিষয়টো বিতর্কিত বা অপ্রিয় যেন লাগিলেও ইয়াক অস্বীকাৰ কৰিব নোৱাৰি।\nএসময়ত, উজনি কেন্দ্রিক আহোমসকলৰ শাসন ব্যৱস্থাৰ সমান্তৰালকৈ নামনিত কোঁচসকলৰ এক শক্তিশালী শাসন ব্যৱস্থা আছিল। তদুপৰি এই অঞ্চলৰ সাংস্কৃতিক ঐতিহ্য অতি চহকী আৰু প্রাচীন। বুৰঞ্জীয়ে ঢুকি নোপোৱা কালৰে পৰা ইয়াত এক ঐশ্বর্যশালী সাংস্কৃতিক ধাৰা বিদ্যমান। কামৰুপী লোকগীত, গোৱালপৰীয়া লোকগীত আদিৰ ওপৰিও অসমৰ সবাতোকৈ পুৰণি লোকনাট্য অনুষ্ঠান ওজাপালিয়েই ইয়াৰ উৎকৃষ্ট উদাহৰন। তদুপৰি ম’হহো, ভঠেলী আদিৰ দৰে উৎসৱ সমুহেও এই ভূ-খণ্ডৰ চহকী লোক-সংস্কৃতিক মান্যতা প্রদান কৰিছে। ধর্মীয় গণ্ডীৰ ভিতৰত থাকিলেও বৰপেটা সত্রত উদযাপিত দৌল উৎসৱো নামনি অসমৰ সাংস্কৃতিক ঐশ্বয্যৰ অন্যতম প্রতিনিধি। পিচে, ইমান এক শক্তিশালী সাংস্কৃতিক ঐতিহ্য থকাৰ পিছতো জাতীয় স্তৰত নামনি অসম কেন্দ্রিক উৎসৱৰ উদযাপন বিৰল।\nসাধাৰণভাৱে নিৰীক্ষণ কৰিলেই আমি দেখিম যে, নামনি অসমৰ সমাজখন খুৱ নাতিদৈর্ঘ স্থানৰ ব্যৱধানতে ভাষাৰ দিশেদি বহুধাবিভক্ত। ইয়াত কামৰুপী, নলবৰীয়া, বৰপেটীয়া, দক্ষিণপৰীয়া বা দক্ষিণ কামৰুপী, গোৱালপৰীয়া আদি বহুতো উপভাষা পোৱা যায়। প্রত্যেক উপভাষা কেন্দ্রিক সমাজৰে সাংস্কৃতিক দিশ সমুহো ইয়াৰ লগতে সংপৃক্ত হৈ থাকে। ফলস্বৰুপে, প্রত্যেকেই একো একোটা পৃথক সাংস্কৃতিক বাতাবৰণক প্রতিনিধিত্ব কৰে। ইয়াৰ বিপৰীতে উজনি অসমত নগঞা, শিৱসাগৰীয়া, আদি পৃথক উপভাষা থাকিলেও সামগ্রিক কথনত পার্থক্য সহজে চকুত পৰা বিধৰ নহয়। এই অঞ্চলটোত বিভিন্ন জনগোষ্ঠীয়ে ঘৰুৱা আলোচনাত নিজৰ জনগোষ্ঠীয় ভাষাত কথা পাতিলেও সংযোগী ভাষা হিচাপে শিৱসাগৰীয়া উপভাষাকেই ব্যৱহাৰ কৰিছিল। আনকি কাষৰীয়া নাগালেণ্ড আৰু অৰুনাচল প্রদেশটো ক্রমে ‘নাগামিজ’ আৰু ‘অৰুণামিজ’ ৰুপে এই উপভাষা সংপৃক্ত দুটি সংযোগী ভাষা গঢ়ি উঠিছে। স্বাভাবিকতেই শিৱসাগৰীয় উপভাষাৰ লগতে এই অঞ্চলৰ কৃষ্টি-সংস্কৃতিয়ে বিস্তাৰৰ অধিক সুবিধা লাভ কৰিলে। এসময়ত এই ভূ-খণ্ডৰ জনসাধাৰণৰ কথিত ভাষাৰ প্রযত্নে আমেৰিকান মিচনেৰী সকলে ধর্মপ্রচাৰৰ সুবিধার্থে ব্যৱহাৰ কৰা শিৱসাগৰ কেন্দ্রিক উজনিৰ উপভাষাটোৱেই মান্যভাষাৰ মর্যদা লাভ কৰিলে। নামনি অসমৰ উপভাষা সমুহে শক্তিশালী ৰুপত বর্তি থাকি মান্যভাষাক সমৃদ্ধ কৰিলেও, ছপা হৰফত ব্যৱহৃত ভাষাৰ অতিৰিক্ত সুবিধাৰে উজনিৰ কৃষ্টি-সংস্কৃতিয়ে জাতীয় সংস্কৃতি ৰুপে গঢ় লৈ উঠাৰ অধিক সুযোগ পালে। বিহুনাম সমুহ প্রধানতঃ উজনিৰ উপভাষাতে ৰচিত। ফলস্বৰুপে, এই ভাষাই মান্য ৰুপত প্রতিষ্ঠিত হোৱাত, বিহুনাম সমুহ জাতীয় স্তৰত প্রতিষ্ঠা পোৱাত সহায়ক হ’ল।\nবিহুৰ দৰে নামনি বা পশ্চিম অসমৰ জনজীৱনৰ লগত জড়িত ভঠেলি, মহ’হো আদি উৎসৱ সমুহো অসমৰ বাৰে ৰহনীয়া সংস্কৃতিৰ অন্যতম অংশীদাৰ। এই উৎসৱ সমুহে অসমৰ সাংস্কৃতিক ক্ষেত্রখনক অধিক চহকী আৰু বৈচিত্রময় কৰি তুলিছে। কিন্তু, স্থানীয় পৰিধী পাৰ হৈ অসমৰ সকলো ঠাইতে পালনৰ জোখাৰে ইয়াৰ প্রচাৰ অতি সীমিত, ফলস্বৰুপে প্রসাৰো সীমিত। ইয়াৰ কাৰণ হিচাপে আমি পুর্বতে উল্লেখ কৰি অহা ভাষাতাত্বিক দিশসমুহৰ ওপৰিও প্রচীন শাসন ব্যৱস্থা আৰু প্রতিখন ক্ষুদ্র সমাজে পৃথক ভাৱে লালন-পালন কৰা সাংস্কৃতিক চেতনাৰ দিশবোৰৰ কথা উনুকিয়াব পাঁৰো। নিশ্চিতভাৱে ই এক গৱেষণাৰ বিষয়। ইয়াৰ বিপৰীতে উজনিৰ সমাজখনত প্রায় সকলো জনগোষ্ঠীয়েই আছিল বিহু সংস্কৃতিৰ ধাৰক আৰু বাহক।প্রতিটো জনগোষ্ঠীয়েই বিহুক ভিন ভিন নামেৰে বুজালেও কর্ষিত সংস্কৃতিৰ সামঞ্জস্যতাই ইয়াক একক আৰু অনন্য কৰি তুলিলে।\nঅন্যহাতে, কৃষিজীৱি জনতাই কর্ষিত কৰা বিহুৰ দৰে নৃত্য-গীত সম্বলিত বাৰেৰহণীয়া উৎসৱ এটিৰ শক্তিশালী ধাৰা নামনি অসমত কষ্মিন কালেও নাছিল। ফলস্বৰুপে ‘অসমৰ সমাজ জীৱন’ৰ তত্ত্বটো উহ্য ৰাখি, ‘অসমীয়া জাতি’ ৰ দৃষ্টিকোনেৰে বিহু জাতীয় উৎসৱ হৈ উঠাৰ অন্যতম কাৰণ।\nবহুযুগৰে পৰা মংগোলীয় মূলৰ চুতীয়া, আহোম, মৰাণ, মটক আদি জনগোষ্ঠীয়ে পালন কৰি অহা কৃষিজীৱি মানুহৰ উৎসৱ বিহু বর্তমান সময়ত অসমৰ সকলো মানুহৰ আদৰৰ উৎসৱ। এসময়ৰ পথাৰ আৰু গছতলৰ বিহুটি আজিৰ দিনত অসমীয়া মানুহৰ যিকোনো আনন্দময় পৰিবেশ অথবা সংগঠিত ৰুপৰ প্রতীক হিচাপে বিবেচিত হৈছে। অসম আন্দোলন (১৯৭৯-৮৫)ৰ সময়ত, বিভিন্ন সভা- সমিতি অথবা সমদলত বিহুক অসমৰ স্বাভিমান আৰু জাতীয় জাগৰণৰ প্রতীক হিচাপে তুলি ধৰা হৈছিল। ভাষা আন্দোলন (১৯৬০-৬১)ৰ সময়তো মহান গনশিল্পী ডঃ ভূপেন হাজৰিকা আৰু হেমাংগ বিশ্বাসে শান্তি বাহিনীত মঘাই ওজাৰ জড়িয়তে বিহুক উপস্থাপন কৰি জনগনৰ মাজত শান্তি আৰু একতাৰ বার্তা প্রেৰন কৰাৰ তথ্য পোৱা যায়। ইয়াৰ পৰাই প্রমানিত হয় যে, বিহু অসমৰ জনগনৰ স্বতঃ স্ফুত সাংস্কৃতিক প্রকাশ।\nবর্তমান সময়ত, বিহু ক্রমশঃ কৃষিজীৱি জনতাৰ হাতৰ পৰা উলাই গৈ মধ্যবিত্তৰ মাৰফৎ বহুজাতিক সংস্থাৰ কুক্ষীগত হৈছেগৈ। অসমৰ জন সাধাৰনৰ জাতীয় আবেগক হাথিয়াৰ হিচাপে লৈ বিহুৰ জৰিয়তে বহিৰাগত বণিয়াই বেপাৰ কৰি মুনাফা লাভৰ সুযোগ লৈছে। আমাৰ মহানাগৰিক সমাজৰ একাংশ শিপাহীন মানুহে ইয়াকে জাতীয় কৃষ্টিৰ কছৰৎ বুলি নির্বিবাদে মানিও লৈছে। অসম আৰু অসমীয়াৰ বাবে ই নিশ্চিতভাৱে এক অশনি সংকেত। তথাপি আমি আশ্বস্ত হ’ব পাৰো যে, অসমীয়া আৰু বিহু ইটো-সিটোৰ পৰিপূৰক। অসমীয়া থকা লৈকে বিহুও থাকিব অথবা বিহু থকালৈকে অসমীয়াৰ আয়ুস!\n পৱন চন্দ্র শইকীয়া, ‘কাতি বিহুৰ ৰুপৰেখা’, দেউৰী চুতীয়া, পৃষ্ঠাঃ ১০৯\n ডিম্বেশ্বৰ গগৈ, ‘অসমৰ বিহু সংস্কৃতিৰ ৰুপৰেখা’, পৃষ্ঠাঃ ১৮-১৯\n পদ্মেশ্বৰ গগৈ, ‘তাহানিৰ বিহু আজিৰ বিহু’, কথা গুৱাহাটী, এপ্রিল-মে’ সংখ্যা ২০০৮\n ‘জমিলি নামৰ এজন মুছলমান ভ্রমনকাৰীয়ে বিহুৰ বিষয়ে লিখা টোকা। এই প্রাচীন টোকাটো সন্নিবিষ্ট বুৰজ্ঞীখন আলিগড় মুছলিম বিশ্ববিদ্যালয়ত সংৰক্ষিত হৈ আছে। ডঃ প্রফুল্ল দত্ত গোস্বামীয়ে উল্লেখ কৰা এই টোকাটো তীর্থ ফুকনৰ ‘বিহুৰ ঐতিহ্য তাৎপর্য আৰু সৌন্দর্যৰ সন্ধান’ গ্রন্থত সন্নিবিষ্ট কৰা হৈছে। পৃষ্ঠাঃ ২৬-২৭\n উইলিয়াম ৰবিনচন, A Descriptive Account of Assam পৃষ্ঠাঃ ২৬৯-২৭০\n হিতেশ্বৰ বৰবৰুৱা, ‘হিতেশ্বৰ বৰবৰুৱাৰ ৰচনাৱলী’,পৃষ্ঠাঃ ৫৭৬\n হেমাংগ বিশ্বাস,‘হেমাংগ বিশ্বাস ৰচনাৱলী’ সম্পাদনাঃ পৰমানন্দ মজুমদাৰ, অসম প্রকাশন পৰিষদ, গুৱাহাটীঃ২০০৮\n পদ্মেশ্বৰ গগৈ, ‘আজিৰ বিহু তাহানিৰ বিহু’, কথা গুৱাহাটী, এপ্রিল-মে’,২০০৮


গুলপীয়া খজুৱতি কি আৰু কিয় হয়? — বিকাশপেডিয়া\nমূল পৃষ্ঠা / স্বাস্থ্য / ৰোগসমূহ / গুলপীয়া খজুৱতি কি আৰু কিয় হয়?\nএই গৰমৰ বতৰত মই প্ৰায়েই ২-৩ জন গুলপীয়া খজুৱতিৰ ৰোগী চাই চিকিৎসা আগবঢ়াই আছোঁ৷ উল্লেখযোগ্য যে, প্ৰতিজন ৰোগীৰেই দেহৰ চৰ্মৰ বৰণ বগা আৰু তেওঁলোক মূলতঃ শীতৰ জলবায়ুযুক্ত দেশৰ বাসিন্দা৷\nতেওঁলোকৰ ঘৰ ৰাছিয়া, ৰোমানিয়া, তুৰস্ক, পোলেণ্ড, গ্ৰীচ, আলবানিয়া আদি দেশত৷ কৰ্মসূত্ৰে এই উষ্ণ জলবায়ুৰ দেশ কাটাৰলৈ আহিছে আৰু তেওঁলোকে দিনটোত ৮ ৰপৰা ১০ ঘণ্টা সময় কঠোৰ শ্ৰম কৰে৷ কৰ্মস্থলীত কোনো বাতানুকুল ব্যৱস্থা নাথাকে৷ তেওঁলোকৰ শৰীৰ ঘামেৰে প্ৰায়ে ভিজি থাকে৷ তেনে এক পৰিস্থিতি আৰু পৰিৱেশৰ মাজত কাম কৰা কোনো কোনোজন লোক এই গুলপীয়া চৰ্মৰোগত আক্ৰান্ত হৈ চিকিৎসকৰ কাষ চাপে৷\nগ্ৰীষ্ম কালত সততে হোৱা এই ৰোগ আমাৰ দেশতো নাথাকিবৰ কথা নাই সেয়ে এই ৰোগৰ বিষয়ে এটি আলোচনা পাঠকৰ জ্ঞাতাৰ্থে আগবঢ়ালোঁ৷ ১৮৬০ চনতে গিলবাৰ্ট নামৰ চিকিৎসা বিজ্ঞানীয়ে এই ৰোগৰ বৰ্ণনা পোনপ্ৰথমবাৰৰ বাবে আগবঢ়ায়৷ শৰীৰে সাময়িক কষ্ট পোৱাৰ বাহিৰে এই ৰোগে গুৰুতৰ ৰূপ ধাৰণ নকৰে আৰু সেয়ে ইয়াক বিশেষ অপকাৰী ৰোগ বুলি গণ্য কৰা নাযায়৷\nৰোগৰ উৎপত্তিৰ কাৰণ -\nবিজ্ঞানীসকলে এই ৰোগৰ নিৰ্দিষ্ট কাৰণ এতিয়ালৈকে চিনাক্ত কৰিব পৰা নাই৷ কাৰোবাৰ মতে বেক্টেৰিয়া নহ’লে শেলুৱৈয়ে কৰা এলাৰ্জি৷ আন কাৰোবাৰমতে আকৌ ভাইৰাচ(যেনে ৬ বা ৭নং হাৰপিজ ভাইৰাচ)৷\nৰোগৰ লক্ষণসমূহ -\nসাধাৰণতে পেটৰ, ডিঙিৰ নহ’লে কাষলতিৰ তলৰ ছালত ২ৰ পৰা ৫ ছেণ্টিমিটাৰ ব্যাসাৰ্ধৰ ডিম্বাকৃতিৰ এটি গুলপীয়া বা ৰঙচুৱা ছাপৰ দৰে আকৃতি দেখা দিয়ে৷ যাক হেৰাল্ড পেটচ্ (Herald patch) বোলে৷\n৭ ৰ পৰা ১৪ দিনৰ ভিতৰত সৰু সৰু ৰঙা বা গুলপীয়া উখহা দাগ (Maculo popular rash) ছালত দেখা দিয়ে৷ কেতিয়াবা এনে দাগে খ্ৰীষ্টমাছ-ট্ৰিৰ আকৃতিও লব পাৰে৷ আমি ঘামচি বুলি ভবা প্ৰত্যেকটো খজুৱতি, বিজবিজনি ঘামচি নহৈ গুলপীয়া খজুৱতি ৰোগো হ’ব পাৰে৷ সকলোবোৰ দাগ দেৰ, দুমাহ বা তাৰো কিছুদিনৰ পিছত নোহোৱা হৈ যায়৷ মুখমণ্ডল, মূৰ, হাত আৰু ভৰিৰ তলুৱাত এনে দাগ দেখা নাযায়৷\n৬০ শতাংশ ৰোগীৰ কম বা বেছিকৈ খজুৱতি থাকে৷ কিছুমান ৰোগীৰ আনুষংগিকভাৱে আভোক, চৰ্দি, মূৰৰ বিষ, শাৰীৰিক দুৰ্বলতা আদিও দেখা দিয়ে৷\nসাধাৰণতে ১০ ৰ পৰা ৩৫ বছৰৰ পুৰুষ বা মহিলাই এই ৰোগত ভোগে৷ ৬০ বছৰৰ ওপৰৰ লোকৰ এই ৰোগ হোৱা দেখা নাযায়৷\nএবাৰ এই অসুখ হলে দুনাই আকৌ হোৱা দেখা নাযায়৷\nএই ৰোগ সংক্ৰামক নহয়৷\nসধাৰণতে এই ৰোগে কোনো জটিলতাৰ সৃষ্টি নকৰে৷ চৰ্মৰ বৰণ ক’লা কিছুলোকৰ ছালত অসুখৰ পিছত মূগা দাগ বহুদিনলৈ থাকি যাব পাৰে৷ আন কিছুমানৰ ৰোগাক্ৰান্ত অংশত ছালৰ বৰণ ডাঠ (Hyperpigmentation) বা পাতল (Hypopigmentation) হব পাৰে৷\nৰোগৰ চিনাক্তকৰণ -\nৰোগৰ বৰ্ণনা আৰু লক্ষণসমূহৰ পৰা ৰোগ চিনাক্তকৰণ সহজে কৰিব পাৰি৷ তথাপিও সন্দেহ ওপজাব পৰা আন কিছুমান ৰোগ হ’ল- খৰ (Eczema), ৰিংৱৰ্ম, চৰিয়াচিচ, চিফিলিচ আৰু বগাচোম (Tinea versicolor)৷ প্ৰয়োজন সাপেক্ষে ৰোগ নিৰ্ণয় কৰিবলৈ ছালৰ বায়’প্সি কৰিব পাৰি৷ ফাংগাছ বা শেলুৱৈ চিনাক্ত কৰিবলৈ পটেচিয়াম পেৰ’ক্সাইডৰ সহায় লব পাৰি৷ চিফিলিচৰ সন্দেহ হ’লে তাৰ নিৰ্দিষ্ট পৰীক্ষা কৰিব লাগিব৷\nৰোগৰ চিকিৎসা -\nপোনতেই সোঁৱৰাই দিওঁ এই ৰোগৰ সময়ৰ লগে লগে নিজে নিজে উপশম ঘটিব পাৰে৷\n*ছালৰ জ্বলা-পোৰা, বিজবিজনি আদি কষ্টৰ নিৰাময়ৰ বাবে- কেলামিন, মইষ্টাৰাইজাৰ, মেণ্ঠল লোচন৷\n*খজুৱতি কমাবলৈ-এণ্টিএলাৰ্জিক দৰৱ যেনে ফেক্সডিন, ল’ৰাটিডিন, চেট্ৰিজিন৷\n*ষ্টেৰয়ড- খোৱা (প্ৰেডনিচলন, বিটামিঠাচন) আৰু লগোৱা ক্ৰীম (হাইড্ৰকৰ্টিচন)৷\n*এণ্টিভাইৰেল- এচাইক্লভিৰ নহলে ফেমিচাইক্লভিৰ কোনো কোনোৱে প্ৰয়োগ কৰে৷\n*এৰিথ্ৰমাইচিন এণ্টিবায়টিকৰ প্ৰয়োগ বিবাদজনক৷\n*সূৰ্য্যৰ ৰশ্মি আৰু আলট্ৰাভায়লেট ৰশ্মিৰ প্ৰয়োগ চিকিৎসকৰ পৰামৰ্শ অনুসৰি৷\n*গৃহ চিকিৎসা আৰু প্ৰাথমিক প্ৰতিবিধান:\n*গৰম পানীৰে গা নুধুব৷ ৰোগীয়ে শীতল জলেৰে স্নান কৰাটো বাঞ্ছনীয়৷\n*গা-ধোৱা পানী অ’টমিল মিহলাই লব পাৰে৷\n*কপাহী কাপোৰ পিন্ধিব৷ শৰীৰ শুকুৱাই ৰাখিবৰ প্ৰয়াস কৰিব৷\n*অসুখৰ সময়ত কছৰৎ নকৰিব৷\n*ফলমূল আৰু শাকপাচলি বেচিকৈ খাব৷\n*পানী যথেষ্ট পৰিমাণে গ্ৰহণ কৰিব৷\n*৩ মাহলৈ এনে ৰোগৰ উপশম নঘটিলে চিকিৎসকৰ কাষ চাপিব৷\nশেহতীয়া উন্নীতকৰণ: Jun 27, 2020


Edible Oil, Cooking Oil, Soyabean Oil, Sunflower Oil Price, Palm Oil Price, Mustard Oil Price, Central Government, Modi Government, Narendra Modi Government, Business News: খোৱা তেলৰ ওপৰত কেন্দ্ৰৰ বৃহৎ পদক্ষেপ ! তেলৰ মূল্য হ্ৰাস হ'ব নেকি ?– News18 assam\nHome » photogallery » nation »Edible Oil: খোৱা তেলৰ ওপৰত কেন্দ্ৰৰ বৃহৎ পদক্ষেপ ! তেলৰ মূল্য হ্ৰাস হ'ব নেকি ?\nEdible Oil: খোৱা তেলৰ ওপৰত কেন্দ্ৰৰ বৃহৎ পদক্ষেপ ! তেলৰ মূল্য হ্ৰাস হ'ব নেকি ?\nEdible Oil: কেন্দ্ৰৰ মাষ্টাৰষ্ট্ৰোকত ৰন্ধন তেলৰ মূল্য হ্ৰাস হোৱাৰ সম্ভাৱনা আছে।\n| May 28, 2022, 19:28 IST\nসাধাৰণ মানুহৰ বাবে সকাহৰ বাৰ্তা আহিব। সাধাৰণ মানুহৰ সকাহৰ বাবে, খোৱা তেল বা তৈলবীজৰ মূল্য একেধৰণে সস্তা হৈ পৰিছে। প্রতীকী ছবি ৷\nএফচিআইয়ে ৰাজস্থান, গুজৰাট আৰু মধ্য প্ৰদেশত খোৱা তেলৰ মূল্যত কোনো ক'লা বজাৰে হস্তক্ষেপ কৰিব নোৱাৰে তাৰ বাবে অভিযান আৰম্ভ কৰিছে। প্রতীকী ছবি ৷\nবিভিন্ন ঠাইত সামগ্ৰী বোৰ জমা কৰি কেইবাজনো অসাধু ব্যৱসায়ীয়ে কৃত্ৰিম চাহিদা সৃষ্টি কৰিছে বুলি জনা যায়৷ ফলস্বৰূপে সামগ্ৰীৰ মূল্য বৃদ্ধি হ'বলৈ ধৰিছে৷ । প্রতীকী ছবি ৷\nইয়াৰ পূৰ্বে, কেন্দ্ৰীয় চৰকাৰে চয়াবীন তেল আৰু সূৰ্যমুখী তেলৰ মূল্য হ্ৰাস কৰাৰ বাবে এক ডাঙৰ সিদ্ধান্ত লৈছিল।\nমোডী চৰকাৰে ২০২৪ চনৰ মাৰ্চলৈকে বছৰি ২০ লাখ টন কেঁচা চয়াবীন আৰু সূৰ্যমুখী তেলৰ ওপৰত শুল্ক আৰু কৃষি উপকৰ প্ৰত্যাহাৰ কৰাৰ সিদ্ধান্ত লৈছে। প্রতীকী ছবি ৷\nকেন্দ্ৰৰ সিদ্ধান্তৰ পিছত, খোৱা তেলৰ মূল্য সস্তা হোৱাৰ সম্ভাৱনা আছে৷ বিত্ত মন্ত্ৰালয়ৰ এক জাননীত জনোৱা হৈছে যে ২০২২-২৩ আৰু ২০২৩-২৪ বৰ্ষলৈকে বছৰি ২০ লাখ টন কেঁচা চয়াবীন আৰু সূৰ্যমুখী তেলৰ শুল্ক আৰোপ নকৰে৷\nকেন্দ্ৰই কৈছে যে আমদানি শুল্কৰ ৰেহাইৰ ফলত ঘৰুৱা মূল্য হ্ৰাস পাইছে আৰু মুদ্ৰাস্ফীতি নিয়ন্ত্ৰণ কৰাত সহায় কৰিব।প্রতীকী ছবি ৷


প্ৰৱ্ন্ধ - অসমীয়াৰ সুখ-দুখ\nHome ARTICLE bhogeswar-Dutta প্ৰৱন্ধ ভোগেশ্বৰ দত্ত প্ৰৱ্ন্ধ\nxukhdukh.com July 08, 2013 ARTICLE, bhogeswar-Dutta, প্ৰৱন্ধ, ভোগেশ্বৰ দত্ত,\nঅসমৰ ঐতিহাসিক সমাজ ৰূপান্তৰ আৰু তাৰ ভিত্তিত\nজনজাতীয়-জনগোষ্ঠীয় অধিকাৰৰ প্ৰশ্ন\nসমাজ বিজ্ঞানৰ তত্বমতে, কোনো এটা জাতি-সত্বাৰ প্ৰাথমিক পৰিচয় এক উমৈহতীয়া ভাষা, সংলগ্ন আৱাসভূমি, সাদৃশ্যপূৰ্ণ জীৱন নিৰ্বাহৰ প্ৰণালী, কৃষ্টি সংস্কৃতিৰ জীৱন্ত উপাদানবোৰেই সাৰবস্তু৷ এই উপাদান সমূহেই একোটা জাতিসত্বাৰ ঐতিহাসিক ভেটি গঢ়ি তোলে জাতিসত্তাৰ গৃহভূমিত৷\nসমাজৰ প্ৰগতিৰ ঐতিহাসিক প্ৰক্ৰিয়াত সামন্তীয় সমাজ ব্যৱস্থা পঁচি যোৱাৰ ভেটিত যি সমাজৰ বিকাশ ঘটিল সেই সমাজৰ নামেই পুঁজিবাদী সমাজ৷ পুঁজিবাদী ভাবাদৰ্শই হৈছে জাতীয়তাবোধ অথবা জাতীয়তাবাদ৷\nসমাজ বিজ্ঞানীৰ মতে, পুঁজিবাদী সমাজ ব্যৱস্থাৰ পৰবৰ্তী স্তৰৰ সমাজৰ নাম সমাজবাদী সমাজ৷ ইয়াৰে শীৰ্ষ স্তৰ নিৰ্ণয় কৰা হৈছে সাম্যবাদী সমাজ ব্যৱস্থা ৰূপে-য’ত এমুঠি মানুহে গৰিষ্ঠ সংখ্যকৰ ওপৰত চলাই থকা ৰাজনৈতিক আধিপত্য, আৰ্থিক শোষণ, সামাজিক নিষ্পেষণৰ ওৰ পৰি সকলো মানুহে পাব সম-মৰ্যদা, সম-অধিকাৰ আৰু সম-বিকাশৰ মানৱীয় অধিকাৰ৷তাকে কোৱা হয় মানুহৰ সামাজিক মুক্তি, ই ইতিহাসৰ এক দীঘলীয়া যাত্ৰা ৷ এই সাৰ্বজনীন প্ৰক্ৰিয়াৰ দ্বাৰা আমাৰ দেশৰ অংগ ৰাজ্য অসমৰ অংগৰাজ্য অসমৰ জাতি-জনগোষ্ঠী সমূহ আঁতৰি থাকিব নোৱাৰে, আমি তাৰ সম অংশীদাৰ৷\nসাৰ্বজনীন সমাজৰ বিকাশৰ পুঁজিবাদী স্তৰতে নতুন নতুন উদ্ভাৱন, যাতায়ত, যোগাযোগৰ উন্নতি, ব্যৱসায় বাণিজ্যৰ প্ৰসাৰ, শিক্ষাৰ বিস্তাৰ তথা নগৰীকৰণৰ সতে আছুতীয়া জাতি সত্বাৰ ধ্যান ধাৰণালৈও প্ৰভূত পৰিবৰ্তন কঢ়িয়াই আনিছে৷আধুনিক সমাজে একে আবাসভূমিতে বসবাস সহাৱস্থান কৰিবলৈ ভিন্ন ভাষা-ভাষী, সুকীয়া বিশ্বাস বা ধৰ্মীয় আচাৰ-আচৰণ কৰা লোকক বাধ্য কৰিছে ৷\nপুৰণি সমাজৰ কৃষি ফচল উৎপাদনৰ পৰিপূৰক ৰূপে বিস্তাৰ লাভ কৰিবলৈ ধৰিলে কল-কাৰখানাত তৈয়াৰী বিভিন্ন সামগ্ৰীয়ে৷ ই সামাজিক চিন্তা চেতনাতো প্ৰৱল প্ৰভাৱ পেলালে৷নতুন জীৱন পদ্ধতি আৰু নতুন প্ৰয়োজনে নতুন ৰূপত গঢ়ি তুলিলে বিভিন্ন জনগোষ্ঠীৰ মাজত পাৰস্পৰিক সহযোগিতা ৷পাৰস্পৰিক আত্মীয়তাই প্ৰসাৰ লভি অসমৰ সামাজিক জীৱনতো গঢ়ি তুলিলে সামাজিক ঐক্য সংহতি৷ উমৈহতীয়া সামাজিক প্ৰয়োজনত জনগোষ্ঠী সমূহৰ ঐক্য সন্মিলিত জাতিসত্তাও ৰচিত হ’ল৷ গঢ়ি উঠিব ধৰিলে জাতীয় জীৱনৰ বহল গাঁথনি অসমৰ জাতীয় জীৱন৷\nপ্ৰসংগক্ৰমে সোঁৱৰিব পাৰি যে, স্বৰ্গদেউ চুকাফাই সমকালীন জনগোষ্ঠী-ভিত্তিক ক্ষুদ্ৰ ক্ষুদ্ৰ গৃহভূমি সমূহক ঐক্যবদ্ধ কৰি এক সমন্বিত কেন্দ্ৰীয় ৰাজনৈতিক শাসন প্ৰণালীৰ আৰ্হি গঢ়ি তুলিছিল৷ সমাজ বিকাশৰ সামন্তীয় স্তৰত আমাৰ পূৰ্ব-পুৰুষ সকলৰ ভিন্ন জনগোষ্ঠীৰ আবাসিক খণ্ডত এক বহল ভিত্তিত উমৈহতীয়া গৃহভূমিত জন্ম লাভ কৰিলে এক ৰাজনৈতিক প্ৰশাসনীয় গোটে-তাৰেই নাম সামন্ত যুগৰ "অসম দেশ"৷\nঅসম দেশৰ অধিবাসী লোকসকলে সামন্তীয় সাম্ৰাজ্য বিস্তাৰৰ আক্ৰমণকাৰী সকলৰ বিৰুদ্ধে মাৰ-বান্ধি যুঁজ কৰিছিল৷ বাদশ্বাহৰ ৰাজপুত সেনাপতি ৰামসিংহক শৰাইঘাটৰ ৰণত নিৰ্ণায়কৰূপে পৰাস্ত কৰিছিল দেশপ্ৰেমিক যোদ্ধা অসমৰ সন্তান সকলে৷ শৰাইঘাটতেই অসমৰ বুৰঞ্জীয়ে এক যুগজয়ী আৰ্হি ৰচনা কৰিলে ৷ "দেশতকৈ মোমাই ডাঙৰ নহয়" বোলা লাচিত বৰফুকনৰ দেশপ্ৰেমৰ অনাবিল আৰ্হি৷ এই প্ৰেৰণাতে কবি কমলাকান্ত ভট্টাচাৰ্যই অসমীয়া জাতীয় গৌৰৱৰ বন্দনা কৰিলে এইদৰে-"পৰিও নপৰে, মৰিও নমৰে বান ভগদত্ত চুকাফা জাত", অৰ্থাৎ যুগে যুগে স্বাধিকাৰ ৰক্ষাৰ সংগ্ৰামত বিজয়ী অসমৰ সন্তান-সন্ততিসকল৷\nসেয়ে ৰসৰাজে ৰচিলে অসমৰ জাতীয় সংগীত " অ’ মোৰ আপোনাৰ দেশ" ৷ আনন্দৰাম ঢেকিয়াল ফুকনে ক’লে- "অসমখন হাবি-গুচি ফুলনিবাৰী হ’ব৷ ইয়াত ডুঙি গুচি ভাপ নাও হ’ব"৷ জ্যোতিপ্ৰসাদে প্ৰেৰণা দিলে 'লুইতৰ পাৰৰে আমি ডেকা ল’ৰা মৰিবলৈ ভয় নাই"৷ বিষ্ণু ৰাভাই আহ্বান জনালে, "অ’ অসমীয়া ডেকা দল, তোৰ বুকুতে লুকাই আছে অসীম শক্তি বল"৷ এয়ে আমাৰ ওপজা মাটি, জাৱন-মৰণৰ সাধনাৰ থলী ৷ শংকৰ-মাধৱ-আজান ফকীৰৰ সংহতিৰ গৃহভূমি৷\nইতিহাসৰ দীঘলীয়া যাত্ৰা পথত সামন্ত যুগৰ "স্বাধীন দেশ" আৰু আছুতীয়া জাতীয়তাৰ ৰূপান্তৰ ঘটিল৷ পুঁজিবাদৰ বিকাশে সামন্ত যুগৰ উৎপাদন প্ৰণালী, ব্যৱসায় বৃদ্ধিৰ প্ৰসাৰ, আধুনিক শিক্ষাৰ বিস্তাৰ আদিয়ে চিন্তা-চৰ্চা আৰু নতুন কাৰ্য প্ৰণালীৰে, নতুন ধৰণৰ ৰাষ্ট্ৰীয়তাবাদৰ চিন্তা ধাৰাই (Nationhood), বহু জাতিসত্তা, বহুভাষিক, বহু ধৰ্মাৱলম্বী, কৃষ্টি সংস্কৃতিৰ ধাৰক-বাহক হৈ এক নতুন সমাজ জীৱন ঠন ধৰি উঠিল৷ দেশপ্ৰেমিক ৰাষ্ট্ৰীয়তাবাদৰ ভাবাদৰ্শ, সন্মিলিত সহাবস্থানৰ চিন্তা-চেতনা, সামাজিক আচৰণ, আৰু গণতান্ত্ৰিক চৰিত্ৰৰ বহুজাতিক ৰাষ্ট্ৰ ব্যৱস্থাই বিকাশ লাভ কৰিলে ৷\nসেই দিশৰ পৰা ভাৰতীয় ৰাষ্ট্ৰীয়তাবাদৰ সামাজিক, ৰাজনৈতিক পটভূমি হ’ল সাম্ৰাজ্যবাদী বৃটিছৰাজৰ শোষণ অপশাসনৰ শিকলি ছিঙিবলৈ সকলো অংগ অঞ্চলৰ জনগণে ঐক্যবদ্ধ ভাৱে কৰা প্ৰায় শতবৰ্ষীয় ৰাষ্ট্ৰীয় সাধীনতাৰ সংগ্ৰাম৷\nদেশৰ স্বাধীনতা সংগ্ৰামৰ ধ্বনি আছিল, "ভাৰত মাতা-কী জয়, বৃটিছৰাজ ভাৰত ত্যাগ কৰা"৷ ৰাষ্ট্ৰীয় মুক্তি সংগ্ৰামত দেশৰ অন্যান্য অঞ্চলৰ দৰে, অসমতো বহু মুক্তিযোদ্ধাই শ্বহীদ বৰণ কৰিছিল৷\nস্বাধীনোত্তৰ ভাৰতত ৰাষ্ট্ৰীয় গাঁথনিৰ বিষয়ে সংবিধানত কোৱা হ’ল "ৰাজ্য সমূহৰ ঐক্যৰ ভিত্তিত পুনৰ গঠনো কৰা হ’ল৷ ভাষাসমূহক আঞ্চলিক ভাষা ৰূপে সংবিধান স্বীকৃতি দিলে৷ সেয়ে ইংৰাজীত কোৱা হয়-"The Indian Nation is essentially the composite union of differenet nationalities living in different territories having unity in diversities of different languages, cultural traditions and heritage, religious faith depending on similar means of production and way of of life".\nএই সূত্ৰৰ আধাৰত ভাৰতীয় কোন বুলি সোধা প্ৰশ্ন উঠিলে টপৰাই ক’ব লাগিব যে ১৯৫০ চনৰ ২৬ জানুৱাৰীত আমাৰ দেশৰ জনগণে সংবিধান গ্ৰহণৰ দিনা ভাৰতৰ ৰাজনৈতিক মেপৰ এলেকাত বসবাসী সকলো জাতিসত্তা, জনগোষ্ঠী, ভাষা-ভাষী, ধৰ্মাৱলম্বী নানা কৃষ্টি-সংস্কৃতিৰ ধাৰাক বহন কৰা লোকসকলৰ সামূহিক পৰিচয় ভাৰতীয় নাগৰিক । এইটো এটা সাংবিধানিক ৰাজনৈতিক সূত্ৰ৷ এই সূত্ৰই ভাৰতৰ নাগৰিকসকলৰ সমূহৰ বাহক সকলো উপাদান বহন কৰিছে । বৈচিত্ৰ্যৰ মাজৰ ঐক্যৰ সামুহিক পৰিচয় দাঙি ধৰিছে।\nভাৰত প্ৰজাতন্ত্ৰৰ অংগৰাজ্য অসম । আমাৰ ৰাজ্যখনত সততে প্ৰশ্ন উঠে অসমৰ খিলঞ্জীয়া নাগৰিকসকলৰ নিজৰ গৃহভূমিত অধিকাৰসমূহ সুৰক্ষিত আৰু যথাৰ্থ ৰূপত সাব্যস্ত হৈছেনে ? ইত্যাদি অনেক প্ৰশ্ন । সেয়ে সময়ে সময়ে খিলঞ্জীয়া জনগোষ্ঠীসমূহৰ অধিকাৰৰ প্ৰশ্নটোৱে মুকলি আলোচনা দাবী কৰে ।\nঅসমৰ সমাজ জীৱনত খিলঞ্জীয়া প্ৰসংগত ইতিহাসৰ আধাৰত এটা সূত্ৰ নিৰ্ণয় কৰি লোৱাটো অপৰিহাৰ্য হৈ উঠিছে । সেই দিশৰ পৰা ৰাজ্যখনৰ অধিবাসী বা খিলঞ্জীয়া নাগৰিক বুলিলে আমি ক’ব পাৰো ব্ৰিটিছ ঔপনিবেশিকৰাজে অসম অধিকাৰ কৰাৰ পৰা অৰ্থাৎ ১৮২৬ চনৰ পৰা স্বাধীন ভাৰতৰ সংবিধান গ্ৰহণৰ দিন (১৯৫০ চনৰ ২৬ জানুৱাৰী) পৰ্যন্ত অসমৰ ভূ-খণ্ডত সন্মিলিতভাৱে বসবাস কৰি থকা বিভিন্ন জাতিসত্তা, বিকাশমান জনগোষ্ঠীসমূহৰ সকলো লোকক সামৰি যি এক সামূহিক পৰিচয় হ’ব, সেই লোকসকলকে অসমৰ খিলঞ্জীয়া লোক হিচাপে গ্ৰহণ কৰিব পাৰি ।\nসেই সূত্ৰই সামৰা লোকসকলক অসমীয়া জাতিসত্তাৰ মুল উপাদান খিলঞ্জীয়া নাগৰিক ৰূপে স্বীকৃত হওক, যাক অসমীয়া জনগণ ৰূপে উমৈহতীয়া পৰিচয় দি সকলো জনগোষ্ঠীৰ লোকসকলৰ সমমৰ্য্যদা, সমঅধিকাৰ, সমবিকাশৰ অধিকাৰসমূহ স্বীকৃত হওক । অসমীয়া জাতিসত্তাক বহু উপাদান বিশিষ্ট জাতিসত্তা ৰূপে নিজৰ গৃহভূমিত জাতীয় স্বকীয়তাৰ সুৰক্ষাত প্ৰাথমিকতা দিয়া হওক ।\nএই প্ৰসংগতেই অসম চুক্তিৰ ষষ্ঠ অনুচ্ছেদত উল্লেখিত সাংবিধানিক ৰক্ষা কবচ, বিধায়িনী আৰু আইনগত সুৰক্ষা অসমৰ খিলঞ্জীয়া লোক/নাগৰিকসকলৰ ক্ষেত্ৰতো প্ৰযোজ্য কৰিব লাগিব । সেই দিশো আমি দোহাৰিছোঁ ।\nঅসমৰ অন্যান্য পিছপৰা শ্ৰেণীভূক্ত কোঁচ-ৰাজবংশী, টাই-আহোম, চুতীয়া, মৰাণ, মটক, চাহ-শ্ৰমিক গোষ্ঠীসমূহ( প্ৰাক্তনসকলকো সামৰি) খিলঞ্জীয়া জনগোষ্ঠীসমূহ নতুন সাংবিধানিক মৰ্য্যদা দাবী কৰি আহিছে । সেই দাবী হৈছে সংবিধানগতভাবে উক্ত জনগোষ্ঠীসমূহক অসমৰ ভৈয়ামবাসী জনজাতিৰ মৰ্য্যদা । জনগোষ্ঠীসমূহে দীৰ্ঘদিন একক আৰু যুক্তভাবে এই ন্যায্য দাবী ৰাষ্ট্ৰপতিৰ ওচৰত দাঙি ধৰি আহিছে ।\nএই দাবীক অসমৰ সকলো ৰাজনৈতিক দল-সংগঠনে সমৰ্থনো কৰে । সেই সহমতক সন্মান জনাই সংযুক্ত মৰ্চাৰ চৰকাৰে সৰ্বদলীয় ভিত্তিত ১৫জন সাংসদক সদস্যৰূপে লৈ এখন সংসদীয় বাচনি কমিটী ১৯৯৬ চনত গঠন কৰি দিছিল । বাচনি কমিটীয়ে উক্ত জনগোষ্ঠী ছটাক অসমৰ ভৈয়াম জনজাতি মৰ্য্যদা দিবলৈ ৮-৮-৯৭ তাৰিখেই ভাৰত চৰকাৰৰ ওচৰত অনুমোদন প্ৰতিবেদন দাখিল কৰিলে । অসম বিধান সভাতো দুবাৰ সৰ্বসন্মত প্ৰস্তাৱ গৃহীত কৰি কেন্দ্ৰীয় চৰকাৰৰ ওচৰত দাখিল কৰিছিল । তথাপি ৰাষ্ট্ৰশক্তি নিৰ্বিকাৰ । জনগনৰ ন্যাৰ্য্য গণতান্ত্ৰিক দাবীক মানি ল’বলৈ ৰাষ্ট্ৰশক্তিৰ ৰাজনৈতিক ইচ্ছাৰ অভাৱ সকলোৱেই লক্ষ্য কৰিছে । সংগ্ৰামী জনগোষ্ঠীসমূহৰ মনতো নানা ধৰণৰ ক্ৰিয়া-প্ৰতিক্ৰিয়া দেখা গৈছে । এনে অৱস্থাত দলমত, জনগোষ্ঠী নিৰ্বিশেষে সকলোৱে ঐক্যবদ্ধ হৈ এই দাবী আদায়ৰ বাবে প্ৰবল জনমত সংগঠন কৰাৰ বাহিৰে গণতান্ত্ৰিক শক্তিসমূহৰ সন্মুখত বিকল্প নাই ।\nআমাৰ দৃঢ়মত- উক্ত জনগোষ্ঠীসমূহক জনজাতিৰ মৰ্য্যদা দিলে ৰাজ্যখনৰ ৭০ শতাংশ অধিবাসী বা খিলঞ্জীয়া লোকে জনজাতীয় মৰ্য্যদা পাব । এই মৰ্য্যদাক সাংবিধানিক ভাবে সুৰক্ষা দিবলৈ সাম্প্ৰতিকে নাগালেণ্ডৰ ক্ষেত্ৰত প্ৰৰ্যোজ্য সংবিধানৰ ৩৭১(এ) অনুচ্ছেদ অসমৰ ক্ষেত্ৰত প্ৰৰ্যোজ্য কৰি ৰাজ্যখনৰ সম্পদসমূহৰ ওপৰত ৰাজ্যবাসীৰ অধিকাৰ সাব্যস্তৰ পথো মুকলি হ’ব ।\nআনহাতে বৰ্তমান জন্মু-কাশ্মীৰত প্ৰযোজ্য কৰি সি ৰাজ্যখনৰ ভাষিক-সংস্কৃতিক স্ব্কীয়তা আৰু ৰাজ্যিক স্বায়ত্ততা সুৰক্ষিত আৰু ৩৭৩ অনুচ্ছেদ অসমৰ ক্ষেত্ৰতো প্ৰয়োগ কৰি ৰাজ্যখনৰ অধিবাসী লোকসকলৰ ভাষিক,সাংস্কৃতিক সম্পদৰ সুৰক্ষাৰ লগতে ৰাজনৈতিক স্বাধিকাৰো প্ৰযোজ্য কৰাৰ পথ সুগম হ’ব ।\nআনহাতে , এই কথাও স্পষ্ট হোৱা দৰকাৰ যে ১৯৫০ চনৰ ২৬ জানুৱাৰী পৰা পিছৰ সময়ছোৱাত যিসকল লোক অসমলৈ আহি নানা কৰ্মক্ষেত্ৰত আত্মনিয়োগ কৰি আছে, সেই লোকসকলক ৰাজ্যখনৰ অখিলঞ্জীয়া লোক/নাগৰিক হিচাপে বিবেচনা কৰি তেখেতসকলৰ ক্ষেত্ৰতো দেশৰ সংবিধানত স্বীকৃত সকলো অধিকাৰ অক্ষুন্ন ৰাখিব লাগিব ।\n১৯৭১ চনৰ ২৪ মাৰ্চৰ পাছত অহা অভাৰতীয় নাগৰিকসকলক চিনাক্ত কৰি বহিস্কাৰ কৰাৰ দাবী আদায় হ’ব লাগিব । তাৰ বাবে দলমত, সংগঠন, জাতি-জনজাতি, জনগোষ্ঠী, ভাষা-ধৰ্ম মত নিৰ্বিশেষে সকলো লোকৰ ঐক্যবদ্ধ প্ৰবলতম জনমত গঢ়াৰ বিকল্প নাই । এই গণতান্ত্ৰিক পথেদিয়েই সকলোৱে আগ বাঢ়ো আহক ।\nবৰ্তমানে এই বিষয়টোৱে আলোচনাত বহা আলফা সকলৰ দাবীৰ তালিকাটো স্থান পাইছে আৰু আলোচনাৰ মেজত এই দাবীৰ প্ৰতি সহমৰ্মিতা দেখুৱাবলৈ কেন্দ্ৰীয় চৰকাৰক বাধ্য কৰাটো অতিশয় গুৰুত্বপূৰ্ণ কথা হৈ দেখা দিছে৷ অসমৰ সচেতন ৰাইজে গোটেই বিষয়টো জানি-বুজি এক সচেতন দৃষ্টিৰে পৰ্যবেক্ষনত ৰাখিবলৈ ইয়াৰে আহ্বান জনালো ৷\n( লেখক অসমৰ এজন প্ৰবীণ বাওঁপন্থী নেতা তথা বুদ্ধিজীৱি)\n*দৈনিক জনমভূমি কাকতত প্ৰকাশিত প্ৰৱন্ধৰ সংবৰ্ধিত ৰূপ\nপ্ৰৱন্ধটিৰ অসমীয়া ইউনিকোডকৰণ কৰিলে অৰূপজ্যোতি সন্দিকৈ আৰু অজয় লাল দত্তই ৷\nআন আন সাময়িক দৃষ্টিকোন তথা প্ৰৱন্ধৰ বাবে ইয়াতে ক্লিক কৰক\nTags # ARTICLE # bhogeswar-Dutta # প্ৰৱন্ধ # ভোগেশ্বৰ দত্ত\nBy xukhdukh.com on July 08, 2013\nLabels: ARTICLE, bhogeswar-Dutta, প্ৰৱন্ধ, ভোগেশ্বৰ দত্ত


ব্ৰাহ্মীৰ উপকাৰীতা আৰু ইয়াৰ ব্যৱহাৰ - Benefits of Brahmi - Helthy Leaf\nপ্ৰাচীন কালৰ পৰাই ঔষধ হিচাবে ব্ৰাহ্মী বনৌষধি ব্যৱহাৰ হৈ আহিছে। ব্ৰাহ্মীৰ উপকাৰীতা আৰু ইয়াৰ গুণৰ ফলস্বৰূপ বিজ্ঞানীসকলে ব্ৰাহ্মীৰ ওপৰত নিৰন্তৰ গৱেষণা কৰি আছে। বিজ্ঞানীসকলে মানৱ স্বাস্থ্যৰ বাবে ব্ৰাহ্মীৰ লাভালাভ কেনেকৈ আৰু কিদৰে প্ৰাপ্ত কৰিব পাৰি জানিবলৈ কাম কৰি আছে। এই প্ৰৱন্ধত ব্ৰাহ্মীয়ে আমাক স্বাস্থ্যৱান কৰি ৰখাত কেনেদৰে কাৰ্যকৰী সেই বিষয়ে বৰ্ণনা কৰা হৈছে ৷\nBenefits of Brahmi – ব্ৰাহ্মীৰ উপকাৰীতা আৰু ইয়াৰ ব্যৱহাৰ\nBenefit of Brahmi Beauty and Health\nব্ৰাহ্মী কি ? What is Brahmi ?\nব্ৰাহ্মী হৈছে এক ঔষধি উদ্ভিদ যাৰ পাত, ফুল, ফল, বীজ আৰু শিপা ঔষধ হিচাপে ব্যৱহাৰ কৰা হয়। ইয়াক “brain booster” বুলিও কোৱা হয়।\nব্ৰাহ্মীৰ কাণ্ড আৰু পাতবোৰ কোমল আৰু মণ্ডযুক্ত আৰু বগা ফুল থাকে। এই ভেষজবিধ সেমেকা ঠাইত বৃদ্ধি হয়। ভাৰতত, ইয়াক বিভিন্ন নামেৰে জনা যায় যেনে সৌম্যলতা, নীৰব্ৰাহ্মী, দ্ৰৱণ, জলব্ৰাহ্মী, জলনিম, জলবুটী ইত্যাদি।\nব্ৰাক্ষ্মীৰ বৈজ্ঞানিক নাম (Scientific Name)\nব্ৰাক্ষ্মীৰ উপকাৰীতা (Benefits of Brahmi)\n1. আলঝাইমাৰ বাবে উপকাৰী (Good for Alzheimer)\nব্ৰাহ্মীৰ antioxidant, anti-inflammatory আৰু anti-conveccent গুণাগুণ আছে। এই গুণাগুণবোৰে মস্তিষ্কৰ কাৰ্যকাৰিতা উন্নত কৰে, লগতে epilepsy, insomnia আৰু anxiety উপশম কৰাত কাৰ্যকৰী হ’ব পাৰে।\n2. ৰক্ত সঞ্চালনৰ বাবে ব্ৰাহ্মী চূৰ্ণ (Brahmi Churna for Blood Circulation)\nব্ৰাহ্মীত পোৱা nitric oxide ৰক্তচাপ হোৱাৰ আশংকা হ্ৰাস কৰে। ই তেজ পাতল কৰে, যাৰ ফলত সহজে শিৰাবোৰলৈ তেজ প্ৰবাহিত হ’ব পাৰে।\nব্ৰাক্ষ্মী চূৰ্ণ(Brahmi Churna) কিনিবলৈ সহজে উপলব্ধ…..\n3. উদ্বেগ বা চিন্তা দূৰ কৰে (Remove Anxiety)\nব্ৰাহ্মী বনৌষধিয়ে উদ্বেগ আৰু stress হ্ৰাস কৰাত সহায় কৰিব পাৰে। ইয়াক adaptogenic ভেষজ বুলি গণ্য কৰা হয় অৰ্থাৎ ই শৰীৰৰ চাপ উপশম কৰাত কাৰ্যকৰী হ’ব পাৰে।\n4. কৰ্কট ৰোগৰ বাবে ব্ৰাহ্মী গুণাগুণ (Brahmi Properties for Cancer)\nব্ৰাহ্মী বনৌষধিৰ anticancer গুণ আছে। এই কাৰণে মস্তিষ্কৰ টিউমাৰৰ কোষবোৰ ধ্বংস কৰাৰ লগতে breast cancer আৰু colon cancer ৰোগৰ ক্ষতিকাৰক কোষৰ বিকাশ প্ৰতিহত কৰাত সহায়ক হ’ব পাৰে।\n5. বিষত ব্ৰাহ্মী তেলৰ উপকাৰীতা (Benefits of Brahmi oil in Pain)\nব্ৰাহ্মীক Painkiller হিচাপেও ব্যৱহাৰ কৰিব পাৰি। ইয়াত পোৱা এণ্টিঅক্সিডেণ্ট গুণাগুণবোৰে ইয়াক painkiller হিচাপে উপস্থাপন কৰে। এই গুনৰ বাবে ব্ৰাহ্মীক Neuropathic pain ৰ ক্ষেত্ৰত চিকিৎসা হিচাপে ব্যৱহাৰ কৰিব পাৰি।\nবজাৰত অথবা অʼনলাইন(online) যোগে ব্ৰাক্ষ্মী তেল(Brahmi Oil) কিনিবলৈ সহজে উপলব্ধ…..\n6. ৰোগ প্ৰতিৰোধ প্ৰণালীৰ উন্নতি কৰে (Improve Immune System)\nব্ৰাহ্মীয়ে স্বাভাৱিকতে আপোনাৰ ৰোগ প্ৰতিৰোধ প্ৰণালী উন্নতি কৰাত সহায় কৰিব পাৰে। ব্ৰাহ্মী সেৱনে শৰীৰক শক্তিশালী কৰা লগতে ইয়াত থকা antioxidant গুণাগুণৰ বাবে ৰোগ প্ৰতিৰোধ প্ৰণালীও উন্নত কৰে।\n7. ডায়েবেটিচ নিয়ন্ত্ৰণত ব্ৰাহ্মীৰ উপকাৰীতা (Benefits of Brahmi in Controlling Diabetes)\nব্ৰাহ্মীৰ antioxidant লগতে antidiabetic গুণাগুণ আছে। সেইকাৰণে ব্ৰাহ্মীয়ে চুগাৰ নিয়ন্ত্ৰণ কৰিব পাৰে। ইয়াৰ antihyperglycemic গুণাগুণো আছে, যাৰ ফলত টাইপ2ডায়বেটিচত ব্ৰাহ্মীৰ ইতিবাচক প্ৰভাৱ দেখা যায়।\n8. পাচন তন্ত্ৰ শক্তিশালী কৰিবলৈ ব্ৰাহ্মী বনৌষধি (Brahmi Herbs Strengthen the Digestive System)\nব্ৰাহ্মী হৈছে ভিটামিন আৰু খনিজ পদাৰ্থৰ এক ভাল উৎস। ইয়াত থকা আঁহে (fiber) অন্ত্ৰৰ পৰা ক্ষতিকাৰক পদাৰ্থ পৰিষ্কাৰ কৰি পাচন তন্ত্ৰ শক্তিশালী কৰে। ই পাচন তন্ত্ৰক ধীৰ কৰি প্ৰচুৰ শক্তি প্ৰদান কৰে আৰু শৌচৰ পৰিমাণ বৃদ্ধি কৰে।\n9. মৃগীৰোগৰ বাবে ব্ৰাহ্মীৰ চিকিৎসা (Brahmi’s Treatment for Epilepsy)\nআয়ুৰ্বেদৰ ব্ৰাহ্মী জৈৱিক আৰু কাৰ্যকৰী স্নায়ুতন্ত্ৰৰ বিকাৰ আঁতৰাবলৈ nerve tonic হিচাপে বহু শতাব্দী ধৰি ব্যৱহাৰ হৈ আহিছে। আনহাতে, মৃগীৰোগৰ ক্ষেত্ৰত, বহুতো আয়ুৰ্বেদিক ঔষধ ব্যৱহাৰ কৰা হয়, যাৰ Anti-epileptic drugs (AEDs) (মৃগীৰোগ নিৰাময় কৰা ঔষধ) আছে। এই ক্ষেত্ৰত, আমি ক’ব পাৰোঁ যে ব্ৰাহ্মী সেৱনে ৰোগবিধ আৰোগ্য কৰিব পাৰে আৰু ইয়াক ব্যৱহাৰ কৰাৰ দ্বাৰা উপকৃত হ’ব পাৰে।\n10. শ্বাস-প্ৰশ্বাসৰ স্বাস্থ্যৰ বাবে ব্ৰাহ্মীৰ উপকাৰীতা (Benefits of Brahmi for Respiratory Health)\nব্ৰাহ্মী extract বা ৰসত Antioxidants আৰু adeptogenics থাকে, যি Bronchitis আৰু asthma দৰে ৰোগ নিৰাময় কৰাত সহায় কৰিব পাৰে।\n11. এণ্টিঅক্সিডেণ্ট হিচাবে ব্ৰাহ্মী ভেষজ (Antioxidant Brahmi Herb)\nব্ৰাহ্মীক Antioxidantৰ এক ভাল উৎস বুলি গণ্য কৰা হয়। এই Antioxidant গুণাগুণৰ বাবেই ব্ৰাহ্মীয়ে শৰীৰত Oxidative stress হ্ৰাস কৰিব পাৰে। ই Oxidant ক্ষতিকাৰক প্ৰভাৱ হ্ৰাস কৰাতো কাৰ্যকৰী হ’ব পাৰে৷\n12. মানসিক ক্ষমতা বৃদ্ধিত ব্ৰাহ্মীৰ উপকাৰীতা (Helpful in Increasing Concentration)\nব্ৰাহ্মীক প্ৰাকৃতিক এণ্টিঅক্সিডেণ্ট বুলি কোৱা হয়, যি মস্তিষ্কৰ বিকাশত স্নায়ুসুৰক্ষামূলক(Neuroprotective) ভূমিকা পালন কৰিব পাৰে। ইয়াক মানসিক ক্ষমতা বৃদ্ধি কৰিবলৈ ব্যৱহাৰ কৰা হয়। ই একাগ্ৰতা, বুজাবুজি, জ্ঞান আৰু সতৰ্কতা বৃদ্ধি কৰাত সহায় কৰে ৷\n13. মূত্ৰবৰ্ধক ব্ৰাহ্মী গুৰি (Diuretic Brahmi Powder)\nব্ৰাহ্মীৰ বহুতো ঔষধি গুণ আছে যি আমাৰ স্বাস্থ্যৰ বাবে উপকাৰী হ’ব পাৰে। এই গুণবোৰৰ ভিতৰত, diuretics অৰ্থাৎ মূত্ৰ বৃদ্ধি কৰা ইয়াৰ এটা গুণ, যি শৰীৰৰ পৰা অতিৰিক্ত পানী আঁতৰ কৰে আৰু পানী ধৰি ৰখা, বৃক্কৰ পাথৰ আৰু অন্যান্য ৰোগ সৃষ্টি কৰা ৰোধ কৰে।\nব্ৰাক্ষ্মী গুৰি বজাৰত অথবা অʼনলাইন (online) ত সহজে উপলব্ধ…\n14. ছালৰ বাবে ব্ৰাহ্মীৰ উপকাৰীতা (Skin Benefits of Brahmi)\nব্ৰাহ্মীৰ এক estringent আছে, যি ছালৰ বাবে উপকাৰী। বহুতো প্ৰসাধনত estringent ব্যৱহাৰ কৰা হয়। ছালৰ ছিদ্ৰবোৰ পৰিষ্কাৰ কৰি, অতিৰিক্ত তেল আঁতৰ কৰাত estringent কাম কৰে।\nব্ৰাহ্মীৰ extract বা ৰস গোলাপৰ পানীৰ সৈতে মিহলি কৰক আৰু ইয়াক মুখত প্ৰয়োগ কৰক।\nতাৰ পিছত ইয়াক ৫ মিনিটৰ পিছত পানীৰে ধুই পেলাওক।\nব্ৰাহ্মীৰ ভিতৰত পোৱা pentacyclic triterpin সাধাৰণতে antiwrinkle যৌগ হিচাপে ব্যৱহাৰ কৰা হয়, যি মুখৰ ছালৰ কোঁচখোৱা আঁতৰাই মুখখন স্বাস্থ্যৱান কৰাত সহায় কৰিব পাৰে। ইয়াৰ antioxidant গুণাগুণো আছে, যি free radicals ৰ সৈতে যুঁজিব পাৰে আৰু ছাল স্বাস্থ্যৱান ৰখাত সহায় কৰিব পাৰে আৰু লগতে wrinkle আৰু প্ৰদাহ হ্ৰাস কৰিব পাৰে ।\nব্ৰাহ্মী পাউদাৰ পানীৰ সৈতে মিহলি কৰক আৰু এটা পেষ্ট বনাওক।\nতাৰ পিছত আপুনি ইয়াক মুখত ফেচপেকৰ দৰে ব্যৱহাৰ কৰে।\nব্ৰাক্ষ্মীৰ পাউদাৰ অʼনলাইন যোগে ক্ৰয় কৰিব পাৰে…\nব্ৰাহ্মীক Antiseptic বুলিও গণ্য কৰা হয়।\nইয়াত থকা antimicrobial গুণাগুণবোৰে kolezone বৃদ্ধি কৰাৰ লগতে ছালৰ খহটা, ঢিলা হোৱা আৰু wrinkles উপশম কৰি ছাল উজ্জ্বল আৰু স্বাস্থ্যৱান কৰাত সহায় কৰিব পাৰে ৷\nব্ৰাহ্মী তেলৰ কিছু টোপাল হালধি আৰু গোলাপ জলৰ লগত মিহলাই মুখত লগাওক৷ কিছুসময় পিছত ঠাণ্ডা পানীৰে ধুই পেলাওক ৷\nব্ৰাক্ষ্মীৰ তেল অʼনলাইন যোগে ক্ৰয় কৰিব পাৰে…\n15. চুলিৰ বাবে ব্ৰাহ্মীৰ উপকাৰীতা (Hair Benefits of Brahmi)\nব্ৰাহ্মীত পোৱা antioxidant গুণাগুণে চুলি সৰা প্ৰতিহত কৰাত কাৰ্যকৰী হ’ব পাৰে। ই ৰক্ত সঞ্চালন আৰোগ্য কৰে, চুলিৰ গুৰি শক্তিশালী কৰে।\nব্ৰাহ্মী, আমলখি আৰু ভৃংগৰাজ একেলজে পিচি এটি মিশ্ৰন তৈয়াৰ কৰক ৷\nএই মিশ্ৰণটো গোটেই ৰাতি এটা লোহাৰ পেনত ৰাখিব।\nৰাতিপুৱা ১০ ৰ পৰা ১৫ মিনিটৰ বাবে আপোনাৰ চুলিত এই পেষ্টটো প্ৰয়োগ কৰক।\nসপ্তাহত দুবাৰ কৈ এনে কৰিলে চুলি সৰা বন্ধ হয়।\nব্ৰাহ্মী তেলৰ উপকাৰিতা চুলিৰ বিকাশৰ বাবেও। ব্ৰাহ্মীত ভিটামিন আৰু খনিজ পদাৰ্থৰ দৰে পুষ্টিৰ এক ভাল উৎস বুলি গণ্য কৰা হয়।\nব্ৰাহ্মী ভেষজ তেলৰ সৈতে দৈনিক চুলিৰ মালিচ কৰিলে চুলিৰ শক্তি আৰু উজ্জ্বলতা বাঢ়ে ৷\nব্ৰাক্ষ্মী তেল (Brahmi Oil) অʼনলাইন যোগে সহজে ক্ৰয় কৰিব পাৰে…\nব্ৰাহ্মী কিদৰে ব্যৱহাৰ কৰিব ? (How to Use Brahmi)\nব্ৰাহ্মীক বিভিন্ন ধৰনে ব্যৱহাৰ কৰি পৰা যায়। আমি ইয়াক চাহ হিচাপে, পেষ্ট হিচাপে, কাঢ়া হিচাপে আৰু লগতে ঔষধ হিচাপেও ব্যৱহাৰ কৰিব পাৰোঁ। ইয়াৰ উপৰিও, আন কিছুমান ব্যৱহাৰ আছে, যেনে:\nগাঁঠিৰ বিষ আৰু মুৰৰ বিষত এই ব্ৰাহ্মী তেল ব্যৱহাৰ কৰিব পাৰি।\nইয়াৰ পাতবোৰ পানীত উতলায় কাঢ়া হিচাপে খাব পাৰি।\nডিঙি আৰু বুকুত প্ৰয়োগ কৰা ব্ৰাহ্মী পেষ্ট কাঁহ আৰু নিউমোনিয়াত অতি উপযোগী।\nব্ৰাহ্মী পেষ্টে প্ৰদাহ হ্ৰাস কৰাত সহায় কৰে।\nশিশুৰ ডায়েৰিয়া উপশম কৰিবলৈ চিকিৎসকৰ তত্বাৱধানত পাতৰ ৰস দিয়া হয়।\nসতেজ ব্ৰাহ্মী পাতৰ পৰা তৈয়াৰ কৰা চাহৰ সৈতে মৌ মিহলি কৰি খালে মনত ইতিবাচক প্ৰভাৱ পেলায়।\nব্ৰাহ্মী ক শাক হিচাবেও খাব পাৰি৷ ব্ৰাহ্মী শাকক ঘিউ লগত ভাজি খাব পাৰে৷\nকেতিয়া ব্ৰাহ্মী ব্যৱহাৰ কৰিব ? (When to use Brahmi)\nব্ৰাহ্মীৰ গুনাগুনবোৰৰ সুবিধা ল’বলৈ ইয়াক\nকাঢ়া ৰূপত যিকোনো সময়তে খাব পাৰি।\nকিমান খাব (Dosage of Brahmi)\nচাহ তৈয়াৰ কৰিবলৈ ব্ৰাহ্মীৰ ৫ ৰ পৰা ৭ টা পাত ব্যৱহাৰ কৰিব পাৰি, কিন্তু পেষ্ট আদিৰ বাবে ইয়াৰ পৰিমাণ ইয়াৰ ব্যৱহাৰৰ ওপৰত নিৰ্ভৰ কৰে।\nব্ৰাহ্মীৰ পাৰ্শ্বক্ৰিয়াসমূহ (Side Effects of Brahmi)\nযিকোনো বস্তুৰ অত্যাধিক ব্যৱহাৰে লাভতকৈ বেছি ক্ষতি কৰিব পাৰে। একেদৰে, ব্ৰাহ্মীৰ সুবিধা আৰু অসুবিধা দুয়োটা আছে। ইয়াৰ অত্যাধিক পৰিমাণ ক্ষতিকাৰক হ’ব পাৰে।\nব্ৰাহ্মীৰ অত্যাধিক সেৱনৰ ফলত ডায়েৰিয়াৰ লগতে পেটৰ বিষ আৰু ওকালি অহাৰ দৰে হ’ব পাৰে।\nব্ৰাহ্মীৰ ব্যৱহাৰে Fertility প্ৰভাৱিত কৰিব পাৰে। সেয়েহে, যদি আপুনি গৰ্ভধাৰণৰ কথা ভাবি আছে, ইয়াক সাৱধানে গ্ৰহণ কৰক।\nBenefits & Uses of Brahmi – Health & Beauty In English\nএই প্ৰবন্ধটোৰ জৰিয়তে আপুনি নিশ্চয় জানিব পাৰিলে যে ব্ৰাহ্মী হৈছে এক বিৰল আয়ুৰ্বেদিক বনৌষধিসমূহৰ ভিতৰত এটা। লগতে শৰীৰ, মন সুস্থ ৰখাত ব্ৰাহ্মী কেনেদৰে কাৰ্যকৰী হ’ব পাৰে জানিব পাৰিলে। লগলে এই প্ৰবন্ধটোৰ জৰিয়তে আপুনি ব্ৰাহ্মীৰ ভাল আৰু বেয়া দুয়োটাৰ বিষয়েও জানিব পাৰিলে। আশা কৰোঁ এই প্ৰবন্ধটো স্বাস্থ্যকৰ জীৱনশৈলী বৰ্তাই ৰখাত মুখ্যতঃ সহায়ক হ’ব।\nব্ৰাহ্মীৰ উপকাৰীতা সম্বন্ধে প্ৰশ্ন | FAQ\n১) ব্ৰাহ্মী কেতিয়া খাব?\nউঃ- ১-২ ব্ৰাহ্মী টেবলেট দুপৰীয়াৰ আহাৰ আৰু ৰাতিৰ আহাৰৰ আগতে বা পিছত গাখীৰৰ সৈতে মিহলি কৰি খাওঁক।\n২) মই ব্ৰাহ্মী পাত খাব পাৰো নেকি?\nউঃ- ব্ৰাহ্মী পাতবোৰ এণ্টিহাইপাৰগ্লাইচেমিক (anti-hyperglycemic) গুণাগুণৰ বাবে জনাজাত আৰু ডায়েবেটিচ ৰোগীসকলৰ বাবে বহুলভাৱে উপকাৰি বুলি পৰামৰ্শ দিয়া হয়। অধ্যয়নে প্ৰকাশ কৰে যে ব্ৰাহ্মী পাতৰ নিয়মীয়া সেৱনে ডায়েবেটিচ সম্পৰ্কীয় লক্ষণবোৰ উন্নত কৰিব পাৰে আৰু স্বাস্থ্যৱান জীৱন যাপন কৰাত সহায় কৰিব পাৰে।\n৩) ব্ৰাহ্মীয়ে টোপনি প্ৰেৰিত কৰে নেকি?\nউঃ- ব্ৰাহ্মীয়ে আপোনাক নিশা ভাল টোপনি প্ৰাপ্ত কৰাত সহায় কৰিবলৈ এক উৎকৃষ্ট ভেষজ। ই কেৱল আৰামদায়ক টোপনি প্ৰদান নকৰে, বৰঞ্ছ ই আপোনাক আৱেগিক অস্থিৰতাৰ সময়ত শান্ত কৰাত সহায় কৰে আৰু আপোনাৰ একাগ্ৰতা আৰু সতৰ্কতাৰ অনুভূতি উন্নত কৰাৰ বাবেও কাম কৰে।\n৪) ব্ৰাহ্মীয়ে চাপ হ্ৰাস কৰে নেকি?\nউঃ- ইয়াক এডাপ্টোজেনিক (Adaptogenic) ভেষজ বুলি গণ্য কৰা হয়, অৰ্থাৎ ই আপোনাৰ শৰীৰিক চাপৰ প্ৰতিৰোধ বৃদ্ধি কৰে। গৱেষণাই পৰামৰ্শ দিয়ে যে এই ভেষজটোৱে আপোনাৰ মনোভাৱ উন্নত কৰি আৰু কৰ্টিচোল (চাপৰ সৈতে ওতঃপ্ৰোতভাৱে সম্পৰ্কিত এক হৰমন) স্তৰ হ্ৰাস কৰি চাপ আৰু উদ্বেগৰ সমস্যা হ্ৰাস কৰাত সহায় কৰে।\n৫) ব্ৰাহ্মী গৰম নেকি?\nউঃ- সৰু পাতৰ আন এক প্ৰকাৰৰ ব্ৰাহ্মী আছে যি পানীত বৃদ্ধি হয়। এই প্ৰকাৰটো সোৱাদত তিতা, শক্তিত গৰম, প্ৰকৃতি শক্তিশালী কৰে। ইয়াক পেটৰ বিভিন্ন বিকাৰৰ চিকিৎসা কৰিবলৈ ব্যৱহাৰ কৰা হয়।\n৬) ব্ৰাহ্মী নিৰাময়কাৰী নেকি?\nউঃ- অধ্যয়নবোৰে এইটোও দেখুৱাইছে যে ব্ৰাহ্মী ৰসায়নৰ নিৰাময়কাৰী প্ৰভাৱ আছে, পেণ্টোবাৰবিটোনৰ সম্মোহনী কাৰ্য দীঘলীয়া কৰে, আৰু চৰ্তযুক্ত পৰিহাৰ সঁহাৰিৰ পৰিৱৰ্তনশীল অৱৰোধ সৃষ্টি কৰে। ই ইলেক্ট্ৰশ্বক চিজাৰ আৰু কেমোকনভালচনৰ বিৰুদ্ধে সুৰক্ষা প্ৰদান কৰিছিল।\nCategories Benefits of Leaf In Assamese Tags Anxiety, Brahmi, Hair, Immune System, Increasing Concentration, Pain, Side Effects, Skin, ব্ৰাহ্মী